19.10.2009 B7-0103/2009 RESOLUTSIOONI ETTEPANEK komisjoni avalduse alusel
vastavalt kodukorra artikli 110 lõikele 2
Ülevaade SIS II ja VISi olukorrast
Tatjana Ždanoka
fraktsiooni Verts/ALE nimel
PE428.711v01-00 B7‑0103/2009 Euroopa Parlamendi resolutsioon SIS II ja VISi olukorra kohta
Euroopa Parlament ,
– võttes arvesse kodukorra artikli 110 lõiget 2,
A. arvestades, et Schengeni infosüsteem (SIS) loodi peamise tasakaalustava meetmena Schengeni riikide territooriumil toimuva vaba liikumise raames;
B. arvestades, et praegune SIS on ühise infosüsteemina toimiv suuremahuline andmebaas, mis võimaldab liikmesriikide pädevatel asutustel automaatse päringumenetluse abil otsida ja saada andmeid isikute ja esemete kohta;
C. arvestades, et praeguses SISis võib hoida järgmisi isikuandmeid: nimi, eesnimi, teise nime esimene täht, võetud nimed, füüsilised omadused, sünnikoht- ja –aeg, sugu, rahvus, andmed selle kohta, kas asjaomane isik on relvastatud või vägivaldsed, ohuhoiatuse põhjus ja vajalik tegevus;
D. arvestades, et praegusesse SISi ei tohi sisestada tundlikku teavet rassilise päritolu, poliitiliste, usuliste või muude veendumuste ega tervise või seksuaalsusega seotud küsimuste kohta;
E. arvestades, et õigusasutused, viisasid väljastavad asutused ja sisserändeasutused, Europol ja Eurojust, sõidukite registreerimisasutused ning piirivalveasutused ja toll kasutavad juba oma eriülesannete täitmiseks SISi andmebaasi;
F. arvestades, et SIS II määruse ja otsuse kohaselt on SIS II loodud selleks, et liikmesriikide pädevad asutused saaksid teha koostööd, vahetades teavet isikute või esemete kontrollimise eesmärgil; arvestades, et see on loodud turvalisuse kõrge taseme säilitamiseks piirkonnas, kus puudub sisepiiride kontroll;
G. arvestades, et paljud asutused kasutavad SISi muul kui algselt ettenähtud eesmärgil, eriti politseiteabe saamiseks; arvestades, et juurdepääsu andmine turvateenistustele oleks selles protsessis veel üks samm edasi, näiteks andmete edastamine SISist teistele riikidele või organisatsioonidele ja ohuhoiatuste omavaheline sidumine;
H. arvestades, et varjupaigaga tegelevatele asutustele antakse juurdepääs nende isikute andmetele, kelle suhtes kehtib taassisenemiskeeld, mis on kooskõlas esildatud tagasisaatmisdirektiiviga;
I. arvestades, et SIS II ja VISi võidakse kanda biomeetrilised andmed (fotod ja sõrmejäljed);
J. arvestades, et nähakse ette peaaegu kõikide ohuhoiatustes sisalduvate andmete säilitamise tähtaegade pikendamine, kuid mingeid põhjendusi ei ole esitatud: rändeandmeid tuleb säilitada ühe aasta asemel viis aastat; vahistamise, üleandmise või väljaandmise eesmärgil tagaotsitavate isikute andmeid, turvalisuse tagamiseks või ähvarduste ennetamiseks otsitavate isikute või kohtumenetluse jaoks taga otsitavate isikute andmeid tuleb säilitada kolme aasta asemel kümme aastat; salajase jälgimise või erikontrolli all olevate isikute andmeid tuleb säilitada ühe aasta asemel kolm aastat;
K. arvestades, et 6. detsembril 2001 anti komisjonile volitused teise põlvkonna SISi väljatöötamiseks, mis tuli kasutusele võtta märtsis 2007;
L. arvestades, et arvukate probleemide ja hilinemiste tõttu ei ole uut süsteemi ikka veel kasutusele võetud ja on tekkinud kahtlused projekti teostatavuse osas,
M. arvestades, et mitut riiki, sealhulgas Iirimaa, Ühendkuningriik, Küpros, Bulgaaria, Rumeenia ja Liechtenstein, ei liideta SISi süsteemiga enne lahenduse leidmist;
N. arvestades, et justiits- ja siseküsimuste nõukogu võttis 4. ja 5. juunil 2009 vastu järeldused Schengeni infosüsteemi (SIS II) uue suuna kohta ja otsustas, et süsteemi tuleks edasi arendada olemasoleva SIS II projekti alusel, kuid SIS 1+ säilitatakse tagavaravõimalusena;
O. arvestades, et tuleb teha kaks tehnilist katset (nn vahe-eesmärgi katsed): üks 2009. aasta lõpus ja teine 2010. aasta suvel;
P. arvestades, et eelduste kohaselt saab SIS II kasutama hakata alles 2011. aasta viimases kvartalis;
Q. arvestades, et ka VIS hilineb, sest 2009. aasta lõppu määratud kasutuselevõtu kuupäevast ei peeta kinni ja toimingute tegemise algus võib lükkuda 2010. aasta septembrist kaugemale komisjoni probleemide tõttu keskse viisainfosüsteemi loomisel ja võttes arvesse riiklikul tasandil tehtavaid ettevalmistusi liikmesriikides;
R. arvestades, et andmekaitse, andmete kvaliteedi ja turvalisusega seotud küsimustes võib näha edasiminekut; arvestades, et SIS II süsteemist tehakse ELi amet, mis tähendab suuremat demokraatlikku järelevalvet,
1. väljendab sügavat muret seoses sellega, et VIS ja SIS II süsteemidesse sisestatakse biomeetrilisi andmeid, järjest rohkem asutusi saab süsteemidele juurdepääsu ja üldiselt seoses sellega, et SIS muudetakse tasakaalustavast meetmest, mida peetakse vajalikuks isikute vaba liikumise tagamiseks Schengeni alas, üldiseks kontrolli- ja jälgimissüsteemiks;
2. tuletab meelde, et andmekaitse jaoks on vaja kõige rangematel normidel põhinevat sidusat õigusraamistikku ning kõnealuste uute süsteemide täieliku rakendamise eeltingimusena tuleb vastu võtta õigusakt minimaalsete kaitsemeetmete kohta menetlusõiguses;
3. mõistab hukka nõukogu keeldumise kasutada rakendusmeetmete puhul kaasotsustamismenetlust;
4. palub, et komisjon ja nõukogu teavitaksid parlamenti 22. detsembril toimuva esimese tehnilise vahe-eesmärgi katse tulemustest kohe pärast selle toimumist ja teavitaksid parlamenti viivitamatult ka edasisest tegevusest;
5. nõuab rakendamisprotsessi, sealhulgas finantsaspektide täielikku läbipaistvust ning soovib kaasseadusandjana saada vajalikku teavet selle kohta, kas nn esimese ja teise vahe-eesmärgi katsed kuuluvad endiselt kehtiva SIS II väljajatöötamise lepingu reguleerimisalasse või tuleb neid käsitleda lisanõuetena ja millised lisakulud sel juhul tekivad;
6. tahab teada saada, kas töövõtjale on määratud trahve hilinemise ja tehniliste vigade eest, mille tõttu varasemad katsed ebaõnnestusid, ja kui on, siis kui suur summa; samuti palub parlamenti teavitada hilinemiste ja tehniliste vigadega seotud lisakuludest, mis tekkisid uute katsete vajaduse tõttu ja SIS II kasutuselevõtu hilinemise tõttu;
7. nõuab kooskõlastatud ja koordineeritud pingutusi komisjonilt ja liikmesriikidelt, et hoida ära SIS II väljatöötamise stsenaariumi kordumine seoses VISiga;
8. palub komisjonil ja nõukogul esitada põhjendatud selgitus selle kohta, mis põhjusel nad jätkuvalt usaldavad praegust töövõtjat ja tema suutlikkust VISi ja SIS II süsteemi edasi arendada ilma hilinemisteta;
9. rõhutab, et komisjon ja nõukogu peavad kaasama parlamendi kõikide SIS II ja VISi arendamist käsitlevate otsuste tegemisse, eelkõige juhul, kui katsete tulemused ei ole rahuldavad, mis viib SIS II ja VISi projektide suuna muutmiseni ja võib hõlmata ka projektide eest vastutava ettevõttega kehtiva lepingu katkestamist;
10. palub komisjonil selgitada, kas võimalik lepingu katkestamine viiks SIS II projekti puhul automaatselt tagavaralahenduse või situatsiooniplaani kasutusele võtmiseni, ja tuua välja selle võimalik mõju VISi projektile;
11. rõhutab, et parlamenti tuleb SIS II ja VISi kasutuselevõtuga pidevalt kursis hoida;
12. teeb oma pädevale komisjonile ülesandeks seda teemat tähelepanelikult jälgida ja valmistada täiskogule ette jätkuresolutsioon niipea, kui selleks annab põhjust olukorra muutumine, kuid hiljemalt pärast esimese vahe-eesmärgi katse lõpetamist;
13. teeb presidendile ülesandeks edastada käesolev resolutsioon komisjonile, nõukogule ja liikmesriikide valitsustele ja parlamentidele.
