9.3.2005
RESOLUTSIOONI ÜHISETTEPANEK
Vastavalt kodukorra artikli 115 lõikele 5 esitanud
– Avril Doyle ja John Purvis fraktsiooni PPE-DE nimel,
– Pasqualina Napoletano, Lilli Gruber ja María Elena Valenciano Martínez-Orozco fraktsiooni PSE nimel,
– Cecilia Malmström, Emma Bonino ja Marco Pannella fraktsiooni ALDE nimel,
– Joost Lagendijk ja Raül Romeva i Rueda fraktsiooni Verts/ALE nimel,
– Tobias Pflüger ja Eva-Britt Svensson fraktsiooni GUE/NGL nimel,
– Roberta Angelilli ja Cristiana Muscardini fraktsiooni UEN nimel,
asendades järgnevate fraktsioonide esitatud resolutsiooni ettepanekuid:
– UEN (B6‑0189/2005),
– GUE/NGL (B6‑0192/2005),
– PPE-DE (B6‑0195/2005),
– ALDE (B6‑0197/2005),
– PSE (B6‑0208/2005),
– Verts/ALE (B6‑0213/2005).
Saudi Araabia
Euroopa Parlamendi resolutsioon Saudi Araabia kohta
Euroopa Parlament ,
–
võttes arvesse oma varasemat (18. jaanuaril 1996. aastal vastu võetud) resolutsiooni Saudi Araabia kohta ja oma resolutsioone ÜRO inimõiguste komisjoni iga-aastastel kohtumistel Genfis (2000-2005);
–
võttes arvesse oma delegatsiooni Pärsia lahe äärsete riikidega (sealhulgas Jeemeniga) suhtlemiseks liikmete töövisiiti Saudi Araabiasse 7.–12. veebruarini 2005. aastal;
–
võttes arvesse ÜRO konventsiooni naiste diskrimineerimise kõigi vormide likvideerimise kohta (CEDAW) ratifitseerimist Saudi Araabia poolt 2004. aasta oktoobris, eriti resolutsiooni artiklit 7 poliitilise ja avaliku elu kohta;
–
võttes arvesse kodukorra artikli 115 lõiget 5;
A.
arvestades, et 10. veebruaril 2005. aastal Ar-Riyadis alanud ja 21. aprillini 2005 kestvad Saudi Araabia kõikide aegade esimesed kohalikud valimised on üleüldse esimeseks üleriigiliseks valimisprotsessiks maa ajaloos;
B.
arvestades, et pooled kohalike nõukogude liikmetest valitakse, nimetab ülejäänud liikmed ikka veel kuningas;
C.
arvestades, et naistel ei lubata hääletada, ehkki valimisseadus näeb selgelt ette naiste osalemise, seaduses kasutatakse araabiakeelset sõna "kodanik", mis tähendab nii meest kui naist, kellel on õigus hääletada;
D.
arvestades mitme Saudi Araabia valitseva organi avaldust, et naistel lubatakse tulevikus hääletada,
E.
arvestades, et naised on Saudi Araabias jätkuvalt silmitsi paljude diskrimineerimise vormidega era- ja avalikus elus;
F.
on eriti mures tingimuste pärast, millega puutuvad kokku võõrtöölised, eriti naised, kes on palgatud majateenijateks;
1.
tervitab Saudi Araabia kõikide aegade esimest üleriigilist valimisprotsessi, mille tunnistajaks on Euroopa Parlamendi delegatsioon, ja peab seda positiivseks sammuks sotsiaalsete ja poliitiliste reformide suunas, kuid tunneb sügavat kahetsust, et naistel ei lubata nendel valimistel osaleda;
2.
tuletab valitsevatele organitele meelde nende kohustusi seoses konventsiooniga naiste diskrimineerimise kõigi vormide likvideerimise kohta (CEDAW), mille osalisriik Saudi Araabia on, väljendab oma solidaarsust nende saudidega, kes ootavad kõikide kodanike kaasamist valimisprotsessi, ja kutsub valitsevaid organeid üles võtma kohaseid meetmeid, et lõpetada naiste eraldamine ja nende diskrimineerimine, suurendada järk-järgult naiste osalust poliitilises otsustamisprotsessis meestega võrdsetel tingimustel ning anda neile võimalus töötada riigiametis ja täita kõiki avalikke ülesandeid valitsemise kõikidel tasanditel;
3.
kordab oma nõuet surmanuhtluse kaotamiseks ja nõuab viivitamatu moratooriumi kehtestamist surmaotsuste täideviimisele Saudi Araabias, kus vastavalt Amnesty International i andmetele leidis 2004. aastal aset 31 hukkamist;
4.
kutsub valitsevaid organeid üles astuma samme võõrtööliste, eriti naiste töötingimuste ja nende kohtlemise parandamiseks;
5.
tunneb kahetsust, et Saudi Araabias pole ikka veel usuvabadust, innustab valitsevaid organeid tegema jõupingutusi suurema mõõdukuse ja sallivuse edendamiseks usundilise mitmekesisuse suhtes;
6.
toonitab terrorismile ja fundamentalismile vastulöögi andmise tähtsust, tagades samal ajal inimeste põhiõigused ja kodanikuvabadused ning soodustades selle alusel ELi ja Saudi Araabia suhete tihenemist;
7.
nõuab ELilt ja Saudi Araabialt veelgi erilisemalt teineteise jõupingutuste toetamist, et jõuda Iisraeli – Palestiina konflikti rahuldava lahenduseni;
8.
kutsub nõukogu ja komisjoni üles tõstatama need küsimused järgmises ühisnõukogus ning ELi ja Pärsia lahe riikide koostöönõukogu ministrite kohtumisel;
9.
nõuab tungivalt, et ELi institutsioonid suurendaksid oma kohalolekut piirkonnas ja tugevdaksid töösuhteid Saudi Araabiaga, suurendades Ar-Riyadis asuva delegatsiooni ressursse ja kavandades ELi välisasjade voliniku ja/või ÜVJP kõrge esindaja peatset visiiti Saudi Araabiasse;
10.
teeb oma presidendile ülesandeks edastada käesolev resolutsioon prints Abdullah'le, Saudi Araabia valitsusele, Saudi Araabia Rahvusdialoogi peasekretärile, nõukogule, komisjonile ja Ühinenud Rahvaste Organisatsiooni inimõiguste ülemkomissarile.
