LÕPLIK
A6-0067/2007
15.3.2007
RAPORT
Kosovo tulevik ja ELi roll
(2006/2267(INI))
Väliskomisjon
Raportöör:
Joost Lagendijk
PE 384.211v02-00
SISUKORD
EUROOPA PARLAMENDI RESOLUTSIOONI ETTEPANEK................................................3
rahvusvahelise kaubanduse komisjon I ARVAMUS.........................................11
EUROOPA PARLAMENDI RESOLUTSIOONI ETTEPANEK
Kosovo tuleviku ja ELi rolli kohta
( 2006/2267(INI) )
Euroopa Parlament ,
– võttes arvesse Ühinenud Rahvaste Organisatsiooni Julgeolekunõukogu 10. juuni 1999. aasta resolutsiooni 1244;
– võttes arvesse normide läbivaatamise eest vastutava ÜRO peasekretäri erisaadiku normide rakendamise üldaruannet, mis esitati ÜRO Julgeolekunõukogule 7. oktoobril 2005;
– võttes arvesse ÜRO Julgeolekunõukogu 24. oktoobri 2005. aasta otsust kinnitada peasekretäri ettepanek Kosovo staatuse läbirääkimiste alustamise kohta;
– võttes arvesse Martti Ahtisaari nimetamist 14. novembril 2005 Ühinenud Rahvaste Organisatsiooni erisaadikuks Kosovo tulevase staatuse protsessis;
– võttes arvesse siderühma 31. jaanuari 2006. aasta järeldusi, milles kriipsutatakse alla Kosovo probleemi erilaadi – mille on järelduste kohaselt kujundanud Jugoslaavia lagunemine ja sellest tulenenud konfliktid, etniline puhastus ja 1999. aasta sündmused ning pikaleveninud rahvusvahelise haldamise periood Julgeolekunõukogu resolutsiooni 1244 (1999) alusel – ja nõutakse probleemi kiiret lahendamist läbirääkimiste teel kui parimat võimalikku lahendust;
– võttes arvesse Euroopa Ülemkogu 14.–15. detsembri 2006. aasta kohtumise eesistujariigi järeldusi, milles täielikult toetatakse Martti Ahtisaari tegevust Kosovo staatuse küsimuse lahendamisel ja kinnitatakse liidu valmisolekut mängida olulist rolli tulevase lahenduse elluviimisel;
– võttes arvesse erisaadiku …. (kuupäev) lõpparuannet/soovitusi;
– võttes arvesse kodukorra artiklit 45;
– võttes arvesse väliskomisjoni aruannet ja rahvusvahelise kaubanduse komisjoni arvamust ( A6‑0067/2007 ),
A. arvestades, et siderühma poolt 7. oktoobril 2005 vastu võetud Kosovo staatuse küsimuse lahendamise juhtpõhimõtetes rõhutatakse, et läbirääkimiste teel saavutatud lahendus peaks olema rahvusvaheline prioriteet ja et kui läbirääkimised on alanud, ei tohi neid blokeerida ja need tuleb lõpule viia; arvestades, et nendes põhimõtetes nähakse selgelt ette, et ei tohi lubada tagasipöördumist 1999. aasta märtsi eelsesse aega või Kosovo lõhestamist või Kosovo liitmist mõne teise riigiga või mõne teise riigi osaga;
B. arvestades, et 1990. aastate lõpus pandi Kosovo elanike kallal süstemaatiliselt toime vägivalla- ja repressiooniakte, mis eskaleerusid 1999. aastal tsiviilelanikkonna massilise ümberasustamise näol, mis viis ÜRO Julgeolekunõukogu sekkumiseni koos NATO vahelesegamisega ja territooriumi allutamiseni rahvusvahelisele tsiviil- ja julgeolekukontrollile; arvestades, et see lõi rahvusvahelises õiguses pretsedenditu olukorra;
C. arvestades, et 2004. aasta märtsi sündmused, mis tuleb hukka mõista, on tunnistuseks jätkuvatest pingetest albaania ja serbia kogukondade vahel Kosovos ning vajadusest leida lahendus, mis tagab mõlema rühma ja teiste etniliste rühmade õigused kooskõlas OSCE, Euroopa Nõukogu ja teiste vähemuste kaitse valdkonnas pädevust omavate organisatsioonide väljaannetega;
D. arvestades, et Kosovo tulevase staatuse kindlaksmääramine soodustab Kosovo majandusarengut, küpse poliitilise klassi tekkimist ja tolerantse, segregatsioonivaba ühiskonna arengut provintsis;
E. arvestades, et arvukatest läbirääkimisvoorudest hoolimata ei ole jõutud läbirääkimiste teel saavutatud lahenduseni, mis oleks mõlemale poolele vastuvõetav ja võttes teadmiseks, et ÜRO erisaadik esitas siderühmale ettepanekud lahenduse leidmiseks ning arvestades, et sellele peaks järgnema osapooltega täiendava konsulteerimise periood;
F. arvestades, et lõplikku lahendust ei saa dikteerida ähvardamine radikaliseerumisega Kosovos või Serbias, vaid see peab olema sellise lahenduse tulemus, milles võetakse arvesse kõikide osapoolte huvisid;
G. arvestades, et edasine viivitus Kosovo tulevase staatuse kindlaksmääramisel võib avaldada negatiivset mõju niigi haprale ja pingelisele olukorrale;
H. arvestades, et 1999. aasta sündmused, pikaajaline rahvusvaheline vahevalitsus ning Kosovo omavalitsuse ajutiste institutsioonide tekkimine ja järkjärguline tugevnemine on loonud erandliku olukorra, mis teeb Kosovo taasühendamise Serbiaga ebareaalseks;
I. arvestades, et Kosovo ja Serbia vahelisi suhteid tuleb – arvestades tihedaid kultuurilisi, religioosseid ja majandussidemeid – kogu Kosovo ja Serbia elanikkonna huvides partnerlikult ja heanaaberlikult edasi arendada;
J. arvestades, et usalduse puudumine eri etniliste rühmade vahel, ebastabiilse olukorra jätkumine ning vajadus arendada ja tugevdada demokraatlikke, paljurahvuselisi institutsioone Kosovos nõuavad jätkuvat rahvusvahelist kohalolekut lähema tuleviku jooksul;
K. arvestades, et rahvusvaheline üldsus peaks jätkama investeerimist haridusse, eelkõige pidades silmas Kosovo noorema põlvkonna ees seisvaid tõsiseid väljakutseid;
L. arvestades, et Kosovo strateegilise asukoha tõttu peab Euroopa Liit mängima keskset rolli Kosovo staatuse lahenduse elluviimise järelevalves, tagamises ja hõlbustamises, samuti Kosovo demokraatlike institutsioonide loomises ja tugevdamises, kusjuures Euroopa Parlament peab teostama oma järelevalvekohustusi;
M. arvestades, et teatavate miinimumnõuete täitmine tuleb seada ELi lahenduses osalemise tingimuseks;
N. arvestades, et Kosovo staatuse lõplik lahendus peab olema ELiga kooskõlastatud, st selles tuleks sätestada põhiseaduslik raamistik, mis peab olema kooskõlas Kosovo euroopalike perspektiividega ja mis annaks liidule võimaluse kasutada kõiki tema kasutuses olevaid vahendeid,
1. toetab ÜRO juhitavat protsessi Kosovo lõpliku staatuse kindlaksmääramiseks ja jõupingutusi toimiva võrgustiku loomiseks, mis tagab stabiilsuse ja kõigi kogukondade kaitse Kosovos ning pikaajalise, teistest sõltumatu majandusliku ja sotsiaalse arengu; kinnitab toetust hr Ahtisaari põhjalikule ettepanekule Kosovo staatuse lahenduse kohta ja selle põhjal ootab, et ÜRO Julgeolekunõukogu võtaks kiiresti vastu uue resolutsiooni, mis asendab resolutsiooni 1244;
2. on seisukohal, et ainuke jätkusuutlik lahendus Kosovo jaoks on selline, mis:
– annab Kosovole juurdepääsu rahvusvahelistele finantsorganisatsioonidele ja seega võimaldab tal alustada oma majanduse taastamist ja luua tingimused töökohtade loomiseks;
- näeb ette rahvusvahelise kohaoleku Kosovo paljurahvuselise eripära säilitamiseks ning serblaste, romide ja teiste etniliste kogukondade huvide ja julgeoleku kaitsmiseks;
- näeb ette rahvusvahelise toetuse, et tagada kogu Kosovo elanikkonna jaoks õigusriigi põhimõtete ja demokraatia aluspõhimõtetega kooskõlas tegutsevate tõhusate, majanduslikult sõltumatute institutsioonide areng;
- võimaldab Kosovol ellu viia oma soov Euroopasse integreeruda, mis aja jooksul viib vastastikuste sõltuvussuheteni naabritega;
3. on seisukohal, et mis tahes lahendus Kosovo tulevase staatuse küsimuses peab olema kooskõlas rahvusvahelise õigusega;
4. väljendab lootust, et Serbias suudetakse peagi moodustada tugev ja selgelt Euroopa-meelne valitsus, mis osaleb tõsiselt ja positiivselt Kosovo staatuse küsimusele lahenduse otsimises; rõhutab, et selline valitsus on samuti vajalik täielikuks koostööks endise Jugoslaavia asjade rahvusvahelise kriminaalkohtuga ning võimaldab nende tingimuste kohaselt taasavada ja viia lõpule läbirääkimised stabiliseerimis- ja assotsiatsioonilepingu sõlmimiseks Serbia ja Euroopa Liidu vahel;
5. usub, et lõplik lahendus peaks hõlmama muu hulgas järgmisi aspekte:
- Kosovos viibivate tsiviil- ja julgeolekuvaldkonnas rahvusvaheliste tegutsejate rolli ja ülesannete täpne määratlemine;
– selged detsentraliseerimissätted, mis annavad olulise autonoomia niisugustes tähtsates valdkondades nagu haridus, tervishoid ja kohalik julgeolek ning lubavad Serbia haldusüksustel hoida otseseid, kuid läbipaistvaid sidemeid Belgradiga; sellised sätted peavad olema püsivalt rahastatud ja need ei tohi kahjustada ühtse Kosovo eelarvelisi, täidesaatvaid ega õigusloomelisi eelisõigusi;
– inimõiguste täielik austamine, kaasa arvatud kohustus põhiseadusega tagada vähemuste ja pagulaste elutähtsad huvid ja nende kaitsmise nõuetekohased mehhanismid;
– kõigi kultuuriliste ja usuga seotud kohtade kaitse;
- sätted, mis on seotud kergelt relvastatud paljurahvuselise Kosovo sisejulgeoleku üksuse loomisega, millel on piiratud rakendusala, suutlikkus ja ülesanded ja mis tegutseb NATO juhitava Kosovo rahuvalveüksuse (KFOR) range järelevalve all;
– rahvusvahelised garantiid, mis tagavad piirkonna kõigi naaberriikide territoriaalse terviklikkuse;
6. rõhutab, et Kosovo lahendus ei tekita pretsedenti rahvusvahelises õiguses, kuna Kosovo on olnud ÜRO juhtimise all alates 1999. aastast ja Julgeolekunõukogu resolutsioon 1244 sisaldas juba sätteid vajaduse kohta lahendada Kosovo lõpliku staatuse küsimus; märgib seetõttu kokkuvõtteks, et Kosovot puudutav olukord ei ole mingil juhul võrreldav olukorraga teistes konfliktipiirkondades, mida ÜRO ei halda;
7. rõhutab, et kokkulepe Kosovo tuleviku kohta peab sisaldama ka konkreetset korda Mitrovica ja Kosovo serbia elanikkonna osas (välja jäetud), mis täielikult tagaks serbia kogukonna õigused ja julgeoleku Kosovo ühtsust kahjustamata; usub, et sellise korra rakendamine peaks toimuma rahvusvahelise üldsuse otsese järelevalve all Serbia ametivõimudega konsulteerides ning koostööd tehes;
8. tunneb seetõttu heameelt tõsiasja üle, et Ahtisaari ettepanekus nähakse serbia ja teistele kogukondadele ette laiaulatuslik autonoomia, kaasa arvatud oluline omavalitsuslik autonoomia kooskõlas Euroopa lähimuse ja omavalitsuse põhimõtetega;
9. on seisukohal, et rahvusvaheline kogukond peaks nii palju kui võimalik ühendama oma kohaloleku kohalike asutuste abistamisega järgmiste ülesannete täitmisel:
– lahenduse tingimuste rakendamine,
– autonoomse, etniliselt tasakaalustatud institutsioonilise, haldusliku, kohtu- ja politseisuutlikkuse arendamine,
– edu saavutamine ÜRO normide ning ELi stabilisatsiooni ja assotsieerumise eesmärkide täitmisel;
10. usub seetõttu, et rahvusvaheline kohalolek Kosovos ei peaks viima paralleelvalitsuse moodustamiseni või dubleerima olemasolevat ÜRO juhitavat valitsust, kuigi personali peaks olema nii palju, et ülesanded saaksid täidetud;
11. rõhutab, et rahvusvahelisel üldsusel peavad olema otsesed korrigeerivad ja piiratud juhtudel asendavad volitused niisugustes tähtsates valdkondades nagu
– vähemuste eluliste huvide kaitse,
– tundlike kohtade kaitse,
– julgeolek,
– kohtud ja õigusriigi laiemad põhimõtted, eelkõige võitluses organiseeritud kuritegevusega;
12. rõhutab, et pagulaste ja ümberasustatud isikute edasise tagasipöördumise toetamiseks üle kogu Kosovo on vaja täiendavaid jõupingutusi; toonitab, et püsiva tagasipöördumise võtmeks on töö saamise võimalused ja et jätkusuutlik majandusareng peab saama nüüd prioriteediks; toonitab, et mitteserblastest ja mittealbaanlastest pagulased nagu romid ja aškalid vajavad erilist tähelepanu, sealhulgas Kosovska Mitrovica laagrites elavad riigi sees ümberasustatud romid;
13. toetab vajadust inklusiivse ja õiglase haridussüsteemi järele, mis võimaldab romi ja aškali õpilasi õpetada osaliselt romi keeles, hoolitsedes seeläbi nende vähemuskogukondade identiteedi ja kultuuri eest;
14. rõhutab, et lõpliku otsuse Kosovo tulevase staatuse kohta saab teha üksnes Ühinenud Rahvaste Organisatsiooni Julgeolekunõukogu; nõuab tungivalt, et Euroopa Liit ja selle liikmesriigid ning eriti need liikmesriigid, kes on ka ÜRO Julgeolekunõukogu liikmed, toetaksid täielikult ja aktiivselt toimivat lahendust Kosovo tulevase staatuse küsimuses;
15. on seisukohal, et ÜRO Julgeolekunõukogu uue resolutsiooni vastuvõtmine on olulise tähtsusega ka ELi tulevase osaluse jaoks Kosovos ja et sellise resolutsiooni puudumisel ei tuleks ette näha mingit ELi laiendatud osalust;
16. on veendunud, et seoses oma keskse rolliga lahenduse rakendamisel peaks Euroopa Liidul lahenduse lõplike tingimuste osas olema otsustav sõnaõigus;
17. usub, et liikmesriigid peaksid üritama saavutada Kosovo küsimuses ühtset seisukohta ja palub seetõttu ministrite nõukogul staatuse küsimuses püüda võtta vastu ühine seisukoht, milles esitatakse Kosovo lahenduse jätkusuutlikud ja ELiga kooskõlastatud miinimumnõuded;
18. tuletab meelde, et Euroopa Liidu lepingu artikli 19 kohaselt oodatakse ÜRO Julgeolekunõukogus esindatud liikmesriikidelt ühise seisukoha toetamist ja ELi Ministrite Nõukogu regulaarset informeerimist läbirääkimistest; nõuab samuti Euroopa Parlamendi regulaarset informeerimist;
19. kutsub neid ELi liikmesriike, kes on siderühma liikmed, üles jagama oma teavet ELi Ministrite Nõukoguga ja kõigi teiste liikmesriikidega ning parandama kooskõlastust ja koostööd nendega, kuna lõpliku lahenduse rahvusvaheline vastutus ja finantskoormus jääb kanda ELile tervikuna;
20. soovitab tungivalt ÜRO Julgeolekunõukogusse kuuluvatel liikmesriikidel, eelkõige alalistel liikmetel konstruktiivselt osaleda, püüda tagada mõlema asjaomase poole paindlik tegutsemine ja võtta Kosovo jaoks (välja jäetud) vastu selge ja jätkusuutlik lahendus kooskõlas erisaadiku esitatud ettepanekutega ja niivõrd kui võimalik mõlema poole nõusolekul;
21. on valmis täiendavalt rahastama ELi tulevast osalemist Kosovos seoses staatuse lahenduse rakendamisega ja Kosovo ELi väljavaadete toetamiseks, tingimusel et
– ÜRO Julgeolekunõukogu toetatud staatuse lahenduses võetakse nõuetekohaselt arvesse Euroopa Liidu ühist seisukohta;
– eelnevalt konsulteeritakse piisavalt selle missiooni ulatuse, eesmärkide, vahendite ja üksikasjade osas, nii et parlament võib olla kindel, et vahendid on ülesannete täitmiseks piisavad;
– need täiendavad rahalised vahendid eraldatakse eelarvedistsipliini ja usaldusväärset finantsjuhtimist käsitleva 14. juuni 2006. aasta institutsioonidevahelise kokkuleppe
EÜT C 139, 14.6.2006, lk 1. tingimuste kohaselt; ning
– õigeaegselt kutsutakse kokku rahvusvaheline doonorriikide konverents;
22. tuletab meelde eesistujariigi Soome poolt nõukogu nimel seoses 2007. aasta eelarve vastuvõtmisega võetud kohustust, pakkuda Euroopa Parlamendile missiooni kavandamise käigus üksikasjalikku teavet võimalike tulevaste meetmete ulatuse, eesmärkide ja eeldatava rahalise mõju kohta;
23. tunneb muret selle pärast, kuidas hakatakse juhtima Ühinenud Rahvaste Organisatsiooni missiooni Kosovos (UNMIK) üleviimist uue rahvusvahelise tsiviilameti koosseisu; tuletab UNMIKile meelde, et ta peaks täitma oma ülesandeid Kosovos, kuni uus amet on organiseeritud ja tööks täiesti valmis; palub Ühinenud Rahvaste Organisatsioonil ja ELil töötada välja vahendid, et takistada rahvusvaheliste ekspertteadmiste edasist kadu väga olulistes haldusvaldkondades, eelkõige pidades silmas asjaolu, et Kosovo omavalitsuse ajutised institutsioonid vajavad UNMIKilt teatavate õigusloomeliste ja täidesaatvate volituste ülevõtmiseks aega ja abi;
24. nõuab tungivalt, et OSCE jätkaks põhilise rolli mängimist Kosovos pärast staatuse lahendust, pidades eelkõige silmas valimisprotsesside jälgimist ja kontrollimist; kutsub seda silmas pidades nii nõukogu kui OSCEd üles tõhustama oma koostööd õigusriigi põhimõtete valdkonnas, jaotades selgelt ülesanded, mis puudutavad EJKP missiooni;
25. väljendab oma toetust sellele, et EL asetab lahenduse järgses faasis rõhu kohtusüsteemile ja õigusriigi põhimõtetele, rõhutades et vajalik on vastutuste sujuv üleandmine; nõuab selge ja läbipaistva ülesannete ja vastutuste jaotuse loomist Kosovo siseriiklike kohtute ja justiitsasutuste ning kavandatava ELi avaliku korra tagamise missiooni vahel; nõuab täielikku aruandekohustust ja õigusriigi põhimõtete austamist seoses KFORi poolsete kinnipidamiste ja muude meetmetega;
26. juhib Kosovo ametivõimude tähelepanu sellele, et rahvusvaheline üldsus ootab neilt
– oma jõupingutuste keskendamist institutsioonilise ja haldussuutlikkuse arendamisele, mis on vajalik selleks, et lõplikult hakata täitma ülesandeid, mida senini täidab UNMIK;
– sõnaselgelt piirkonna mitmekeelsel ja paljurahvuseline eripäral põhineva Kosovo kodakondsuse kontseptsiooni väljatöötamist, võttes samal ajal täielikult arvesse erinevaid etnilisi kogukondi, millest Kosovo elanikkond koosneb;
– tõsist ja konstruktiivset tööd paljurahvuselise, paljukultuurilise, paljude usunditega salliva riigi ja kõigi etniliste rühmade õigusi austava ühiskonna rajamiseks;
27. rõhutab sellega seoses, et rahvusvaheline kohalolek Kosovos jätkub eespool nimetatud eesmärkide täieliku kinnistamise ja saavutamiseni;
28. on sügavalt mures hiljutiste vägivaldsete meeleavalduste pärast Kosovos, mis kahjustavad tõsiselt Kosovo tulevasele staatusele rahumeelse lahenduse leidmise protsessi sujuvat jätkumist; kutsub mõlemaid pooli üles ilmutama äärmist vaoshoitust ja võimaldama staatuse protsess rahumeelselt lõpule viia;
29. on sügavalt mures hiljutiste vägivaldsete meeleavalduste pärast Kosovos, mis kahjustavad tõsiselt Kosovo tulevasele staatusele rahumeelse lahenduse leidmise protsessi sujuvat jätkumist; kutsub mõlemaid pooli üles ilmutama äärmist vaoshoitust ja võimaldama staatuse protsess rahumeelselt lõpule viia;
30. kutsub ELi ja Kosovo üleminekuaja võimuorganeid üles töötama koos, et luua tingimused paremaks majanduskasvuks kõigi Kosovo etniliste kogukondade hüvanguks; kordab vajadust luua põhjalik ja realistlik pikaajalise majandusarengu kava ning järgida täielikult õigusriigi aluspõhimõtteid, ning vajadust luua üksikasjalik ja nõuetekohaselt rahastatud korruptsioonivastane strateegia;
31. rõhutab vajadust anda Kosovo poolt heakskiidetud Euroopa väikeettevõtete hartast lähtuvalt suuremat toetust väikese ja keskmise suurusega ettevõtetele (VKE); kutsub komisjoni üles tagama juurdepääsu ELi tõukefondidele, rahastama paremini VKEdega seotud projekte ja looma institutsionaalset raamistikku koostöö edendamiseks ühenduse ja Kosovo erasektori vahel;
32. soovitab tungivalt Kosovo serbia kogukonna juhtidel tunnistada, et demokraatlik, detsentraliseeritud ja majanduslikult elujõuline Kosovo teenib nende huvisid paremini, ja osaleda lahenduse järgses protsessis, et tagada neid otseselt huvitavate kokkuleppe sätete täielik rakendamine;
33. palub Serbia valitsusel tunnistada, et tulevik tähendab Kosovoga tihedate ja läbipaistvate sidemete arendamist ulatuslikuma piirkondliku integratsiooni ja tulevase ELi liikmesuse ühise eesmärgi raames;
34. rõhutab, et Kosovo tulevase staatuse küsimusele lahenduse leidmine hr Ahtisaari lõplike ettepanekute alusel on suurima tähtsusega kogu piirkonna stabiilsuse ja edasise arengu jaoks; kutsub sellega seoses kõigi naaberriikide valitsusi üles andma positiivset panust sellesse protsessi ja austama olemasolevaid riigipiire; toetab lisaks sellele seisukohta, et pikas perspektiivis seisneb Kosovo tulevase staatuse lahendus selles, et nii Serbiast kui ka Kosovost saab koos oma naabritega ELi osa, sest Lääne-Balkani tulevik on ühinemises ELiga;
35. kordab, et Kosovo kindel liitmine stabiliseerimis- ja assotsieerimisprotsessiga tugevdab muu hulgas Kosovo majandussuhteid liikmesriikide ja nende naabritega Lääne-Balkanil ning aitab kaasa stabiliseerimisprotsessile piirkonnas;
36. tervitab vabakaubanduslepingute allkirjastamist Albaania, Makedoonia, Bosnia ja Hertsegoviina ning Horvaatiaga; nõuab tungivalt, et Kosovo ametivõimud rakendaksid need lepingud täielikult ja tagaksid vabakaubanduse jätkumise Serbia ja Montenegroga;
37. kutsub Kosovo ja Serbia ametivõime üles tegema täielikku koostööd üksteisega ja EJRKga, et väidetavad sõjakurjategijad välja anda;
38. usub, et hr Ahtisaari aruande avaldamisega peaks kaasnema ulatuslik kampaania, mille eesmärk on selgelt ja objektiivselt selgitada asjaomastele inimestele, sealhulgas Serbia kodanikele, kavandatud lahenduse tingimusi, ja et Euroopa Liit peab seoses Kosovoga rõhutama rahumeelse kooseksisteerimise sõnumit; on seisukohal, et enamuse ja vähemuse õigusi tunnustav Kosovo saab olema stabiilne ja edukas;
39. teeb presidendile ülesandeks edastada käesolev resolutsioon nõukogule ja komisjonile, Serbia valitsusele ja Kosovo omavalitsuse ajutistele institutsioonidele, UNMIKile, siderühma liikmetele, Ühinenud Rahvaste Organisatsiooni Julgeolekunõukogule ja ÜRO peasekretäri erisaadikule Kosovo tulevase staatuse protsessis.
25.1.2007
rahvusvahelise kaubanduse komisjon I ARVAMUS
väliskomisjonile
Kosovo tuleviku ja ELi rolli kohta
( 2006/2267(INI) )
Arvamuse koostaja:
Erika Mann
ETTEPANEKUD
Rahvusvahelise kaubanduse komisjon palub vastutaval väliskomisjonil lisada oma resolutsiooni ettepanekusse järgmised ettepanekud:
1. on seisukohal, et õigeaegne ja mõlemat osapoolt rahuldav otsus Kosovo lõpliku staatuse kohta loob tõenäoliselt paremad majanduslikud tingimused, vähendab töötust ja meelitab olulisi välismaiseid otseinvesteeringuid (FDI);
2. märgib, et otsused Kosovo tuleviku kohta tuleks teha arvestades laiemat poliitilist konteksti Kagu-Euroopas ja arvestades asjaolu, et EL ning selle liikmesriigid peavad kinnitama, et mis tahes otsust Kosovo tuleviku kohta ei saa vaadelda pretsedendina need, kes soovivad julgustada eraldumist teistest piirkonna riikidest, kuna see võib osutuda piirkonna jaoks poliitiliselt ja majanduslikult destabiliseerivaks;
3. kordab, et Kosovo kindel liitmine stabiliseerimis- ja assotsieerimisprotsessiga (SAP) tugevdab muu hulgas Kosovo majandussuhteid liikmesriikide ja nende naabritega Lääne-Balkanil ning aitab kaasa stabiliseerimisprotsessile piirkonnas;
4. kordab, et algava reformiprotsessi edukas lõpetamine taastab turu nõuetekohase toimimise, ergutab majanduskasvu ja aitab säilitada poliitilist stabiilsust piirkonnas;
5. tervitab 6. aprillil 2006 vastu võetud Lääne-Balkani riikide ühisdeklaratsiooni, milles nõutakse Kesk-Euroopa Vabakaubanduskokkuleppe (CEFTA) uuendamist ja süvendamist, et laiendada kahepoolseid kaubandussoodustusi kõigile lepingupooltele; tervitab konkurentsireeglite, riigihangete, intellektuaalomandi kaitse, teenuskaubanduse ja piirkondliku vaidluste lahendamise mehhanismi lisamist kokkuleppesse ning ELi-Lääne Balkani diagonaalse päritolu kumulatsiooni ala loomist kui esimest etappi nende riikide osalemisel Pan-Euro-Med kumulatsioonisüsteemis;
6. tervitab vabakaubanduslepingute allkirjastamist Albaania, Makedoonia, Bosnia ja Hertsegoviina ning Horvaatiaga; nõuab tungivalt, et Kosovo üleminekuaja võimuorganid rakendaks need lepingud täielikult ja tagaks vabakaubanduse jätkumise Serbia ja Montenegroga;
7. nõuab tungivalt, et EL jätkaks stabiliseerimisprotsessi, jätkates toetust (nii rahalises kui tehnilises mõttes) kaubandusele, investeerimisele, organiseeritud kuritegevuse vastasele võitlusele, vähemuste kaitsmisele ning majanduslikule ja sotsiaalsele arengule Kosovos; kutsub ELi ja Kosovo üleminekuaja võimuorganeid üles töötama koos, et luua tingimused paremaks majanduskasvuks kõigi Kosovo etniliste kogukondade hüvanguks; kordab, et rahalise abi andmine Kosovole peaks olema sõltuvuses põhjaliku ja realistliku pikaajalise majandusliku arengu kava loomisest, samuti ÜRO Julgeolekunõukogu resolutsioonis 1244/99 sätestatud tingimuste täitmisest; rõhutab eriliselt vajadust järgida täielikult rahvusvahelisi demokraatia- ja inimõigustealaseid standardeid, sealhulgas vähemuste austamine ja õigusriigi põhimõtted ning üksikasjalik ja nõuetekohaselt rahastatud korruptsioonivastane strateegia;
8. nõuab tungivalt, et nõukogu tagaks komisjoni jätkuva võtmerolli Kosovo tulevase majandusliku ja struktuurilise arengu toetamisel; soovitab, et ÜRO Kosovo missiooni ELi samba (UNMIK IV sammas) tegevus ja töötajad liidetaks uue institutsionaalse üksusega, kelle pädevusse kuuluvad Kosovos tekkivad või Kosovot puudutavad kaubandus- ja majandusküsimused, mis võiksid tõstatuda seoses Kosovo lõplikku staatust puudutava otsusega või pärast seda otsust;
9. rõhutab vajadust anda Kosovo poolt heakskiidetud Euroopa väikeettevõtete hartast lähtuvalt suuremat toetust väikese ja keskmise suurusega ettevõtetele (VKE); kutsub komisjoni üles tagama juurdepääsu ELi tõukefondidele, rahastama paremini VKEdega seotud projekte ja looma institutsionaalset raamistikku koostöö edendamiseks ühenduse ja Kosovo erasektori vahel;
MENETLUS
Pealkiri
Kosovo tulevik ja ELi roll
Menetluse number
2006/2267(INI)
Vastutav komisjon
AFET
Arvamuse esitaja(d) istungil teada andmise kuupäev
INTA 29.11.2006
Tõhustatud koostöö – istungil teada andmise kuupäev
Arvamuse koostaja nimetamise kuupäev
Erika Mann 18.10.2006
Endine arvamuse koostaja
Arutamine parlamendikomisjonis
18.12.2006
Vastuvõtmise kuupäev
24.1.2007
Lõpphääletuse tulemused
+: 26
–:
0:
Lõpphääletuse ajal kohal olnud liikmed
Francisco Assis, Jean-Pierre Audy, Enrique Barón Crespo, Daniel Caspary, Christofer Fjellner, Béla Glattfelder, Jacky Henin, Syed Kamall, Sajjad Karim, Erika Mann, David Martin, Javier Moreno Sánchez, Caroline Lucas, Georgios Papastamkos, Peter Šťastný, Robert Sturdy, Gianluca Susta, Johan Van Hecke, Zbigniew Zaleski
Lõpphääletuse ajal kohal olnud asendusliige/asendusliikmed
Panagiotis Beglitis, Małgorzata Handzlik, Jens Holm, Jörg Leichtfried, Eugenijus Maldeikis
Lõpphääletuse ajal kohal olnud asendusliige/asendusliikmed (kodukorra art 178 lg 2)
Ignasi Guardans Cambó, Pia Elda Locatelli
Märkused (andmed on kättesaadavad ainult ühes keeles)
MENETLUS
Pealkiri
Kosovo tulevik ja ELi roll
Menetluse number
2006/2267(INI)
Vastutav komisjon loa kinnitamisest istungil teada andmise kuupäev
AFET
29.11.2006
Arvamuse esitaja(d) istungil teada andmise kuupäev
INTA
29.11.2006
Arvamuse esitamisest loobumine otsuse kuupäev
Raportöör(id) nimetamise kuupäev
Joost Lagendijk
13.9.2006
Arutamine parlamendikomisjonis
19.12.2006
30.1.2007
12.3.2007
Vastuvõtmise kuupäev
12.3.2007
Lõpphääletuse tulemused
+
-
56
7
3
Lõpphääletuse ajal kohal olnud liikmed
Roberta Alma Anastase, Christopher Beazley, Angelika Beer, Panagiotis Beglitis, Bastiaan Belder, André Brie, Véronique De Keyser, Giorgos Dimitrakopoulos, Hélène Flautre, Hanna Foltyn-Kubicka, Michael Gahler, Jas Gawronski, Bronisław Geremek, Maciej Marian Giertych, Ana Maria Gomes, Klaus Hänsch, Jelko Kacin, Ioannis Kasoulides, Bogdan Klich, Joost Lagendijk, Vytautas Landsbergis, Emilio Menéndez del Valle, Willy Meyer Pleite, Francisco José Millán Mon, Pasqualina Napoletano, Annemie Neyts-Uyttebroeck, Raimon Obiols i Germà, Cem Özdemir, Janusz Onyszkiewicz, Justas Vincas Paleckis, Alojz Peterle, Tobias Pflüger, Bernd Posselt, Raül Romeva i Rueda, Libor Rouček, Katrin Saks, José Ignacio Salafranca Sánchez-Neyra, Jacek Saryusz-Wolski, György Schöpflin, István Szent-Iványi, Antonio Tajani, Charles Tannock, Josef Zieleniec
Lõpphääletuse ajal kohal olnud asendusliige/asendusliikmed
Laima Liucija Andrikienė, Maria Badia I Cutchet, Giulietto Chiesa, Ryszard Czarnecki, Alexandra Dobolyi, Árpád Duka-Zólyomi, Glyn Ford, Lilli Gruber, Tunne Kelam, Evgeni Kirilov, Jaromír Kohlíček, Antonio López-Istúriz White, Sarah Ludford, Erik Meijer, Doris Pack, Antonyia Parvanova, Lapo Pistelli, Frédérique Ries, Aloyzas Sakalas, Anders Samuelsen, Adrian Severin, Csaba Sándor Tabajdi
Lõpphääletuse ajal kohal olnud asendusliige/asendusliikmed (kodukorra art 178 lg 2)
Miloš Koterec
Esitamise kuupäev
15.3.2007
