12.12.2005
RESOLUTSIOONI ETTEPANEK
nõukogu ja komisjoni deklaratsioonide alusel
vastavalt kodukorra artikli 103 lõikele 2
Esitaja(d): Anders Wijkman fraktsiooni PPE-DE nimel
Miguel Angel Martínez Martínez ja Karin Scheele fraktsiooni PSE nimel
Bernard Lehideux ja Thierry Cornillet fraktsiooni ALDE nimel
Frithjof Schmidt ja Margrete Auken fraktsiooni Verts/ALE nimel
Luisa Morgantini ja Gabriele Zimmer fraktsiooni GUE/NGL nimel
Ģirts Valdis Kristovskis fraktsiooni UEN nimel
Nõukogu ja nõukogus kokku tulnud liikmesriikide valitsuste esindajate, Euroopa Parlamendi ja komisjoni ühisavaldus Euroopa Liidu arengupoliitika kohta "Arengut käsitlev Euroopa konsensus"
Euroopa Parlamendi resolutsioon nõukogu ja nõukogus kokku tulnud liikmesriikide valitsuste esindajate, Euroopa Parlamendi ja komisjoni Euroopa Liidu arengupoliitikat käsitleva ühisavalduse "Arengut käsitlev Euroopa konsensus" kohta
Euroopa Parlament ,
–
võttes arvesse, et 21. ja 22. novembril 2005. aastal jõudsid üldasjade ja välissuhete nõukogu kokkuleppel komisjoniga konsensusele nõukogu ja nõukogus kokku tulnud liikmesriikide valitsuste esindajate, Euroopa Parlamendi ja komisjoni Euroopa Liidu arengupoliitikat käsitleva ühisavalduse "Arengut käsitlev Euroopa konsensus" osas;
–
võttes arvesse Euroopa Ühenduse arengupoliitika aruannet, mille nõukogu ja komisjon võtsid vastu 10. novembril 2000. aastal;
–
võttes arvesse Cotonous 23. juunil 2000. aastal sõlmitud AKV-EÜ partnerluslepingut ja muudetud lepingut, mis allkirjastati Luxembourgis 25. juunil 2005;
–
võttes arvesse ÜRO 8. septembri 2000. aasta aastatuhande deklaratsiooni, milles esitatakse aastatuhande arengueesmärgid rahvusvahelise üldsuse ühiselt kehtestatud kriteeriumidena vaesuse kõrvaldamiseks;
-
võttes arvesse oma 17. novembri 2005. aasta resolutsiooni nõukogu, Euroopa Parlamendi ja komisjoni Euroopa Liidu arengupoliitikat käsitleva ühisavalduse "Euroopa konsensus" kohta P6_TA-PROV(2005)0446 ; 17. novembri 2005. aasta resolutsiooni Aafrika arengustrateegia kohta P6_TA-PROV(2005)0445 ja 12. aprilli 2005. aasta resolutsiooni Euroopa Liidu rolli kohta aastatuhande arengueesmärkide saavutamisel P6_TA (2005)0115 ;
–
võttes arvesse kodukorra artikli 103 lõiget 2,
1.
tervitab komisjoni algatust 2000. aasta arengupoliitika aruanne läbi vaadata ja ajakohastada ning eriti kaasata sellesse protsessi Euroopa Parlament; tervitab komisjoni lahendust, millega tagatakse, et kõik selle teenistused ja delegatsioonid, kes juhivad ja korraldavad ühenduse arenguabi andmist, kasutavad nimetatud "Arengut käsitlevat Euroopa konsensust" põhialusena ühenduse eesmärkide ja põhimõtete elluviimisel arengukoostöö tegemisel;
2.
tervitab asjaolu, et esimest korda on EL ja liikmesriigid kokkuleppele jõudnud, kuidas ühiselt tegutseda ühise ELi tulevikuvisiooni edendamisel, määratledes ühised eesmärgid ja põhimõtted ning veel kord kinnitades ELi kohustusi, mis on seotud vaesuse likvideerimise, omandi, partnerluse, varasemast suurema ja parema abi andmise ning ühtsema arengupoliitika edendamisega, mis on ühenduse ja liikmesriikide arengukoostöö alase tegevuse aluseks kõikides arenguriikides;
3.
väljendab erilist rahulolu lahenduse üle, mille on esitanud "Arengut käsitlevale Euroopa konsensusele" allakirjutanud, kes rõhutavad, et vaesuse likvideerimine ja aastatuhande arengueesmärkide saavutamine on ELi arengupoliitika üldeesmärk ja et tagatakse ühtne arengupoliitika, ühtlustatakse ühenduse, liikmesriikide ja teiste abiandjate vahelised menetlused, määratletakse selgemalt komisjoni eriroll, motiveeritakse arengupoliitika ja aastatuhande arengueesmärkidega seotud arutelusid ja dialoogi kohalike majandus- ja sotsiaalpartneritega, ning on kindlalt otsustanud nende eesmärkide saavutamiseks jätkata järelevalvet ja vajadusel teha algatusi;
4.
avaldab kahetsust, et vähe tähelepanu on pööratud laste õigustele, mis tuleks kogu arengutegevusse peavoolustada; avaldab kahetsust, et seisukohta, mida parlament tungivalt rõhutas inimarengu läbirääkimistel eriti seoses tervise ja haridusega, ei ole aruandes täielikult arvesse võetud; on kindlalt otsustanud jätkata tööd selle nimel, et ühenduse abi andmisel jääksid need esmatähtsateks valdkondadeks;
5.
tervitab "Arengut käsitlevas Euroopa konsensuses" väljendatud tahet tugevdada kontrolli ELi relvaekspordi üle, et vältida Euroopa Liidus valmistatud relvade kasutamist tsiviilelanike vastu, ja tahet võtta konkreetseid meetmeid väike- ja kergrelvade kontrollimatu leviku piiramiseks, kuid palub komisjonil tõhustada ja kiirendada miinidest puhastamise ja relvitustamise programmide elluviimist sõjajärgsetes piirkondades;
6.
palub komisjonil ja liikmesriikidel välja töötada mõõdetavad eesmärgid ja sihid kokkulepitud arengupoliitika rakendamiseks ja selle korrapäraseks hindamiseks;
7.
väljendab rahulolu selle üle, et nõukogu, komisjoni ja Euroopa Parlamendi vaheliste tõeliselt võrdsete ja läbipaistvate läbirääkimiste tulemusena sai "Arengut käsitlev Euroopa konsensus" võimalikuks; märgib rahulolevalt, et paljud EP ettepanekud on dokumenti lisatud ja rõhutab Euroopa Parlamendi olulist osa niisuguse auahne ja tähtsa lepingu sõlmimisel; palub nõukogul ja komisjonil lugeda see protsess oluliste poliitikaküsimuste tulevaste läbirääkimiste mudeliks;
8.
leiab, et dokument vastab suures ulatuses Euroopa Parlamendi prioriteetidele arengupoliitika valdkonnas, mis on esitatud paljudes selle teemaga seotud resolutsioonides; rõhutab kavatsust aktiivselt tegutseda "Arengut käsitleva Euroopa konsensuse" rakendamisel, eelkõige ühenduse poliitikate ühtsemate tegevuspõhimõtete arendamisel ja kodanike ja kodanikuühiskonna ELi arengupoliitikat käsitleva dialoogi arendamisel;
9.
annab oma nõusoleku Euroopa Parlamendi resolutsioonile nõukogu ja nõukogus kokku tulnud liikmesriikide valitsuste esindajate, Euroopa Parlamendi ja komisjoni Euroopa Liidu arengupoliitikat käsitleva ühisavalduse "Arengut käsitlev Euroopa konsensus" kohta;
10.
teeb presidendile ülesandeks edastada käesolev resolutsioon nõukogule, komisjonile ja liikmesriikide valitsustele.
