Komisjoni nimel vastanud hr Dimas
(20. oktoober 2008)
Komisjon on mitmel korral osutanud, et Espoo konventsioonist lähtuv keskkonnamõju hindamine (KMH) oleks kõnealuse projekti puhul asjakohane menetlus.
Selle menetluse järgimisega võetakse arvesse ka liikmesriikide nõudeid, mis tulenevad teatavate riiklike ja eraprojektide keskkonnamõju hindamist käsitleva direktiivi 85/337/EMÜ (keskkonnamõju hindamise direktiiv) EÜT L 175, 5.7.1985 . ülevõtmisest.
Sellest lähtuvalt peavad esitatud küsimusega (sellise tegevuse alustamine, mille seotus projektiga on enne keskkonnamõju hindamist ebaselge) sarnastele probleemidele hinnangu andma asjaomase liikmesriigi pädevad asutused, kellel on olemas kogu vajalik teave.
Arvestades kõnealuste tööde keerukat iseloomu põhiprojekti suhtes ning erinevaid arenduslubade andmise menetlusi, ei ole komisjonil võimalik meie käsutuses oleva teabe alusel parlamendiliikmete esitatud küsimuses otsust teha.
Komisjon on juba palunud riiklikelt pädevatelt asutustelt üksikasjalikku teavet ja selgitusi, millele tuleb enne järelduste tegemist õiguslikust seisukohast hinnang anda.
Parlamendiliikmeid teavitatakse tulemustest esimesel võimalusel.
Komisjon võttis mais 2008 osa Espoo konventsiooni osalisriikide neljandast kohtumisest.
Järgmine osaliste kohtumine toimub 2011. aastal.
Tuleks märkida, et osalisriikide neljandal kohtumisel rõhutas komisjon vajadust järgida kõigil juhtudel ELi ja rahvusvahelisi õigusakte, kuid tegi ka ettepanekuid piirkonnasisese ja suuremahuliste piiriüleste infrastruktuuriprojektide raames tehtava koostööga seotud meetmete kohta, mis tugevdaksid kontakte konventsiooniga liitunud ja liitumata riikide vahel (millele osalised aktiivselt toetust avaldasid).
Meetmed on kirjutatud ka tööplaani, mis on vastu võetud ajavahemikuks kuni osalisriikide viienda kohtumiseni 2011. aastal.
