P6_TA(2005)0241
Boliivia
B6-0361 , 0362 , 0365 , 0367 ja 0376/2005
Euroopa Parlamendi resolutsioon olukorra kohta Boliivias
Euroopa Parlament,
–
võttes arvesse oma varasemaid resolutsioone olukorra kohta Boliivias, eriti 23. oktoobri 2003. aasta resolutsiooni ELT C 82 E, 1.4.2004, lk 634.
;
–
võttes arvesse kodukorra artikli 115 lõiget 5,
A.
olles ärevuses Boliivia Vabariiki tabanud tõsise institutsionaalse kriisi tõttu, eriti pärast president Carlos Mesa tagasiastumist;
B.
arvestades, et statistiliste andmete järgi on Boliivia Lõuna-Ameerika kõige vaesem riik;
C.
arvestades, et enamikul Boliivia elanikkonnast tuleb taluda suurt vaesust ning et kiiresti on vaja võtta meetmeid sotsiaalse õigluse jaluleseadmiseks ja demokraatliku arengu jätkumise tagamiseks;
D.
arvestades, et Boliivia ühiskonnas on olemas sügav vajadus tegeliku demokraatia järele, mis tooks kaasa põliselanikeotsese osalemise riigijuhtimises;
E.
arvestades, et suurtel Boliivia ühiskonnakihtidel, eelkõige põliselanikel, põllupidajatel, töölistel ja töötutel, on legitiimne õigus rahumeelsel teel nõuda, et neid kaasataks riigi juhtimisse;
F.
arvestades ohtu, mida Boliivia ühiskondliku ja poliitilise stabiilsuse jaoks kujutavad jätkuvalt suur ja tõsine ebavõrdsus, põliselanike õiguste tunnustamata jätmine ning rahvuslike loodusvarade võimalik otsalõppemine ja loodusalade kadumine kontrollimatu kasutamise tulemusel;
G.
arvestades, et viimastel nädalatel on konflikt Boliivias teravnenud ning see on kaasa toonud üldstreigi mitmetes piirkondades, näljastreigid, tegevuse peatumise hariduse ja tervise valdkondades ning toonud tänavatele kümneid tuhandeid meeleavaldajaid;
H.
arvestades, et protestilainete tagajärjel teatas president Mesas Rahvuskongressile oma tagasiastumisest ja kutsus meeleavaldustes osalevaid ühiskonnakihte lubama parlamendil tööd jätkata, et pidada nõu ja otsustada riigi tulevikku üle,
1.
rõhutab oma kindlat toetust Boliivia demokraatlikule süsteemile, õigusriigile ja põhiseaduslikule korrale ning loodab, et president Mesa tagasiastumine ei põhjusta võimuvaakumit, mida võidakse ära kasutada demokraatlikest väärtustest ja õigusriigi põhimõtetest kaugenemise eesmärgil;
2.
avaldab muret Boliivias jätkuvalt asetleidvate poliitiliste ja ühiskondlike sündmuste üle, seda eriti täidesaatva ja seadusandliku võimu keskuses La Pazis;
3.
avaldab lootust, et Boliivia ühiskonnas jõutakse sellisele kokkuleppele, mis viiks riigi loodusvarade ja eelkõige energiavarude kasutamiseni viisil, mis tagaks ühiskonna arengu ja kodanike sotsiaalse heaolu;
4.
kutsub üles tegema pidevaid jõupingutusi demokraatia süvendamiseks ja laiendamiseks Boliivias ning nõuab tungivalt, et Euroopa Liit ja selle liikmesriigid toetaksid Boliivia demokratiseerimisprotsessi piisaval määral, nii et viimasel oleks võimalik ületada praegused poliitilised ja majanduslikud raskused;
5.
avaldab veendumust, et kriisi ületamiseks rahumeelsel teel demokraatlike institutsioonide ja põhiseadusliku korra raames on vaja arendada laiapõhjalist dialoogi; kutsub ühtlasi üles mõõdukusele, et avaneks võimalus konstruktiivse dialoogi tekkeks kõikide ühiskonnakihtide vahel usalduslikus ja mõistvas keskkonnas, mis võimaldaks viia vajalikud ümberkorraldused läbi rahumeelsel moel;
6.
palub saata Boliivia Vabariiki Euroopa Parlamendi delegatsiooni, et uurida tekkinud olukorda kohapeal ja pakkuda välja sobivat abi rahumeelseteks ja demokraatlikeks ümberkorraldusteks ning avaldab valmisolekut osaleda vaatlejana valimistel, juhul kui seda palutakse;
7.
teeb presidendile ülesandeks edastada käesolev resolutsioon nõukogule ja komisjonile, liikmesriikide valitsustele, Boliivia Vabariigi valitsusele ja Rahvuskongressile ning Ameerika Riikide Organisatsiooni peasekretärile.
