18.10.2010 B7-0579/2010/rev RESOLUTSIOONI ETTEPANEK komisjoni asepresidendi ning liidu välisasjade ja julgeolekupoliitika kõrge esindaja avalduse alusel
vastavalt kodukorra artikli 110 lõikele 2
Rakendatud reformid ja arengusuunad Moldova Vabariigis
Jiří Maštálka
fraktsiooni GUE/NGL nimel
PE450.396/rev. B7‑0579/2010/rev Euroopa Parlamendi resolutsioon rakendatud reformide ja arengusuundade kohta Moldova Vabariigis
Euroopa Parlament ,
– võttes arvesse oma varasemaid resolutsioone Moldova kohta;
– võttes arvesse partnerlus- ja koostöölepingut, mis jõustus 1998. aastal määramata ajaks;
– võttes arvesse ELi ja Moldova tegevuskava, mis allkirjastati 2005. aasta veebruaris;
– võttes arvesse ELi ja Moldova assotsiatsioonilepingu läbirääkimisi;
– võttes arvesse Euroopa Liidu ning Moldova vahelist liikuvuspartnerlust, millele kirjutati alla 5. juunil 2008 Luksemburgis;
– võttes arvesse kodukorra artikli 110 lõiget 2,
A. arvestades, et kuna Moldova parlament ei suutnud valida uut riigipead, kestab riigis juba 18 kuud poliitiline kriis;
B. arvestades, et valitsuskoalitsioon algatas põhiseadusliku referendumi, et kehtestada otsesed üldrahvalikud presidendivalimised; arvestades, et see põhiseaduslik rahvahääletus ebaõnnestus, kuna osalus jäi alla referendumitulemuste ametlikuks kinnitamiseks seaduslikult nõutava määra;
C. arvestades, et 28. novembril 2010 toimuvad ennetähtaegsed parlamendivalimised annavad hea võimaluse viimased 18 kuud valitsenud tõsise legitiimsuskriisi lõpetamiseks, kui huvitatud poolte ja poliitiliste jõudude vahel alustatakse kõiki osalisi kaasavat poliitilist dialoogi;
D. arvestades, et pärast viimaseid parlamendivalimisi on valimiste korraldamise õiguslikku raamistikku mitu korda läbi vaadatud ning sealjuures on kasutatud OSCE, selle demokraatlike institutsioonide ja inimõiguste büroo (ODIHR) ning Euroopa Nõukogu Veneetsia komisjoni soovitusi; arvestades, et Moldova Vabariik kutsus OSCE eelseisvaid valimisi vaatlema;
E. arvestades, et Moldova kommunistlikku režiimi uurinud ja hinnanud komisjon soovitas seadusega keelata sõna „kommunistlik” kasutamise partei nimes ning sirbi ja vasara avaliku kasutamise kommunistlike sümbolitena; arvestades, et valimiseelsel ajal kujutab see endast manöövrit, mille eesmärgiks on diskrediteerida Moldova Kommunistlikku Parteid, mille poolt peaaegu pooled valijatest on juba 12 aastat hääletanud;
F. arvestades, et Moldova SKP inimese kohta on Euroopa madalaim; arvestades, et peaaegu 30% moldaavlastest elab allpool vaesuspiiri; arvestades, et rahvusvaheline finantskriis on Moldova Vabariigi majandust tugevasti mõjutanud; arvestades, et EL ja IMF annavad Moldovale tingimuslikku makrofinantsabi majanduse tasakaalustamiseks ja taastamiseks;
G. arvestades, et mitteametlikel andmetel töötab umbkaudu 4,5 miljonilise rahvaarvuga Moldova elanikest 600 000 kuni miljon inimest välismaal, suurem osa neist madalapalgalistel ja vähe ametioskusi nõudvatel töökohtadel; arvestades, et seetõttu on viisarežiimi edasine lihtsustamine Moldova kodanike jaoks äärmiselt tähtis;
H. arvestades, et riigisisesed ja rahvusvahelised sidusrühmad on viimasel ajal ilmutanud uut agarust Transnistria probleemi lahendamisel; arvestades, et käimas on lootustandev usalduse rajamise protsess, mis hõlmab infrastruktuuri korrastamise, uuendamise ja arendamise projekte; arvestades, et Venemaal, Ukrainal ja ELil on käsil uus katse ummikussejooksnud konflikti lahendamiseks,
1. nõuab tungivalt, et Moldova valitsus tagaks eelseisvate parlamendivalimiste toimumise täielikus vastavuses rahvusvaheliste standarditega ning tuletab meelde, et valimiseelse kampaania käigus tuleb anda võrdsed võimalused kõigile poliitilistele jõududele, kaasa arvatud Moldova Kommunistlik Partei;
2. kutsub Rumeeniat ja teisi Moldova naaberriike üles jääma vaoshoituks, austama Moldova suveräänsust ja mitte sekkuma Moldova siseasjadesse; kutsub Rumeeniat üles ratifitseerima piirilepingut Moldovaga;
3. rõhutab, et vaatamata valimiste tulemusele on dialoog ainus viis Moldova poliitilise kriisi põhjustanud lahkhelide ületamiseks; toonitab, et dialoog võib olla edukas ainult siis, kui selles osalevad kõik parteid ja ühtki demokraatlikku poliitilist rühmitust ei hirmutata ega isoleerita;
4. palub ELil jätkata jõupingutusi konstruktiivsete läbirääkimiste taaskäivitamiseks ja toetamiseks ainsas õiguspärases vormis, milleks on 5+2 vorm, sest see võimaldab leida konfliktile õiglase, teostatava ja jätkusuutliku lahenduse Transnistria regiooni jaoks õigusliku eristaatuse väljatöötamise ja vastuvõtmise teel, pidades täielikult kinni Moldova sõltumatuse ja territoriaalse puutumatuse põhimõtetest; nõuab, et läbirääkimisi jätkataks ilma mingite eeltingimuste ja viivitusteta;
5. on seisukohal, et EL saab Transnistria probleemi lahendamisele kaasa aidata usalduse loomise ja eelkõige elanike ühistele huvidele vastavate ühisprojektide rakendamise teel, tehes koostööd kohalike kogukondade ja kodanikuühiskonnaga ning andes abi majanduskriisi leevendamiseks Dnestri jõe mõlemal kaldal;
6. palub ELil täita koos Venemaaga juhtrolli rahu ja julgeoleku toetamisel Moldovas, eelkõige osaledes praeguse rahutagamisoperatsiooni ümberkujundamisel tsiviilkoosseisuliseks vaatlusmissiooniks;
7. tunneb heameelt lootustandvate edusammude üle assotsiatsioonilepingu sõlmimist käsitlevatel läbirääkimistel Moldovaga; kutsub mõlemaid pooli esikohale seadma Moldova rahva vajadusi, eelkõige sihiga ületada keerulise majandusliku olukorra sotsiaalsed tagajärjed ning jätkata viisarežiimi lihtsustamist, et jõuda võimalikult kiiresti viisanõude kaotamiseni; on seisukohal, et vabakaubandus ei sobi selleks, et aidata Moldoval majandusraskustest üle saada;
8. teeb presidendile ülesandeks edastada käesolev resolutsioon nõukogule, komisjonile, komisjoni asepresidendile ning ELi ühise välis- ja julgeolekupoliitika kõrgele esindajale, liikmesriikidele, Moldova valitsusele ja parlamendile, Venemaa valitsusele ja parlamendile ning OSCE-le.
