Suuliselt vastatav küsimus O-000017/2012
komisjonile
Kodukorra artikkel 115
Gabriel Mato Adrover
Kalanduskomisjon i nimel Teema: Lubatud kogupüükide ja kvootide määruse 2012. aasta meetmed, mis ei kuulu ELi toimimise artikli 43 lõike 3 reguleerimisalasse
Nõukogu jõudis 16. detsembril 2011. aastal poliitilisele kokkuleppele järgmise aasta kalapüügivõimaluste kindlaksmääramise suhtes ning see on kolmas lubatud kogupüüke ja kvoote käsitlev määrus, mis võetakse vastu pärast ELi toimimise lepingu jõustumist selle artikli 43 lõike 3 alusel.
Nimetatud artikliga ettenähtud menetlust, millesse Euroopa Parlament ei ole kaasatud, võib kohaldada ainult „kalapüügivõimaluste kehtestamise ja eraldamise” suhtes ning ei hõlma teisi ühise kalanduspoliitika eesmärgil võetavaid muid meetmeid, mis tuleb vastu võtta artikli 43 lõikes 2 ettenähtud seadusandliku tavamenetlusega.
Kolm aastat järjest on komisjon siiski otsustanud koostada ja nõukogu vastu võtta ettepaneku, mis käsitleb lubatud kogupüükide ja kvootide määruse raames meetmeid, mis jäävad selgelt väljapoole artikli 43 lõike 3 reguleerimisala, näiteks olulisi tehnilisi meetmeid, nagu keelu- ja piirangute vööndid ja ajad, piiratud püügisügavused ning kalapüügivahenditele esitatavad konkreetsed nõuded.
1.
Kuna kõigi ühise kalanduspoliitika eesmärkide saavutamiseks võetavate meetmete õiguslik alus on ELi toimimise lepingu artikli 43 lõige 2, millega nähakse ette seadusandliku tavamenetluse kohaldamine, siis artikli 43 lõike 3 kohaldamine on erandlik ning seda tuleks ka täpselt selliselt tõlgendada.
Kuidas selgitab komisjon artikli 43 lõike 3 vaba tõlgendamist, millest tulenevalt kohaldatakse seda üksnes kalapüügivõimaluste kehtestamise ja eraldamise meetmetele lisaks ka muudele küsimustele, eeskätt eespool nimetatud tehnilistele meetmetele nõukogu määruse (EÜ) nr 2371/2002 artikli 4 lõike 2 punkti g tähenduses?
2.
Millisele ELi toimimise lepingu sättele toetudes põhjendab komisjon lubatud kogupüükide ja kvootide direktiivi põhjendusse 3 sõnade „(meetmed kalapüügivõimaluste kehtestamise ja eraldamise kohta) ... teatavad püügivõimalustega funktsionaalselt seotud tingimused ” lisamist?
3.
Kas komisjon kavatseb ka edaspidi jätkata artikli 43 lõike 3 alusel vastuvõetavate kogupüükide ja kvootide määrustesse selliste meetmete lisamist, mis ei ole enam pelgalt kalapüügivõimaluste kehtestamisese ja eraldamise meetmed?
4.
Kas komisjon kavatseb tagada, et kui käimasoleva ühise kalanduspoliitika reformi käigus kavatsetakse teha võimalikke uuendusi, siis nimetatud liiki tehniliste meetmete vastuvõtmisel järgitakse täielikult ELi toimimise lepingut ja austatakse Euroopa Parlamendi õigusi?
