Läänemere piirkond: "BONUS" strateegia reostusega võitlemiseks
Teadusuuringud ja innovatsioon
Täiskogu istungid
2010-06-16 - 13:57
Eesmärgiga võidelda saastatuse negatiivse mõju, kliimamuutuse, hapestumise, ülepüügi ja bioloogilise mitmekesisuse hävimise vastu Läänemeres plaanib EL kaas-rahastada ühist Läänemere teadus- ja arendusprogrammi BONUS, mille algatajaks on kõik kaheksa ELi Läänemere regiooni kuuluvat liikmesriiki: Eesti, Läti, Leedu, Soome, Rootsi, Taani, Poola ja Saksamaa.
Kolmapäeval kiitis parlament heaks ettepaneku eraldada 50 miljonit eurot programmi strateegiliseks ja rakendusetapiks.
Läänemere ökosüsteemi on olulisel määral mõjutanud uputatud keemiarelvad, nagu Teise maailmasõja ajast pärinevad sõjagaasid, raskmetallühendid, orgaanilised ained, radioaktiivne materjal ning kütteõli- ja naftareostusest tingitud saastatus.
Samal ajal on põllumajanduse arenguga Läänemere vesikonnas kaasnenud ulatuslik eutrofeerumist põhjustav väetiste ja orgaaniliste ainete üleliigne juurdevool keskkonda.
Ühised jõupingutused efektiivsuse suurendamiseks
Praegu ei ole mitmed liikmesriikide riigisisesed teadus- ja arendusprogrammid piisavalt kooskõlastatud, et saavutada vajalikku kriitilist massi.
BONUS peaks muutma need programmid tõhusamaks ja tulemuslikumaks, integreerides teadusuuringud koostööpõhiseks ja valdkonnaüleseks selge sihiga rahvusvaheliseks tervikprogrammiks, mis toetab Läänemere strateegia, mere- ja merendusstrateegia ning veepoliitika raamdirektiivi teadus- ja keskkonnaeesmärke.
Kuigi BONUS keskendub suures osas keskkonnauuringutele, seondub algatus ka mitme asjassepuutuva teadusprogrammiga, milles käsitletakse ökosüsteemile mõju avaldavat inimtegevust nagu kalandus, vesiviljelus, põllumajandus, infrastruktuur, energeetika, transport jm.
Raportöör Lena EK (ALDE, SE) tõstab samuti esile panust jätkusuutlikku majandamisse, keskkonnariskide vältimisse ja merekeskkonna haldamisse.
Seitse aastat uuringuid
Programmi rakendab Helsingis loodud Läänemeremaade teadust rahastavate organisatsioonide võrgustik BONUS EEIG ning see peaks kestma seitse aastat.
Programm on jätk eelnevatele BONUS ERA-NET (2004-2006) ja ERA-NET PLUS (2007-2011) programmidele.
EL toetab kogu programmi kuni 50 miljoni euroga, millest strateegilise etapi toetus on 1,25 miljonit ja rakendusetapis 48,75 miljonit eurot, olles seega samaväärne osalevate riikide toetusega.
Komisjonil ja kontrollikojal on õigus kogu programmi eluea jooksul ellu viia kõiki vajalikke kontrollimisi, mis on olulised liidu rahaliste vahendite nõuetekohase haldamise tagamiseks.
BONUS programmi vahehindamine tuleb teha hiljemalt 2014. aasta lõpuks ja lõpphindamine 2017. aasta lõpuks.
Parlament võttis õigusakti vastu 630 poolthäälega, vastu oli 14 ja erapooletuks jäi 6 saadikut.
20100615IPR76094
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
