14.11.2006
ETTEPANEK VÕTTA VASTU SOOVITUS NÕUKOGULE
vastavalt kodukorra artikli 114 lõikele 1
Esitaja(d): Doris Pack
fraktsiooni PPE-DE nimel
Bosnia ja Hertsegoviina
Euroopa Parlamendi soovitus nõukogule Bosnia ja Hertsegoviina kohta
Euroopa Parlament ,
–
võttes arvesse läinud aasta oktoobris Bosnia ja Hertsegoviina territoriaalüksuste vahel saavutatud kokkulepet kiita heaks Euroopa Komisjoni esitatud põhimõtted politseiteenistuste ümberkorraldamiseks;
–
võttes arvesse sellele järgnenud nõukogu 25. novembri 2005. aasta otsust alustada Bosnia ja Hertsegoviinaga läbirääkimisi stabiliseerimis- ja assotsiatsioonilepingu sõlmimiseks;
–
võttes arvesse Bosnia ja Hertsegoviina suuremate erakondade esimeeste vahel 18. märtsil 2006. aastal saavutatud kokkulepet põhiseaduse muudatuste kohta;
–
võttes arvesse rahu tagamise nõukogu juhtorgani läinud aasta juunis tehtud otsust, milles kutsutakse kõrge esindaja bürood alustama viivitamatult ettevalmistusi büroo sulgemiseks 30. juunil 2007 ning läbi vaatama ja kinnitama sulgemise otsuse 2007. aasta alguses, arvestades üldist olukorda riigis ja piirkonnas;
–
võttes arvesse hiljutisi presidendi- ja parlamendivalimisi Bosnias ja Hertsegoviinas;
–
võttes arvesse 16. ja 17. oktoobri 2006. aasta üldasjade nõukogu järeldusi Lääne-Balkani kohta;
–
võttes arvesse kodukorra artikli 114 lõiget 1,
A.
arvestades kahe üksuse esindajate kokkulepet, et kavandatud politseiteenistuste reform näeb ette kõikide eelarveliste pädevuste üleviimist riigi tasandile, nende teenistuste töösse mis tahes poliitilise sekkumise kaotamist ning territoriaalsete üksuste piiristamist puhtalt funktsionaalsete kriteeriumide põhjal;
B.
arvestades, et kokkuleppes on ette nähtud politseiteenistuste ümberkorraldamist teostava direktoraadi loomine, kuhu kuuluvad esindajad kõikidelt (riigi, üksuste ja kantonite) võimutasanditelt ja mille ülesanne on esitada ettepanek reformi elluviimiseks, sh uute territoriaalsete üksuste piiristamiseks;
C.
arvestades, et direktoraat oleks pidanud esitama oma ettepanekud 30. septembriks 2006, kuid ei suutnud sellest tähtajast kinni pidada, kuna Republika Srpska esindajad keeldusid selles küsimuses koostööd jätkamast;
D.
arvestades, et kampaania jooksul esitasid Republika Srpska juhid korduvalt avaldusi, mis seadsid kahtluse alla kavandatud politseireformi ja läinud aasta oktoobris erakondade vahel saavutatud kokkuleppe;
E.
arvestades, et Bosnia ja Hertsegoviina parlamendil jäi vaid kaks häält puudu vajalikust kvalifitseeritud häälteenamusest, et võtta vastu põhiseaduse muudatused, milles suuremad erakonnad olid kokku leppinud;
F.
arvestades, et ei-hääle peamine vastane valiti Bosnia ja Hertsegoviina presidendiks;
G.
arvestades, et Republika Srpska esindajad nõudsid valimiskampaania ajal rahvahääletust iseseisvuse üle, kui Kosovo tuleviku üle peetavate läbirääkimiste tulemuseks peaks olema õiguslik ja territoriaalne eraldamine Serbiast;
H.
arvestades, et otsus sulgeda kõrge esindaja büroo võib aeglustada haldus- ja põhiseadusreforme, mis on hädavajalikud riigi Euroopasse integreerumise protsessile;
I.
arvestades, et valimiskampaania kinnitas suure etnilise lõhe püsimist Bosnias ja Hertsegoviinas ning riigi vajadust integreerituma ja ühtsema moodsa haridussüsteemi järele,
1.
esitab nõukogule järgmised soovitused:
a) tervitab nõukogu nõuet moodustada kiiresti uued valitsused, et seadusandlik tegevus võiks jätkuda;
b) kutsub nõukogu üles taasalustama ELi eriesindaja büroo kaudu kõnelusi Bosnia ja Hertsegoviina väga vajaliku põhiseadusreformi üle;
c) nõuab tungivalt, et nõukogu avaldaks Republika Srpska valitsusele survet, et see jätkaks tööd politseireformi elluviimise direktoraadis, ning et nõukogu tuletaks kõikidele pooltele meelde, et politseiteenistuse ümberkorraldamine on võtmetingimus stabiliseerimis- ja assotsiatsioonilepingu sõlmimiseks,
2.
teeb presidendile ülesandeks edastada käesolev soovitus üldasjade nõukogule ning teavitamiseks komisjonile, ELi eriesindajale/kõrgele esindajale Bosnias ja Hertsegoviinas ning Bosnia ja Hertsegoviina, Republika Srpska ning Bosnia ja Hertsegoviina Föderatsiooni valitsustele.
