Piirideta Ajakirjanikud sai Sahharovi auhinna
Institutsioonid
Eesti
2005-12-16 - 13:04
Reporters without borders - Menard
Tänavune Sahharovi mõttevabaduse auhind anti laureaatidele üle 14. detsembril.
Laureaate on sel aastal kolm: rahvusvaheline vabaühendus Piirideta Ajakirjanikud, Kuuba opositsioonirühmitus Daamid Valges ja Nigeeria inimõiguste jurist Hauwa Ibrahim.
Piirideta Ajakirjanikud on rahvusvaheline vabaühendus, mis edendab ajakirjandusvabadust kogu maailmas.
Organisatsioon võitleb ka selle nimel, et ajakirjanikke ja teisi meediatöötajaid kaitstaks tsenseerimise ja tagakiusamise eest.
Piirideta Ajakirjanikud tähistab käesoleval aastal oma 20ndat tegevusaastat.
Nende tegevus on erilise tähtsusega, kuna organisatsiooni andmeil puudub kolmandikus maailma riikides senini vaba meedia.
Piirideta Ajakirjanikud saab inspiratsiooni 1948. aastal vastu võetud “Üldise inimõiguste deklaratsiooni” 19. artiklist, mille järgi igaühel on “õigus arvamuse ja väljendusvabadusele” ning samuti õigus “otsida, vastu võtta ja edasi anda” informatsiooni ja ideid.
Seda mõtet on korratud paljudes hartades ja deklaratsioonides üle terve maailma, muuhulgas ka Aafrikas ja Ameerikas.
Euroopas on see õigus kirjas 1950. aastal vastu võetud Euroopa inimõiguste ja põhivabaduste kaitse konventsioonis.
Pidulikul istungil organisatsiooni peasekretärile Robert Ménardile auhinda üle andes avaldas parlamendi president Josep Borrell organisatsioonile tunnustust ning avaldas kahetsust selle üle, et käesoleval aastal on töökohustuste täitmisel elu kaotanud juba 58 ajakirjanikku.
Ta ütles ajakirjanikele: "Meie parlament on alati olnud teie poolt ja on ka tulevikus teie poolt.
Sest diktatuurid ei kesta igavesti.
Mõned neist kestavad kaua, liiga kaua, ent mitte kunagi igavesti."
Piirideta Ajakirjanike nimel võttis sõna Robert Ménard, kes avaldas parlamendile tunnustust selle eest, et auhind anti ajakirjanikele, "kes sageli teevad teie elu kibedaks" .
Ta lisas, et: "(...)auhinna andmisega Piirideta Ajakirjanikele öeldakse, et hoolimata kõigest teatakse, et ajakirjanikud on demokraatia jaoks asendamatud, samamoodi, nagu valitud esindajad on demokraatia jaoks asendamatud."
Samas avaldas ta ka kriitikat, öeldes, et sageli kasutatakse kahte mõõdupuud - Kuubal vangistatud ajakirjanike osas avaldatakse kriitikat, ent samas hoiab ka USA ajakirjanikke Iraagis vangis.
Viidates rahvusvahelise üldsuse üksmeelsetele pingutustele ajakirjanik Florence Aubenase vabastamiseks, samas kui on palju teisi ajakirjanikke, kelle kaitseks ei kõnele mitte keegi, küsis ta: "Kas üks elu on siis rohkem väärt kui teine?"
Härra Ménard rõhutas oma sõnavõtus, et parlament peab kaitsma "mitte lääne, vaid universaalseid väärtuseid" .
Sahharovi auhinda annab Euroopa Parlament alates 1988. aastast isikule või organisatsioonile, kellel on väljapaistvaid teeneid inimõiguste edendamisel, põhiseaduslike vabaduste kaitsel ning igasuguse rõhumise vastu võitlemisel.
Auhind antakse alati üle 10. detsembri paiku, Strasbourgi täiskogu ajal korraldatava piduliku tseremoonia käigus.
Nimetatud kuupäeval allkirjastati 1948. aastal ÜRO inimõiguste deklaratsioon.
Auhinnaga kaasneva rahalise preemia suurus on 50 000 eurot.
Tänavune preemia läks kolme laureaadi vahel võrdselt jagamisele.
20051108IPR02075 Sahharovi auhind Piirideta Ajakirjanikud
ET
1
PHOTO
20051026PHT01893.jpg
ET
3
LINK
http://www.rsf.org/
-//EP//TEXT IM-PRESS 20051017FCS01528 0 NOT XML V0//ET
-//EP//DTD IM-PRESS 20050901 AVI DOC XML V0//EN
-//EP//STYLESHEET IM-PRESS 20050901 AVI DOC XML V0//EN
