Atlandiülesed suhted - keskpunktis viisavabadus, keskkond ning energeetika
Välissuhted
2007-04-25 - 17:51
Parlament võttis vastu atlandiüleseid suhteid puudutava resolutsiooni, milles saadikud paluvad USAl vaadata ümber viisarežiim ELi liikmesriikide suhtes.
Lisaks käsitletakse mitmeid poliitilisi ning majanduslikke teemasid.
Eelnevalt toimus samal teemal arutelu nõukogu ja komisjoni osavõtul, milles 30. aprillil aset leidva ELi-USA tippkohtumise võtmeküsimustena toodi välja energia ning kliimamuutuste teema, viisavabadus, lennundusleping ning koostöö välisküsimustes.
Poliitilised, julgeoleku- ja inimõigustega seotud küsimused
Saadikud kutsuvad vastu võetud resolutsioonis USAd ja kõiki teisi riike, kes kohaldavad teatavate ELi liikmesriikide suhtes sissesõiduviisasid, üles viisarežiimi viivitamatult tühistama ning kohtlema kõiki ELi liikmesriikide kodanikke võrdselt.
Nad avaldavad kahetsust, et USA viisavabadusprogrammi muutmise ettepanekud sisaldavad täiendavat "teabe ühise kasutamise klauslit" (PNRi klausel).
Resolutsioonis kutsutakse USAd üles mitmekordistama jõupingutusi NATO raames kavandatava raketitõrjesüsteemi selgitamiseks ja selles küsimuses nõupidamiseks, et võimaldada alliansil ja Euroopal jääda ühtseks.
Saadikud soovivad jätkata nõupidamist süsteemi üle NATO-Venemaa Nõukogus ning nad rõhutavad, et USA süsteem peaks olema kooskõlastatud ja koostalitlusvõimeline NATO sõjatandri ballistiliste rakettide tõrje süsteemiga.
Nõukogul ja USA valitsusel palutakse Lähis-Ida neliku raames intensiivistada jõupingutusi, et edendada Iisraeli ja Palestiina läbirääkimisi üldise rahukokkuleppe saavutamiseks.
Saadikud toetavad neliku nõuet jätkata rahvusvahelise abi andmist Palestiina rahvale, tervitavad Palestiina rahvusliku ühtsuse valitsuse moodustamist ja nõuavad tungivalt, et mõlemad Atlandi-ülesed partnerid algataksid sellega konstruktiivse dialoogi.
Lisaks kutsutakse ELi eesistujariiki ja USA valitsust üles teatama Maailmapanga presidendile Paul Wolfowitzile, et tema tagasiastumine oleks tervitatav samm, mis aitaks vältida panga korruptsioonivastase poliitika kahjustamist.
Majandus- ja kaubandusküsimused
Resolutsioonis toetatakse Euroopa Ülemkogu eesistuja Saksamaa algatust käivitada uus Atlandi-ülene majanduspartnerlus ja koostada tegevuskava tõketeta Atlandi-ülese turu saavutamiseks, mis hõlmab ELi ja USA vahelist tugevdatud Atlandi-ülest turgu, investeeringuid, intellektuaalomandit, innovatsiooni, avaliku sektori hankeid ning kaubanduse ja julgeoleku vahelist suhet.
Saadikud soovivad, et koostöölepingu läbirääkimistesse oleksid kaasatud ka mõlema poole õigusloojad.
Nad rõhutavad lisaks, et läbirääkimised tõketeta Atlandi-ülese turu üle ei tohi tuua kaasa sotsiaalsete, keskkonna- ja tervisesestandardite ühtlustamist madalamale tasemele ega tohi kahjustada ELi konkurentsipoliitika sõltumatust ja terviklikkust ega avalike teenuste ja kultuurilise mitmekesisuse kaitse eeskirju.
Parlamendiliikmed kutsuvad mõlemaid pooli üles viima WTO Doha arengukava eduka lõpuni, järgides täielikult arengu mõõdet ning saavutades edu arengumaade ravimitele juurdepääsu küsimuses.
Saadikud leiavad, et EL ja USA peavad võtma endale juhtrolli ja tegema ühiseid jõupingutusi alternatiivse energiatootmise ja energiatõhususe arendamiseks.
Nad nõuavad tungivalt, et USA kaaluks uuesti oma seisukohta Kyoto protokolli ratifitseerimise suhtes.
Samuti kutsuvad nad USAd üles võtma rangeid siseriiklikke meetmeid, mis tooksid kaasa heitkoguste absoluutkoguste vähendamise.
Lisaks kutsutakse USA valitsust ning ELi eesistujariiki ja komisjoni allkirjastama tippkohtumisel lennutranspordileping .
Institutsiooniline raamistik ja parlamendi roll
Parlamendiliikmed leiavad, et Kongress ja Euroopa Parlament peaksid olema laiemalt kaasatud kõikidel tasanditel ning et praegune parlamentidevaheline vahetus tuleks järk-järgult kujundada de facto "Atlandi-üleseks assambleeks" .
Euroopa Komisjonil palutakse arutada oma läbirääkimiste strateegiat asjaomaste parlamendikomisjonidega enne USA vastavate organitega läbirääkimiste alustamist, kui läbirääkimised puudutavad õigusloomeküsimusi.
Arutelu
Nõukogu kõnevoor
Günter GLOSER teatas nõukogu nimel, et tulevasel tippkohtumisel on keskseteks teemadeks majandus, energiakindlus ja kliimakaitse.
Ta märkis, et ehkki kliimakaitse osas on olnud põhimõttelisi eriarvamusi, on USA arvamused viimasel ajal muutunud ning oodata on edusamme.
Samuti allkirjastatakse ELi-USA lennunduslepe ning oluliseks teemaks on kõikidele liikmesriikidele viisavabaduse saavutamine USAga.
Mr Gloser nentis, et majanduskoostöö potentsiaal ei ole end veel ammendanud ning et tippkohtumisel loodetakse vastu võtta ambitsioonikas uue majanduskoostöö pakett.
Lisaks on eesmärgiks Doha voorule uue hoo sisse andmine.
Komisjoni kõnevoor
Vladimír ŠPIDLA tõi välja, et tippkohtumisel soovitakse süvendada Atlandi-ülest konvergentsi.
Tema sõnul on vaja on uusi poliitilisi impulsse ning tuleb eemaldada takistused majanduskoostöö teelt.
Ta märkis veel, et välispoliitikas, nt Kosovo, Afganistani ja Lähis-Ida küsimustes tuleb koos tegutseda.
Oluliste teemadena tõi ta veel välja lennunduslepingu allkirjastamise, kliimamuutuste ja energeetika teema.
Hr Špidla ütles veel, et president Bushi kutsutakse üles andma oma panus selleks, et ELi kodanikud saaksid reisida viisavabalt USAsse, sest USA kodanikud saavad juba praegu viisavabalt ELis reisida ja seetõttu on tegemist de facto Euroopa Liidu kodanike diskrimineerimisega.
Samuti peab USA täitma ELi nõudmisi andmekaitse vallas.
Lisaks rõhutas volinik, et terrorismivastases võitluses tuleb teha tihedamat koostööd, lähtudes samas rahvusvahelisest õigusest.
Fraktsioonide kõnevoor
Joseph DAUL (EPP-ED, FR) leidis, et vaja on tihedamaid sidemeid USA valitsuse ja Kongressiga ning et Kongressi spiikri võiks kutsuda EPsse.
Ta avaldas ka lootust, et Kongressi kliimamuutuste komisjon hakkab tegema koostööd EP vastava komisjoniga.
Hr Daul märkis veel, et terrorismivastases võitluses tuleb täita rahvusvahelist õigust.
Lisaks ütles ta, et välispoliitilistes küsimustes tuleks teha rohkem koostööd Aafrika osas, et lõpetada Darfuris toimuv.
Samuti tuleb Doha voor viia eduka lõpuni ning tõkestada tuumarelva levikut.
Jan Marinus WIERSMA (PSE, NL) nentis, et demokraadid on USAs mõlemas kojas võimul, mille üle tuleks heameelt tunda.
Ta märkis, et USAs mõistetakse, et Iraagi missioon on läbi kukkunud ning et julgeolekuprobleemide lahendamiseks on vaja leida muu lähenemine.
Samuti soovitakse suuremat dialoogi eurooplaste ning venelastega.
Hr Wiersma rõhutas, et tuleb tagada Palestiina rahvusliku ühtsuse valitsuse toetamine.
Lisaks tuleb edasi tegeleda salavanglate ja andmekaitsega.
Samuti tuleks käsitleda Maailmapanga olulist rolli korruptsioonivastases võitluses.
Graham R. WATSON (ALDE, UK) leidis, et ajad on muutunud ning et USA valitsuse väärtused on muutunud.
Watsoni sõnul on vaja avameelset ning otsest arutelu küsimustes nagu viisavabadus, väljaandmine ja avatud taeva leping.
Lisaks tuleb mõista, et kliimamuutused on kõige suurem julgeolekurisk ja USAlt tuleb nõuda kasvuhoonegaaside vähendamist.
Samuti on vaja nõuda selgitusi salavanglate ning erakorraliste üleviimiste kohta, sest ainult tiheda koostööga saab ära hoida õigusliku vaakumi.
Ta märkis veel, et Wolfowitzil on aeg lahkuda ning et Euroopa juhte hinnatakse kui isiksusi nende julguse eest tegutseda.
Brian CROWLEY (UEN, IE) nentis, et majandussuhted USA ja ELi vahel on tähtsaimad tänapäeva maailmas.
Ta märkis, et mõlemad osapooled soovivad säilitada ja edendada demokraatiat maailmas ning selles osas tuleb teha koostööd.
Hr Crowley arvates tuleb Lõuna-Ameerika ja Afghanistani põllumeestele pakkuda võimalus kasvatada narkotaimede asemel muid taimi.
Samuti tuleb USA paremini kaasata Darfuris, et seal edu saavutada.
Crowley märkis, et kõigi jaoks on vaja paremat ühiskonda ning samas tuleb meeles pidada, et ühiseid jooni ELi ja USA vahel on rohkem kui erinevusi.
Angelika BEER (Verts/ALE, DE) kinnitas, et USA-ELi suhteid tuleb tugevdada, ent märkis, et need suhted peavad põhinema demokraatlikel väärtustel.
Ta leidis, et nii Afganistanis kui ka Iraagis on vaja uut lähenemist.
Samuti peab EL olema Kosovos aktiivsem.
Beer manitses osapooli vältima Iraanis järjekordset sõda ja keskenduma läbirääkimistele.
Francis WURTZ (GUE/NGL, FR) märkis, et atlandiülese ühisturu poole liikumine ei ole koostöö, vaid võitlus turgude pärast.
Ta küsis, et kuidas on võimalik, et meil on ühised väärtused, aga me ei tea, mis toimub Iraagis, Guantanamos, reisijate andmetega, Swiftiga jne.
Hr Wurtz rõhutas, et eelkõige on vaja avameelsemalt suhelda.
Godfrey William BLOOM (IND/DEM, UK) leidis, et EL peaks olema ülimalt ettevaatlik oma suhtlemises USAga, sest kõigel selles suhtes on ülemaailmne mõju.
Ta hoiatas sildade põletamise eest suhetes USAga, sest USA on Ühendkuningriigi suurim kaubanduspartner.
Frank VANHECKE (ITS, BE) avaldas lootust, et uus USA-ELi partnerlus on edukas.
Ta tõi esile, et uus partnerlus peab põhinema vastastikusel austusel ja teineteisega arvestamisel.
Tema arvates tuleb tähelepanu pöörata islamifundamentalismile ning tuleb teha koostööd, sest meil on samad väärtused.
Ta leidis, et USA välispoliitika kritiseerimine EPs on sageli ühepoolne ning ei ole konstruktiivne.
Hr Vanhecke rõhutas, et me peame mäletama, et ehkki USA on sageli teisel arvamusel kui EL, on ta siiski ELi liitlane.
Arutelu: 25.04.2007
Hääletus: 25.04.2007
20070420IPR05683 Euroopa Parlamendi resolutsiooni leiate alates 26. aprillist siit Euroopa Parlamendi 01. juuni 2006. aasta resolutsioon ELi ja USA Atlandi-üleste majandussuhete kohta Euroopa Parlamendi 01. juuni 2006. aasta resolutsioon ELi ja USA suhete parandamise kohta Atlandi-ülese partnerluslepingu raames
ET
1
LINK
/activities/expert/ta.do?language=ET
-//EP//TEXT TA P6-TA-2006-0239 0 NOT XML V0//ET
-//EP//TEXT TA P6-TA-2006-0238 0 NOT XML V0//ET
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
