P6_TA(2005)0524
Komisjoni 2006. aasta õigusloome- ja tööprogramm
B6-0636 , 0638 ja 0641/2005
Euroopa Parlamendi resolutsioon komisjoni 2006. aasta õigusloome- ja tööprogrammi kohta
Euroopa Parlament,
–
võttes arvesse komisjoni teatist oma 2006. aasta õigusloome- ja tööprogrammi "Euroopa kogu potentsiaali rakendamine" kohta ( KOM(2005)0531 );
–
võttes arvesse kodukorra artiklit 33 ja artikli 103 lõiget 4,
A.
arvestades, et aastane õigusloome- ja tööprogramm on tähtis õigusvahend, mis võimaldab Euroopa Liidul keskenduda oma peamistele strateegilistele eesmärkidele – arendada heaoluühiskonda ning edendada solidaarsust ja julgeolekut Euroopas ning tugevdada oma rolli rahvusvahelisel areenil;
B.
arvestades, et nimetatud strateegiliste eesmärkide saavutamiseks ja kodanikele lähenemiseks on muuhulgas hädavajalik tihedam kooskõlastamine ja koostöö Euroopa Liidu institutsioonide vahel ning Euroopa Liidu tegevusele suurema poliitilise kaalu andmine Euroopa Ülemkogu poolt;
C.
arvestades 2006. aasta kriitilist tähtsust ühelt poolt seoses Euroopa Liidu institutsioonilise tulevikuga ja teiselt poolt seoses läbimurde saavutamisega Lissaboni eesmärkide vallas;
D.
arvestades vajadust parandada Euroopa Liidu õigusloome kvaliteeti ning hinnata sellega seoses kõigi komisjoni olemasolevate ja kavandatavate õigusakti ettepanekute puhul kavandatavate meetmete kulukust, ettepanekute mõju konkurentsivõimele ning nende vastavust lähimuspõhimõttele ja vajadusele vähendada bürokraatiat;
Poliitilised prioriteedid
1.
kiidab komisjoni 2006. aasta õigusloome- ja tööprogrammi üldjoontes heaks, jagades veendumust, et parim võimalus globaliseerumisväljakutsetele vastamiseks ja strateegiliste eesmärkide saavutamiseks on rakendada kogu oma potentsiaali ja edendada ühiseid väärtusi nii Euroopa Liidu sees kui üle terve maailma; kutsub ELi institutsioone ning liikmesriikide ametivõime oma pädevuse piires kõnealuse programmi elluviimisele täiel määral kaasa aitama;
Majanduskasv, tööhõive ja konkurentsivõime
2.
tervitab asjaolu, et komisjon on kõigi prioriteetide hulgas eelkõige rõhutanud majanduskasvu ja tööhõive edendamist ning Euroopa Liidu majanduse ajakohastamist; rõhutab ühtlasi, kui tähtis on läbivaadatud Lissaboni strateegia elluviimine nii siseriiklikul kui ühenduse tasandil ning inimressursside, teadmistepõhise ühiskonna, innovatsiooni ja teadusuuringute areng;
Sideme taastamine Euroopa Liidu ja tema kodanike vahel: arutelu Euroopa tuleviku üle
3.
rõhutab seda, kui vajalik on tõhustada teabevahetust Euroopa Liidu ja selle kodanike vahel; kutsub komisjoni üles võtma lisameetmeid "teabevahetuse puuduste" leevendamiseks ning tugevdama kodanike usku Euroopasse, eelkõige näidates, millist kasu toob Euroopa Liit nende igapäevaelus;
4.
tervitab komisjoni D-plaani demokraatia, dialoogi ja debati edendamiseks ( KOM(2005)0494 ), kuid avaldab lootust, et koostatakse kõigi institutsioonide vahel kooskõlastatud strateegia ja korraldatakse vastav kampaania, et kiiresti võtta vastu Euroopa põhiseadus, mis põhineks olemasoleval põhiseaduslepinguprojektil, mille on ratifitseerinud üle poolte liikmesriikidest, esindades üle 50% Euroopa Liidu rahvastikust;
Finantsperspektiiv
5.
rõhutab, et finantsperspektiiv 2007–2013 peab olema tugeva Euroopa Liidu arengu jätkumise alus, ning loodab, et komisjon kaitseb oma seisukohta, vastavalt millele peab finantsperspektiiv nägema ette piisavalt vaheneid ELi poliitiliste prioriteetide elluviimiseks;
6.
rõhutab jõuliselt, et 2006. aastal tuleb lõplikult vastu võtta üle 40 mitmeaastase programmi, mis peavad käivituma õigeaegselt 2007. aasta alguses, et võimaldada uue põlvkonna mitmeaastaste programmidega seotud poliitiliste prioriteetide elluviimist; kutsub komisjoni sõltumata sellest, kas finantsperspektiivi suhtes lepitakse kokku või mitte, tegema otsustavalt koostööd Euroopa Parlamendiga, eelkõige välispoliitikaga seotud programmide puhul, ning tegema kõik endast oleneva selleks, et vajalikud õigusloomemenetlused lõpule viia;
Aastase programmi muutmine nähtavaks, sidusaks ja institutsioonidevaheliseks vahendiks
7.
tervitab Euroopa Parlamendi kaasamist õigusloome- ja tööprogrammi koostamisse; palub sellele vaatamata komisjonil muuta kõnealuse aastaprogrammi sisu ja esitlusviisi sidusamaks, tõstes eelkõige esile iga ettepaneku puhul selle õiguslikku alust ning selle mõju kodanike olukorrale; loodab, et lähitulevikus saab aastasest programmist selge tegevuskava, mis on teiste institutsioonidega kooskõlastatud ja mille abil huvitatud kodanikud saavad pidevat teavet selle kohta, mil viisil plaanib EL nende probleeme lahendada;
Konkurentsivõimelisem Euroopa, mis senisest enam tugineb ühtekuuluvusele
Teadusuuringud, teadmistepõhine ühiskond ja erialane ettevalmistus
8.
kutsub liikmesriike ja Euroopa Liidu üles suurendama kooskõlas Lissaboni tegevuskavaga jõupingutusi teadmistepõhise ühiskonna ja teadusuuringute vallas; nõuab sellega seoses tungivalt, et uutele raamprogrammidele teadusuuringute ning konkurentsivõime ja innovatsiooni vallas ning i-2010-le eraldataks piisavalt vahendeid ning et nõukogu võtaks täiel määral ja eelkõige seoses eelarvega arvesse nende tähtsus;
9.
tervitab kavandatavaid ettepanekuid luua Euroopa tehnoloogiainstituut ning rakendada vabatahtlikkuse alusel ühtset kutsekvalifikatsiooni raamistikku, kuid avaldab kahetsust selle üle, et pole esitatud ühtegi ambitsioonikat ettepanekut Euroopa haridussüsteemi puudujääkide parandamiseks; kordab Euroopa Parlamendi ja nõukogu poolt esitatud nõudmist parandada Euroopa ülikoolide ja kõrghariduse taset ning üliõpilaste keelteoskust;
Ühisturg
10.
kinnitab, et Euroopa Liidu majanduse konkurentsivõime parandamiseks tuleb pidada esmatähtsaks siseturu väljaarendamist, pidades silmas nii tarbijate kui ettevõtjate huve;
11.
nõuab tungivalt bürokraatia lihtsustamist väikeste ja keskmise suurusega ettevõtjate suhtes, kes loovad kaks kolmandikku töökohtadest, ning et nende suhtes kohaldatavad õigusaktid oleksid lihtsad ja selged, et mitte takistada nende kasvu ja innovatsiooni;
12.
palub komisjonil mitte võtta tagasi oma ettepanekut seoses Euroopa vastastikuse ühingu (
European Mutual Society
) ja Euroopa ühistu (
European Association
) staatuse loomisega ning kutsub komisjoni esitama esimesel võimalusel ettepanekut võtta vastu neljateistkümnes direktiiv, mis käsitleb asukoha viimist teise liikmesriiki, ning viima lõpule "teostatavusuuringut, mille abil hinnata vajadust Euroopa äriühingu (
European Private Company
) järele ning probleeme, mida selle loomine kaasa tuua võib";
13.
kutsub komisjoni üles tagama intellektuaalse omandi asjakohast kaitset ning esitama esimesel võimalusel ettepanekut, mis käsitleb ühtse ühenduse patendi loomist, võimaldades piisava õiguskindluse ja soodustades samas innovatsiooni;
14.
tuletab meelde, et finantsteenuste turu integreerimine sõltub suurel määral olemasolevate õigusnormide kiirest ülevõtmisest ning tõhusast rakendamisest, samuti järelevalvemenetluste suuremast ühtlustamisest;
15.
nõuab tungivalt, et komisjon tagaks Lamfalussy protsessi tõrgeteta toimimise kõikidel tasanditel, eelkõige seoses Euroopa Parlamendi pädevuse säilimisega kaasõigusloojana;
16.
tervitab komisjoni võetud kohustust tagada maksusüsteemi tõrgeteta toimimine ning komisjoni algatust seoses aruteluga üleeuroopalise maksupettustega võitlemise strateegia üle;
17.
tervitab esitatud tsiviilõigusalaseid ettepanekuid, mis mõjutavad otseselt kodanike ja eelkõige laste igapäevaelu, reguleerides näiteks abielusid ja lahutusi erinevatest liikmesriikidest pärit kodanike vahel; rõhutab siiski vajadust tõhustada ühenduse tegevust tsiviilõiguse vallas, kuna see on ainus võimalus, mille abil tagada kõigile Euroopa Liidu kodanikele turvalisus ja õigus pöörduda kohtu poole;
Transport ja üleeuroopalised võrgud
18.
rõhutab vajadust kiiremas korras rakendada suuri üleeuroopalisi transpordivõrkude projekte, korraldades nende rahastamise nii ELi eelarvest kui ka võimaluste piires avaliku sektori ja erasektori partnerluse teel;
19.
kutsub komisjoni üles esitama ettepanekut, millega kehtestatakse keskkonna- ja tervisekaitsealased miinimumnõuded käibelt kõrvaldatud laevade ringlusse võtmiseks, ning ettepanekuid transpordilogistika kohta eesmärgiga lihtsustada ühendvedusid ning esmatähtsa transpordi- ja energiainfrastruktuuri kohta;
20.
tervitab uut meresõidustrateegiat, milles püütakse tugevdada ühtekuuluvust Euroopas, lülitades sellesse erinevate valdkondade meetmeid;
Ühtekuuluvuspoliitika
21.
nendib, et Lissaboni strateegia ja ühtekuuluvuspoliitika on sügavalt seotud, ning on seisukohal, et tõhusam koordineerimine kahe poliitikavaldkonna vahel võimaldaks saavutada suuremat ühtsust ning ebasoodsaimatele piirkondadele parimaid tulemusi;
22.
kutsub komisjoni üles tegema kõik mis võimalik, et struktuurifonde perioodiks 2007–2013 käsitlevad määrused ja strateegilised suunised võetaks vastu 2006. aastal;
Eurotsooni laienemine
23.
on seisukohal, et euro aitab kaasa stabiilse makromajandusliku kliima säilitamisele; soovitab alustada ettevalmistustöid euro kasutuselevõtuks riikides, kes teevad kõige kiiremaid edusamme eurotsooniga ühinemiseks vajalike lähenemiskriteeriumide täitmisel, kuid nõuab, et komisjon oleks riikide edusammude hindamisel range;
Elukvaliteedi parandamine
Keskkond
24.
teeb komisjonile ülesandeks säilitada keskne roll kliimamuutuste vastases võitluses ja kehtestada strateegia lennuliikluse lisamiseks heitkogustega kauplemise süsteemi; kutsub komisjoni üles looma raamistikku uute kohustuste võtmiseks heitkoguste vähendamiseks Kyoto-järgsel perioodil (pärast aastat 2012) ning nägema ette uusi soodustavaid meetmeid turgudele suunatud vahendite kasutamiseks, eesmärgiga täita seatud eesmärgid;
25.
soosib jätkuvat koordineeritud lähenemist keskkonnaalastele väljakutsetele vastamiseks, millega kontinent silmitsi seisab (üleujutused, põuad, õhukvaliteet linnades jne); on rahul, et peetakse tähtsaks bioloogilise mitmekesisuse säilitamist Euroopas ja rahvusvahelisel tasandil;
Säästvad ja uuenduslikud energiaallikad
26.
tervitab energeetikapoliitika elavnemist, eriti seoses kavandatud rohelise raamatuga, mille eesmärk on tagada kindlad, konkurentsivõimelised ja säästvad energiaallikad ning mis on väga tähtis energiasektori väljakutsetele vastamist võimaldava üldise strateegia määratlemisel (energiatõhusus, integreeritud põletamise arendamine, taastuva energia allikate edendamine jne); arvab, et õigusloomega seotud ettepanek, mis käsitleb soojendamist ja jahutamist taastuva energia allikate abil, peaks moodustama selle strateegia osa;
Põllumajandus, maaelu areng, kalandus ja turism
27.
rõhutab, et on tähtis jätkata ühise põllumajanduspoliitika reformi ja viia täielikult ellu varem otsustatud reformid, samuti investeerida senisest rohkem teadusuuringutesse ja tehnoloogiasse nimetatud sektorites;
28.
nendib, et reformid põllumajanduse ja kalanduse valdkonnas on juba kaasa toonud suurema säästvuse ja konkurentsivõime, ning tervitab 2006. aastaks kavandatud reforme erinevates sektorites (vein, puu- ja köögiviljad, banaanid);
29.
tervitab ühise põllumajanduspoliitika lihtsustamiseks alustatud tööd ning ootab suure huviga asjakohast tegevuskava, et põllumajandustootjaile kehtivaid halduslikke piiranguid oleks võimalik olulisel määral ja kiiresti vähendada;
30.
märgib kahetsusega algatuste puudumist kalanduse valdkonnas; kutsub komisjoni üles vastu võtma eriprogramme asjaomaste teadusuuringute ja ka alusuuringute edendamiseks ning tagama, et eelarvega oleks nendele programmidele tagatud kohane rahastamine;
31.
palub komisjonil toetada liikmesriikide tegevust turismivaldkonnas, millel on oluline roll Euroopa majanduses ning mis aitab luua töökohti;
Sotsiaalpoliitika
32.
tervitab ELi demograafilisi tendentse käsitleva rohelise raamatu (2005) järelmeetmeid ning ootab, et komisjon esitaks ettepanekud konkreetsete meetmete osas, mis aitaksid kaasa elanikkonna vananemise probleemi lahendamisele Euroopas, kus järgmise 20 aasta jooksul väheneb aktiivne elanikkond 21 miljoni inimese võrra; peab eriti tähtsaks tööealise elanikkonna aktiivse osaluse kasvu tööturul, et saavutada Lissabonis seatud eesmärk suurendada osalust 2010. aastaks 70 protsendini;
33.
rõhutab vajadust näha ette peretoetuspoliitika ja edendada lastele soodsat keskkonda viisil, mis võimaldaks edukamalt ühendada tööd ja eraelu; teeb ettepaneku vaadata läbi nõukogu direktiiv 96/34/EÜ vanemapuhkuse kohta EÜT L 145, 19.6.1996, lk 4.
, et suurendada selle tähtsust ja tõhusust;
34.
tervitab komisjoni kava koostada teatis laste õiguste kohta, mis on oluline võimalus pöörata tähelepanu laste õiguste nähtamatusele ELi tasandil;
35.
tervitab tõsiasja, et 2006. aasta on Euroopa töötajate liikuvuse aasta, ning kutsub komisjoni üles olema aktiivsem kõikide liikmesriikide töötajate vaba liikumise õiguse kaitsmisel ja edendamisel;
36.
kutsub komisjoni üles tegema ettepanekuid pikaajalisemate lahenduste kohta üleilmastumise probleemile vastamiseks ning nendest kinni pidama; rõhutab hariduse ja väljaõppe tähtsust, kuna need on parim viis parandada kodanike võimalusi leida tööd uutes sektorites;
37.
rõhutab vajadust kohandada ja kaasajastada Euroopa sotsiaalmudelit nii, et sellest saaks Euroopa ühiskonna alustala;
Sooline võrdõiguslikkus
38.
võtab teadmiseks meeste ja naiste võrdõiguslikkuse tegevuskava määratleva teatise tutvustamise ning rõhutab, et põhimõte "võrdne tasu võrdse väärtusega töö eest" kehtestati juba 30 aastat tagasi nõukogu direktiiviga 75/117/EMÜ EÜT L 45, 19.2.1975, lk 19.
; tuletab samuti meelde Lissabonis seatud eesmärki naiste 60-protsendilise tööhõive kohta 2010. aastaks;
39.
kutsub komisjoni üles koostöös Eurostati, põhiõiguste ameti ning tulevase meeste ja naiste võrdõiguslikkuse instituudiga koostama ühtlustatud metodoloogiat, definitsioone ja kriteeriume, et kogu Euroopa Liidu ulatuses koguda võrreldavaid ja sobivaid andmeid naiste vastu suunatud vägivalla kohta, eriti üldiste esinemissageduse uuringute puhul;
Kultuur
40.
kahetseb viite puudumist Euroopa kultuurimõõtmele ning kutsub komisjoni üles tegema koostööd uute liikmesriikide valitsustega ning Kesk- ja Ida-Euroopas asuvate kandidaatriikidega, et edendada kultuurilist mitmekesisust ja suurendada üldsuse teadlikkust kogu ELis;
41.
nõuab, et EL ja selle liikmesriigid ratifitseeriksid UNESCO konventsiooni kultuurilise väljenduse eripära kaitse ja edendamise kohta ning palub komisjonil esitada enne 2006. aasta lõppu ettepanekud ja kavandada vajalikud algatused nimetatud konventsiooni rakendamiseks Euroopa tasandil;
Tervishoid
42.
rõhutab, et komisjon peab tagama kohased järelmeetmed teatistele, mis käsitlevad võitlust ülekaalulisuse, südame- ja veresoonkonna haiguste, diabeedi, vähi, psüühikahäirete ja HIVi/AIDSi vastu;
43.
kutsub komisjoni üles senisest enam pühenduma ühtse poliitika väljatöötamisele tervishoiu, puuete, patsientide liikuvuse ja teabe küsimuste valdkonnas ;
Kindlam ja vabam Euroopa
Vabadusel, turvalisusel ja õigusel rajanev ala
44.
kinnitab, kui tähtis on Haagi programmi rakendamine Londoni ja Madridi terrorirünnakute taustal; ootab suure huviga vahearuannet Haagi tegevuskava rakendamisel tehtud edusammude kohta ning nõuab, et hindamisel pöörataks tähelepanu olulistele puudujääkidele ühenduse õigustiku kohaldamisel justiits- ja siseasjade valdkonnas; rõhutab selgesõnaliselt, et edusammude puudumine Haagi tegevuskava rakendamisel on nõukogu süü, kuna viimane on pidevalt takistanud Euroopa Ülemkogu seatud eesmärkide täitmist;
45.
rõhutab, et kodanike julgeoleku suurendamine ei tohi mingil juhul ohtu seada nende põhiõiguste kaitset;
46.
palub komisjonil pidada jätkuvalt prioriteetseks terrorismi ja organiseeritud kuritegevuse vastu võitlemiseks võetavaid meetmeid, eriti seoses terrorismi rahastamisega, võideldes samaaegselt radikaliseerumise probleemiga;
47.
kutsub komisjoni üles töötama õigeaegselt välja üldised, juriidiliselt selged ja paremini eristatavad definitsioonid, mis puudutavad teatud tõsiseid piiriüleseid kuritegusid (terrorism, narkovedu, inimkaubandus, rahapesu, küberkuritegevus jne);
48.
on seisukohal, et esmatähtis on võidelda terrorismiga läbi teabevahetuse parandamise, koostöö tõhustamise ja terrorismi rahastamise vastase tegevuse kaudu;
49.
kutsub komisjoni üles esitama Europolile kohase ELi õigusliku aluse, mis võimaldaks tulevikus suurendada Europoli rolli ja tagada selle tõhusust;
50.
mõistab hukka tõsiasja, et ainult mõned algatused on seotud vabadusega või kodanike lihtsustatud juurdepääsuga õigusteenustele valdkondades, mis puudutavad nende igapäevaelu; kutsub komisjoni üles arvesse võtma parlamendi arvamusi ja ettepanekuid kõnealuses valdkonnas ning tegema aktiivsemat tööd põhiõiguste kaitse ja austamise edendamiseks;
Piirid ja sisseränne
51.
on teadlik, et rändevoogude juhtimine on nii lühemas kui ka pikemas perspektiivis ELi elanikkonna tuleviku võtmeküsimus; on seisukohal, et võitlust ebaseadusliku sisserändega, mida viiakse läbi kooskõlas Euroopa inimsõbralike tavadega, ja seaduslike sisserändajate integreerimist tuleb käsitleda sama probleemistiku kahe aspektina; palub seetõttu komisjonil võtta vajalikke meetmeid, mis võiksid kaasa aidata selle otsustava tähtsusega küsimuse arukale käsitlemisele;
52.
on veendunud Euroopa ühise viisapoliitika vajalikkuses ning peab viisainfosüsteemi (VIS) ning Schengeni infosüsteemi (SIS II) selle eesmärgi kaheks võtmeelemendiks;
53.
rõhutab vajadust teha ühiseid jõupingutusi ebaseadusliku sisserände vähendamiseks, eelkõige piirikontrolli tugevdamise, infosüsteemide tõhustamise ja biomeetriliste andmete laialdasema kasutamise abil, näiteks selliste süsteemide nagu VIS ja SIS II kaudu;
54.
tervitab Euroopa välispiiriameti (Frontex) tegevuse ametlikku käivitamist ning usub, et amet aitab olulisel määral tugevdada välispiiride turvalisust ja võidelda edukalt rahvusvahelise organiseeritud kuritegevusega;
55.
palub komisjonil töötada välja üldise tegevuskava võitluseks inimkaubandusega ning tugevdada uimastivastase võitluse meetmeid;
Euroopa üleilmses koostöös
56.
on seisukohal, et laienemisprotsess peaks jätkuma vastavalt juba võetud kohustustele, kuid palub komisjonil analüüsida ELi välispiiride temaatikat, võttes arvesse ELi vastuvõtuvõimet, ning esitada järeldused Euroopa Parlamendile;
Stabiilsus ja demokraatia Kagu-Euroopas
57.
kordab üleskutset komisjonile anda Lääne-Balkani riikide ühinemiseelsele tegevuskavale poliitilisem suund, keskendudes stimuleerivatele meetmetele ja iga asjaomase riigi konkreetsetele vajadustele ning rõhutades sealjuures, et ühinemisväljavaated on riikidel, mis teevad edusamme reformide teel ja täidavad Kopenhaageni kriteeriume, mille seas on ka koostöö endise Jugoslaavia asjade rahvusvaheline kriminaalkohtuga ja piirkondlik koostöö; rõhutab asjaolu, et ka EL peab täitma Kopenhaageni kriteeriumit, mis puudutab ELi vastuvõtuvõimet;
58.
toetab otsustavalt mõne aasta eest käivitatud naabruspoliitikat, mis on Euroopa Liidu välissuhete oluline prioriteet; rõhutab naabruspoliitika olulisust Euroopa Liiduga piirnevate riikide arengule ning demokraatia, stabiilsuse ja jõukuse tugevdamisele; nõuab seetõttu naabruspoliitikale piisavate rahaliste vahendite eraldamist;
59.
toetab jõuliselt Barcelona protsessile uue hoo andmist kümme aastat pärast 1995. aasta konverentsi, et luua Vahemere piirkonnas vabakaubandusel ja turvalisusel põhinev ala ning suurendada kõikide protsessis osalevate riikide jõukust;
Kahepoolsed suhted
60.
tuletab meelde Euroopa Parlamendi teisi välispoliitilisi prioriteete, eelkõige atlandiüleste suhete tugevdamist olemasoleva uue atlandiülese tegevuskava kaasajastamise ja tõelise partnerlusega asendamise abil, suhete tihendamist Ladina-Ameerika ja Kariibi mere riikidega, et kujundada välja kahe piirkonna vaheline ühendus, millesse peab Euroopa Parlament olema täielikult kaasatud, samuti Euroopa Liidu rolli tugevdamist Lähis-Ida rahuprotsessis ning Iraagi ja Afganistani suhtes võetud majanduslike, sõjaliste ja poliitiliste kohustuste täitmist;
61.
palub komisjonil pidevalt ja tähelepanelikult jälgida kaubandussuhete suundumusi ja arengut Hiinaga, et tagada õiglase konkurentsi reeglite, sotsiaalsete ja keskkonnanõuete ning Maailma Kaubandusorganisatsiooni omandiõigust käsitlevate põhimõtete täitmine Hiina poolt;
Inimõiguste kaitse
62.
palub tungivalt komisjonil arvesse võtta Euroopa Parlamendi poliitilist tahet demokraatia ja inimõiguste edendamise tegevuskava üksikasjade osas ning tagada nimetatud valdkonna poliitiliste eesmärkide, rahastamise ja projektide haldamise sidusus;
Arengupoliitika
63.
tervitab uut Aafrika-strateegiat ja eriti nn aafrika omandi põhimõtet, samuti haldusega – mis on püsiva arengu võtmeaspekt – seotud prioriteetsete küsimuste määratlemist ning infrastruktuuri investeeringuid, eelkõige vee, energia, infotehnoloogia ja kommunikatsiooni valdkonnas, märkides sellega seoses, et kõikidele investeeringutele nimetatud valdkondades peab tingimata eelnema nende panuse hindamine majandusarengu ja vaesuse vähendamise seisukohast;
64.
nõuab Aafrika suhtes n.ö kaksiklähenemise rakendamist, mis on suunatud ühelt poolt edukamatele riikidele, andes neile vahendid aastatuhande arengueesmärkide saavutamiseks tehtavate jõupingituste maksimeerimiseks, ning teiselt poolt haavatavatele riikidele, kasutades keerukamale kontekstile sobilikke erinevaid poliitilisi vahendeid;
Kaubanduspoliitika ja läbirääkimised WTOs
65.
peab rahvusvahelist kaubanduspoliitikat konkurentsivõime ja majanduskasvu võtmeküsimuseks nii Euroopa Liidus kui ka arengumaades ning rõhutab mitmepoolse lähenemise ja eriti WTO läbirääkimiste 2005. aasta detsembris Hongkongis lõpuleviimise olulisust;
66.
rõhutab, et tööstustoodete turulepääsu osas on oluline saavutada kõrgete tollitariifide vähendamine ja kaotamine; on lisaks arvamusel, et teenuskaubandus on Doha läbirääkimiste üks võtmeküsimusi, sest turgude avamisel selles valdkonnas on suur potentsiaal;
67.
rõhutab ülemaailmse säästva arengu ülimat tähtsust; kutsub ELi üles metsade hävitamise osas kiirelt tegutsema, eelkõige võttes uusi meetmeid puidu ebaseadusliku kasutamise vastu;
Julgeolek ja kaitse
68.
tervitab kaitsetööstust ja -turge käsitleva teatise lisamist 2006. aasta prioriteetide hulka ning ergutab komisjoni esitama sellega seotud õigusloome ettepanekuid, mis võimaldaksid tugevdada Euroopa kaitsesektori konkurentsivõimet;
69.
ootab suure huviga teatist EÜ asutamislepingu artikli 296 tõlgendamise kohta seoses kaitsehangetega, mis võimaldab selgitada konkurentsieeskirjade erandi kohaldamiskriteeriume kaitsevarustuse hangete valdkonnas;
ELi toimimise parandamine ja liidu lähendamine kodanikele
Õigusloome parandamine ja lihtsustamine
70.
rõhutab vajadust kiirendada Euroopa õigusloome lihtsustamist ja tugevdamist ning tõhustada jõupingutusi ELi õigusaktide paremaks koostamiseks, kiireks ülevõtmiseks ja nõuetekohaseks rakendamiseks; palub komisjonil käsitleda prioriteetse küsimusena parema õigusloome alase institutsioonidevahelise kokkuleppe ELT C 321, 31.12.2003, lk 1.
tõhusat rakendamist ning eelkõige asjaomaste pooltega konsulteerimist võimaldavate mehhanismide loomist;
71.
palub komisjonil teha Euroopa Parlamendiga koostööd olemasolevate õigusaktide järelevalveprotsessi ja parandamise alal, eelkõige lihtsustamise prioriteetide valikul, et tagada Euroopa Parlamendi volitused kaasõigusloojana, ning nõuab vastuvõetud ja rakendatud meetmete tõhusamat järelhindamist;
72.
palub komisjonil järjekindlamalt kasutada mõju-uuringuid, milles tuleb tingimata arvesse võtta meetmete puudumisest tulenevaid kulusid ning võimalikke alternatiive reguleerimisele; nõuab seetõttu mõjuhindamiste läbiviimiseks sõltumatu Euroopa ameti loomist;
73.
nõuab tungivalt, et komisjon täidaks komiteemenetluse käigus oma kohustusi edastada kõik asjaomased meetmed õigeaegselt ja "mitte ületada talle põhiõigusaktidega antud volitusi"; on lisaks veendunud, et komisjon ja Euroopa Parlament peavad uurima komiteemenetluse rakendamise praeguse korra läbivaatamise võimalusi ning tagama Euroopa Parlamendi õiguste reaalse kaitsmise;
Läbipaistvus, eelarve ja eelarvealane aruandekohustus
74.
nõuab Euroopa Liidu institutsioonide otsuste tegemise suurema läbipaistvuse huvides nõukogu õigusloomealaste kohtumiste muutmist avalikuks;
75.
nõuab tungivalt, et komisjon esitaks eelarvemenetluse parandamist ja eelarvedistsipliini käsitleva institutsioonidevahelise kokkuleppe muudetud ettepaneku, mis sisaldaks Euroopa Parlamendi ettepanekuid reservide ja paindlikkuse kohta, samuti muid kvalitatiivseid elemente, mis on toodud Euroopa Parlamendi 8. juuni 2005. aasta resolutsioonis Vastuvõetud tekstid, P6_TA(2005)0224 .
;
76.
palub liikmesriikidel igakülgselt toetada komisjoni jõupingutusi ELi eelarve usaldusväärse ja üldise sisekontrolli süsteemi väljatöötamiseks, mille tulemusena loodaks kauaoodatud aruandemehhanism, eelkõige liikmesriikidega koostöös toimuva halduse osas;
77.
rõhutab, et on oluline edasi arendada Euroopa Parlamendi 12. aprilli 2005. aasta resolutsioonis Vastuvõetud tekstid, P6_TA(2005)0092 .
esitatud ideed, mis näeb ette iga liikmesriigi kõrgeima poliitilise ja haldusasutuse kinnituse raamatupidamisandmete aluseks olevate tehingute õiguspärasuse ja korrakohasuse kohta;
78.
kordab taotlust vaadata läbi Euroopa Pettusevastast Ametit (OLAF) puudutav määrus (EÜ) nr 1073/1999 EÜT L 136, 31.5.1999, lk 1.
, et tagada ameti sõltumatus, eelkõige ameti direktori ametisse nimetamisel;
79.
rõhutab, et komisjon peab jätkama käimasolevaid sisemisi reforme, et tagada avaliku sektori vahendite kasutamisel täielik läbipaistvus ja vastutus; meenutab oma 6. septembri 2001. aasta resolutsiooni EÜT C 72 E, 21.3.2002, lk 331.
, milles nõutakse tungivalt, et komisjon alustaks ühenduse kõikide organite ja institutsioonide jaoks ühise hea haldustava eeskirja väljatöötamist;
°
° °
80.
teeb presidendile ülesandeks edastada käesolev resolutsioon nõukogule, komisjonile ja liikmesriikide parlamentidele.
