SUULINE KÜSIMUS ARUTELUGA O-0091/06
vastavalt kodukorra artiklile 108
esitaja:
Angelika Beer
Verts/ALE fraktsiooni nimel
nõukogule
Teema: Kobarpommide kasutamine Iisraeli poolt Lõuna-Liibanonis
Pärast ÜRO vahendatud ja 14. augustil kehtestatud relvarahu on ilmnenud, et põllumaad, koduhoovid, aiad ning maanteed on Iisraeli poolt sõja jooksul ülekülvatud lõhkemata kobarpommidega.
Augusti lõpuks olid ÜRO demineerimise eksperdid leidnud 100 000 lõhkemata kobarpommi 359 erinevas kohas ja sellele arvule lisandub uusi kohti iga päev.
Selle tulemusena on surma või raskelt vigastada saanud paljud Liibanoni tsiviilelanikud.
Kuigi sõda on läbi, hukkuvad mitmed ka tulevikus oma linnadesse ja küladesse tagasi pöördudes ning tavapärase elu juurde asudes.
Iisraeli armee väidab, et kobarpommide kasutamine on rahvusvahelise õiguse kohaselt aktsepteeritud tegevus ja vastab rahvusvahelistele standarditele.
Kas nõukogu on samuti seisukohal, et selliste relvade kasutamine kõnealuses sõjas tsiviilelanikkonna vastu ja tihedalt asustatud piirkondades oli ebaseaduslik ja vastuolus Genfi konventsiooniga?
Kui palju piirkonna ümberkujundamiseks ja taastamiseks ette nähtud ELi rahast tuleb investeerida lõhkemata lahingumoonast, sealhulgas kobarpommidest, maamiinidest ja vaesestatud uraani sisaldavast laskemoonast vabanemiseks Lõuna-Liibanonis ja kui palju aega selle ülesande täitmiseks kulub?
Mis moel on Iisraeli valitsusega ühendust võetud, et veenda iisraellasi osalema kõnealuses ülesandes?
Milline on olnud Iisraeli senine reaktsioon?
Kas EL on alustanud USAga dialoogi, et selgitada kuidas Iisrael kasutas Lõuna-Liibanonis USAs toodetud kobarpomme?
Kui dialoogi on alustatud, siis millised on senised tulemused?
Milliseid meetmeid on võetud selleks, et takistada edaspidi Euroopa õhuruumi ja lennuväljade kasutamist USAs toodetud kobarpommide transportimiseks Iisraeli?
Milliseid jõupingutusi teeb EL selleks, et reageerida Euroopa Parlamendi korduvalt esitatud nõudele keelata kobarpommide kasutamine kogu maailmas?
Milliseid meetmeid võtab nõukogu, et saavutada kobarpommide igasuguse kasutamise, samuti tootmise, varumise ja üleandmise osas õiguslikult siduv rahvusvaheline keeld, mis oleks laiaulatuslikum olemasolevatest tsiviilelanike vastu suunatud kasutamise piirangutest?
Kas nõukogu on valmis paluma ELi liikmesriikidelt, et need elimineeriksid riiklikud kobarpommide varud?
