Aasta esimese istungi kokkuvõte
Institutsioonid
2009-01-19 - 15:44
Euro 10. aastapäeva pressikonverents Jaanuari kolmandal nädalal Strasbourgi kogunenud Euroopa Parlament keskendus istungijärgul olulistele päevapoliitilistele teemadele nagu olukord Gaza sektoris ja Vene-Ukraina gaasitüli.
Lisaks tähistati euro 10. sünnipäeva ning värske ELi eesistuja Tšehhi tutvustas oma plaane järgnevaks kuueks kuuks.
Kui Gaza sektoris toimuv oli kõneaineks igapäevaselt, siis selle kõrval kiitis parlament esmaspäeval heaks eriti ohtlike putukamürkide keelustamise.
Lisaks kehtestati reeglid taimekaitsevahendite kasutamisele.
Teisipäeval meenutati euro alguspäevi ja arutleti rahaliidu tuleviku üle.
Parlamendi ees esines kõnega Läti president Valdis Zatlers.
Lisaks räägiti nõuetest biomeetrilistele passidele - see reisidokument peab hakkama passiomanikku sõrmejälge ja näokujutist kandma hiljemalt 29. juunist 2009.
Kolmapäeval tutvustas Tšehhi peaminister Mirek Topolánek eesistumiskava, mille kolm peamist eesmärki on majanduse elavdamine, energiajulgeoleku suurendamine ja ELi positsiooni parandamine maailmas.
Samal päeval Vene-Ukraina gaasitülist rääkides märkis enamik saadikutest, et olukord on väga tõsine ning kannatavad nii kodanikud kui ka ettevõtted.
Istungi viimasel päeval võeti vastu Gaza sektorit puudutav resolutsioon, milles saadikud nõudsid koheselt püsiva relvarahu sõlmimist.
Neljapäeval räägiti ka loomade transpordist.
Kuigi EL on vastavat õigusloomet pidevalt uuendanud ei hoolita osades liikmesriikides endiselt kehtestatud reeglitest ning pikkadel reisidel ootavad loomi ees stress, vigastused, väsimus ja dehüdrateerimine.
Loe istungist lähemalt altpoolt.
20090108FCS45647
Esmaspäevasel istungil: Gaza ja pestitsiidid
Pöttering: "Vaid dialoog ja läbirääkimised toovad meid kriisist välja" Parlamendi president Hans-Gert Pöttering avas aasta esimese istungi avaldusega olukorra kohta Lähis-Idas.
Ta kutsus mõlemat poolt üles vägivalla lõpetamisele ning rõhutas, et Lähis-Ida probleemi ei ole võimalik lahendada sõjaliste vahenditega.
Parlamendi president rõhutas, et see ei ole vastuvõetav, et inimesed kannatavad edasi ja vägivald jätkub ning et nüüd rünnatakse juba ka ÜRO töötajaid.
"Peame lõpuks jõudma poliitilise lahenduseni.
Vaid dialoog ja läbirääkimised toovad meid kriisist välja," ütles Pöttering.
Pöttering kinnitas, et vägivalla lõpetamine peab tulema mõlemalt poolt.
Ta nentis, et relvarahu lõpetas Hamas ning et Iisraeli linnade pommitamine Hamasi poolt on vastuvõetamatu.
President märkis samas, et unustada ei tohi ka proportsionaalsust ning et "ehkki igal riigil on õigus end kaitsta, ei õigusta see operatsioone, mille ohvriteks on eelkõige tsiviilelanikud".
Ta rõhutas ka, et inimesi Gaza sektoris tuleb aidata ning humanitaarolukord ei tohi mingil juhul halveneda.
Ohtlike pestitsiidide keelustamine
Parlament kiitis heaks ka eriti ohtlike pestitsiidide kasutamise keelustamise.
Keelatakse ära ained, mis on genotoksilised, kantserogeensed, paljunemisvõimet või sisenõresüsteemi kahjustavad, või mis on püsivad, bioakumuleeruvad ja toksilised, või mis on väga püsivad ja väga bioakumuleeruvad.
Inimeste arengut mõjutavate neurotoksiliste ja immunotoksiliste ainete suhtes võib rakendada karmimaid ohutusstandardeid.
Teatud ohtlikke aineid sisaldavad tooted tuleb võimaluse korral asendada ohutumate alternatiividega.
Saadikud nõudsid, et asendamise tähtaeg oleks kolm aastat.
Raportöör Hiltrud Beyer, saksa roheline, ütles, et õigusakt on ajalooline, olles esimene omataoline maailmas.
"Euroopa on ülemaailmne pioneer.
Kokkulepe kaitseb nii tarbijat kui keskkonda."
Taimekaitsevahendite kasutamine
Teine raport rääkis pestitsiidide jätkusuutlikust kasutamisest, mille puhul koostavad liikmesriigid tegevuskavad, et määrata kindlaks pestitsiidide kasutamisest inimese tervisele tulenevate ohtude ja mõju vähendamise eesmärgid, meetmed ja ajakavad.
Samuti peavad tegevuskavad soodustama integreeritud kahjuritõrje ning alternatiivsete lähenemisviiside või võtete väljatöötamist ja kasutuselevõtmist, et vähendada sõltuvust pestitsiidide kasutamisest.
Näiteks õhust pihustamine ei ole lubatud elamupiirkondade läheduses.
Liikmesriigid peavad direktiivi üle võtma 2011. aasta alguses.
Lugege põhjalikumalt pressiteadetest, mille lingid leiate altpoolt.
Viivitamatu relvarahu Gaza sektorisse Pötteringi avaldus Lähis-Ida kohta EP plaanib keelata toksilised kemikaalid ja piirata putukamürkide kasutamist
Teisipäevasel istungil: euro 10. sünnipäev, biomeetrilised passid, ligipääs dokumentidele
Valdis Zatlers ja Hans-Gert Pöttering istungisaali sammumas Aasta esimese istungi teisel päeval tähistasid saadikud euroala 10. sünnipäeva, hinnates ühisraha igati edukaks projektiks.
Samuti oli saadikutel külas Läti president Valdis Zatlers, parlamendiliikmed arutasid biomeetriliste passide ja dokumentide juurdepääsuga seonduvat.
10 aastat euro loomisest
Euro 10. aastapäeva pidulikul istungil esinesid parlamendi ees kõnega Euroopa Keskpanga president Jean-Claude Trichet, Eurogrupi president Jean-Claude Juncker, Euroopa Komisjoni volinik Joaquín Almunia ja Prantsusmaa endine president Valery Giscard d’Estaing.
Jean-Claude Trichet ütles, et rahaliidu algusaastatel tuli tegeleda keeruliste ülesannetega - vaja oli luua keskpank ja stabiilne uus valuuta.
Nüüd aga on aeg pühitsemiseks.
Samas on tema sõnul meie ees ka uued väljakutsed, millega hakkama saamiseks on eelkõige vaja rakendada stabiilsus- ja kasvupakti.
Laienemise kohta märkis Trichet, et see on "inspireeriv ja väljakutseid esitav ettevõtmine" ning tema sõnul on väga tähtis, et laienemine jätkuks.
Läti president
Hiljem esines parlamendi ees kõnega 8. juulil Läti Vabariigi presidendiks valitud Valdis Zatlers.
Ta märkis, et 2009. aasta on Läti jaoks oluline, sest tänavu möödub viis aastat Euroopa Liidu ja NATOga liitumisest.
Zatlers tänas seejärel parlamenti selle eest, et vastu võeti resolutsioon, milles tehakse üleskutse, et 23. august nimetataks stalinismi ja natsismi ohvrite mälestamise päevaks.
Biomeetriline pass
Saadikud arutasid ka uusi nõudeid passile.
Kuigi Eestis antakse juba 2007. aasta maist välja biomeetrilisi passe, milles on passiomaniku digitaalne näokujutis, peab sinna selle aasta suvest lisama ka sõrmejälje.
Biomeetriline reisidokument ehk pass peab hakkama passiomanikku sõrmejälge ja näokujutist kandma hiljemalt 29. juunist 2009, mil 30 Euroopa riiki, sh Euroopa Liitu mittekuuluvad Norra, Šveits ja Island peavad kasutusele võtma biomeetrilised passid.
Juurdepääs dokumentidele
Juurdepääsu institutsioonide dokumentidele oli samuti üks parlamendiliikmete arutelu teemasid, milles saadikud kutsuvad nõukogu üles avalikustama oma arutelusid.
Parlamenti kutsutakse üles avalikustama enam parlamendiliikmete tegevust, osavõttu parlamendi tööst ning saadikute hüvitisi ja kulutusi.
Lisaks on saadikute hinnangul vaja institutsioonidevahelist otsingumootorit ning institutsioonide veebilehed peaksid olema koostalitusvõimelised.
Lugege pikemalt kõikide teemade kohta allolevatest pressiteadetest.
Euro 10. aastapäeva tähistamine Läti Vabariigi presidendi tervituskõne Sõrmejälg ja näopilt uude biomeetrilisse passi Aruanne üldsuse juurdepääsu kohta EP dokumentidele Läti president Zatlersi kõne (29:01) Euro 10. aastapäeva pidulik istung (31:37)
Kolmapäevasel istungil: Tšehhi eesistumine, Gaza, gaasikonflikt
Tšehhi peaminister Mirek Topolánek Kolmapäevasel istungil esitles Tšehhi peaminister Mirek Topolánek Tšehhi eesistumise kava, millele saadikud arutelus oma hinnanguid andsid.
Samuti pühendasid parlamendisaadikud aega Venemaa ja Ukraina gaasitüli arutelule ning püüdsid leida lahendust kriitilisele olukorrale Gazas.
Tšehhi eesistumine
Tšehhi peaminister Mirek Topolánek ütles, et eesistumise kaval on kolm suurt teemat: 1) majanduse välja toomine kriisist ning Euroopa konkurentsivõimelisemaks muutmine; 2) energiajulgeoleku suurendamine ning 3) Euroopa Liidu positsioon maailmas.
Peaminister ütles, et majanduse osas kavatseb eesistujariik rakendada G20 kohtumisel 2008. aasta novembris ja ülemkogul 2008. aasta detsembris vastu võetud otsuseid.
Samuti töötatakse selle nimel, et tagatud oleks neli põhivabadust ning ka viies vabadus - teadmiste vaba liikumine.
Lisaks on eesmärgiks jätkusuutlik energiapoliitika.
Välispoliitikast rääkides tõi eesistuja esile Lähis-Ida konflikti lahendamise vajaduse ning idapartnerluse tähtsuse.
Topolánek tõi oluliste teemadena lisaks välja juunis toimuvad Euroopa Parlamendi valimised, Euroopa Komisjoni uue koosseisu arutelud ning Lissaboni lepingu tuleviku.
"Kaitske ennast mitte piirdeaedade, vaid sõpradega," andis liberaalide juht Graham Watson Topolánekile.
"Meie oleme teie sõrad.
See on sõprade, võrdsete ja partnerite liit.
Jääge oma eesmärkide juurde ja me toetame teid."
Euroopa Rahvapartei juht Joseph Daul märkis, et Tšehhi eesistumine algab ajal, mis vastamisi ollakse kolme kriisiga.
"Ühisrinne on ainus viis nendega võidelda."
"Kui Euroopa Liit soovib jätkata oma rolliga maailmas, siis ei saa Euroopat jagada eriosadeks," ütles istungil sotsiaaldemokraatide esimees Martin Schulz.
"Meil on vaja tugevat ühisblokki.
Meil on vaja üht häält."
Olukord Gazas
Enne neljapäevast resolutsiooni hääletust arutlesid saadikud kolmapäeval, 14. jaanuaril Gaza konflikti üle.
Suur osa parlamendiliikmetest kutsus konfliktipooli üles kehtestama kohene relvarahu.
Saadikud ütlesid, et on šokis sellest, kui palju tsiviilisikuid on konfliktis kannatanud.
Neljapäeval, 15. jaanuaril hääletab parlament resolutsiooni olukorra kohta Gaza sektoris.
Gaasikonflikt
Venemaa ja Ukraina gaasitülist rääkides märkis enamik saadikutest, et olukord on väga tõsine ning et kannatavad nii kodanikud kui ka ettevõtted.
Saadikud nõudsid, et Venemaa ja Ukraina võtaksid oma kohustusi tõsiselt, lisaks rõhutati Euroopa ühtse energiapoliitika olulisust.
Jacek Saryusz-Wolski, Euroopa Rahvapartei esimehe sõnul on gaasitarne katkestus väga dramaatiline Euroopa kodanike ja tööstuse jaoks, ning tegemist on multilateraalse, mitte kahepoolse küsimusega.
Vaja on jätkusuutlikke ja süsteemseid lahendusi ning partneritega tuleb kõneleda ühtsel häälel.
Saryusz-Wolski küsis nõukogu ja komisjoni käest, kas on võimalik, et EL võtab endale vastutuse transiidi eest Ukrainas.
Samuti huvitasid teda järelmeetmed, mis tema arvates peaks olema radikaalsed.
Hannes Swoboda (PSE, AT) palus parlamentaarse grupi loomist gaasivaidlusega tegelemiseks.
Swoboda leidis, et kumbki osapool ei mõista täielikult oma vastutust.
Swoboda rõhutas, et olukorrast tuleb õppida ning vältida selliste olukordade kordumist.
Liberaalide liige István Szent-Ivanyi oli rahulolematu, et vaatamata lubadustele ei ole gaasi ikka veel.
Ta nõudis, et tegutsetaks gaasitarnete jätkumise nimel, sest kannatajateks on inimesed ja ettevõtted.
Lugege pikemalt kõikide teemade kohta allolevatest pressiteadetest.
Tšehhi eesistumise kava esitlemise pressiteade Gaza arutelu pressiteade Venemaa/Ukraina gaasitarnete vaidlus
Neljapäevasel istungil: inimõigused, loomade transport, Vahemere dieet
Resolutsioon olukorra kohta Gazas sai saadikute toetuse Neljapäevasel istungil võtsid saadikud vastu resolutsioonid humanitaarkriisi kohta Gazas, Somaalia poolsaarel ja 1995. aasta Srebrenica genotsiidi ohvrite üleeuroopaliseks mälestuspäevaks.
Vahemere toitumistavad ning loomade pikamaa transport olid samuti istungi päevakavas.
Olukord Gazas
Vastu võetud resolutsioonis nõudsid saadikud koheselt püsiva relvarahu sõlmimist, mis peaks hõlmama Hamasi raketirünnakute peatamist Iisraeli vastu ja Iisraeli sõjategevuse lõpetamist Gazas.
Ka nõutakse läbirääkimiste teel vaherahu sõlmimist ja vajadusel rahvusvaheliste jõudude kohalesaatmist.
Saadikud soovivad, et Iisraeli ametivõimud laseksid välisajakirjanikel sündmusi kohapeal jälgida ning võimaldaksid Gaza sektorisse takistamatult toimetada humanitaarabi.
Loomade transport
Kuigi EL on vastavat õigusloomet pidevalt uuendanud, küsis parlamendi põllumajanduskomisjoni ja loomade heaolu fraktsioonidevahelise töögrupi esimees Neil Parish neljapäeval komisjonilt, kuidas kaitsta loomi paremini pikamaa transportimisel.
Stress, vigastused, väsimus, dehüdrateerimine - need on sagedased vaevused, mida siis ette tuleb.
"Olen olnud regulaarses ühenduses paljude organisatsioonidega, kel on tõestusmaterjali, et kehtivat õigusloomet ei rakendata mitmetes liikmesriikides," kommenteeris Neil Parish, parlamendi esimees loomade pikamaa transportimist.
"Olen Euroopa Komisjoni selles küsimuses mitu korda survestanud, kuid hetkel ei paista, et vääriti käituvaid liikmesriike korrale kutsutaks," märkis lisaks ka põllumajanduskomisjoni juhi ametit pidav saadik.
Volinik Vladimir Špidla vastas, et riigid, kes 2008. aasta lõpuks polnud oma raporteid loomade kaitsmise kohta transportimisel esitanud, olid Küpros, Leedu, Malta, Bulgaaria ja Luksemburg.
Ta lisas, et komisjonil on kavas teha ettepanek uuteks reeglitest, et kui palju loomi võib ühe auto ja vahemaa peale olla.
Vahemere toitumistavad
Sel aastal otsustatakse, kas Vahemere dieet - puu- ja juurviljadele ja kalale keskenduv toitumismudel - lisatakse UNESCO maailmapärandi nimekirja.
Põllumajanduskomisjoni esimees Neil Parishi sõnul vähendab Vahemeredieet vähiriski ning aitab hoida mõõdukat kehakaalu.
Vastates küsimusele, kuidas Euroopa Komisjon seda initsiatiivi toetab, vastas volinik Špidla, et kuna komisjon ei ole UNESCO liige, peavad asjaga tegelema liikmesriigid ise.
Špidla märkis, et ELil on koolipuuvilja skeem, millega jagatakse koolides tasuta puu- ja juurvilja.
Loomade transportimine: "hobused pakitakse sisse nagu sardiinid" Parlament nõuab koheselt püsiva relvarahu sõlmimist Lähis-Idas Vahemere dieet teeb saledaks ning pikendab eluiga EL aitab koolilastel ülekaaluga võidelda
ET
1
PHOTO
20090115PHT46371.jpg
ET
2
PHOTO
20090113PHT46001.jpg
ET
4
LINK
/president/defaulten.htm#press_releases
ET
6
PHOTO
20090113PHT46085.jpg
ET
11
MULTIMEDIA
20090113MLT46050.asf
ET
12
MULTIMEDIA
20090113MLT46056.asf
ET
13
PHOTO
20090113PHT46089.jpg
ET
17
PHOTO
20090115PHT46416.jpg
ET
21
LINK
http://ec.europa.eu/news/environment/080828_1_et.htm
-//EP//TEXT IM-PRESS 20090106STO45479 0 NOT XML V0//ET
-//EP//TEXT IM-PRESS 20090108STO45590 0 NOT XML V0//ET
-//EP//TEXT IM-PRESS 20090112IPR45938 0 NOT XML V0//ET
-//EP//TEXT IM-PRESS 20090112IPR45940 0 NOT XML V0//ET
-//EP//TEXT IM-PRESS 20090108STO45593 0 NOT XML V0//ET
-//EP//TEXT IM-PRESS 20090114IPR46169 0 NOT XML V0//ET
-//EP//TEXT IM-PRESS 20090113IPR46091 0 NOT XML V0//ET
-//EP//TEXT IM-PRESS 20090113IPR46099 0 NOT XML V0//ET
-//EP//TEXT IM-PRESS 20090113IPR46101 0 NOT XML V0//ET
-//EP//TEXT IM-PRESS 20090108STO45644 0 NOT XML V0//ET
-//EP//TEXT IM-PRESS 20090113IPR46099 0 NOT XML V0//ET
-//EP//TEXT IM-PRESS 20081027STO40642 0 NOT XML V0//ET
-//EP//DTD IM-PRESS 20050901 FCS DOC XML V0//EN
-//EP//STYLESHEET IM-PRESS 20050901 FCS DOC XML V0//EN
