SUULINE KÜSIMUS ARUTELUGA O-0052/09
vastavalt kodukorra artiklile 108
esitaja:
Hanna Foltyn-Kubicka
UEN fraktsiooni nimel
Euroopa Komisjonile
Teema: Euroopa südametunnistus ja totalitarismivastase võitluse kangelased
Milliseid meetmeid esildab komisjon vastuseks 9. septembril 2008. aastal vastu võetud Euroopa Parlamendi kirjalikule deklaratsioonile 0044/2008 - P6_TA(2008)0439 , milles käsitletakse 23. augusti kuulutamist üleeuroopaliseks stalinismi ja natsismi ohvrite mälestamispäevaks?
Milline on komisjoni vastus Praha konverentsil „Euroopa südametunnistus ja kommunism” 3. juunil 2008 vastu võetud Praha deklaratsioonile?
Kas komisjon toetab Praha deklaratsioonis sisalduvat ettepanekut asutada Euroopa Mälu ja Südametunnistuse Instituut – Euroopa totalitarismiuuringute instituut ja ühtlasi totalitaarsete režiimide kõikide ohvrite üle-euroopaline muuseum/memoriaal, mis näitaks võrdlevalt kommunistlike ja natsistlike režiimide inimsusevastaseid kuritegusid?
Kas komisjon toetab ka fraktsiooni UEN algatust kuulutada 25. mai rahvusvaheliseks totalitarismivastase võitluse kangelaste päevaks?
Fraktsioon on saatnud vastava kirja esimees Manuel Barrosole.
25. mai on rittmeister Witold Pilecki surmaotsuse täideviimise aastapäev – ta oli ainus inimene, kes Teise maailmasõja ajal läks vabatahtlikult koonduslaagrisse, et korraldada seal vastupanuliikumist ja koguda teavet massimõrvade kohta, ning kes pärast põgenemist Auschwitzist võitles kõigepealt natsistliku režiimi ja seejärel kommunistlike režiimide vastu.
Rahvusvahelise totalitarismivastase võitluse kangelaste päeva loomine oleks suurepärane viis hoida elus mälestust minevikust ja sellistest inimestest nagu tšehh Karel Stransky või sakslane Otto Küsel ning paljud teised, kes sarnaselt Witold Pileckile peaksid oma pühendumuse, ideaalitruuduse, inimsuse, au ja julguse poolest olema salvestatud eurooplaste teadvusse kui totalitaarse ajastu kangelased.
Milline on komisjoni seisukoht seoses nende ettepanekutega?
Kas komisjon nõustub toetama 25. mai kuulutamist rahvusvaheliseks totalitarismivastase võitluse kangelaste päevaks?
