Saadikud nõuavad Lukašenko režiimi suhtes karme sanktsioone
Välissuhted
2006-04-06 - 13:16
Euroopa Parlamendis vastu võetud resolutsioonis mõistetakse teravalt hukka Valgevenes toimunud presidendivalimised ning rõhutatakse, et Lukašenko režiimil puudub igasugune demokraatlik legitiimsus ning et see on viimane diktatuur Euroopas.
Saadikud nõuavad ühelt poolt karmide sanktsioonide kasutamist režiimi käsilaste vastu ning teiselt poolt kodanikuühiskonna ja vaba meedia toetamist.
Samuti kritiseeritakse Venemaa parlamendi ning presidendi positiivset suhtumist toimunud valimistesse.
Parlamendiliikmed ütlevad resolutsioonis, et nad mõistavad Valgevene presidendivalimised hukka, " kuna need ei vastanud rahvusvahelistele vabade, õiglaste, võrdsete, vastutustundlike ja läbipaistvate valimiste nõuetele ".
Seetõttu ei tunnusta nad Lukašenkot kui Valgevene seaduslikku presidenti ning leiavad, et presidendivalimised tuleks korraldada uuesti kooskõlas rahvusvaheliste demokraatlike nõuetega.
Saadikud avaldavad heameelt nõukogu otsuse üle lisada Lukašenko isikute nimekirja, kelle suhtes rakendatakse viisakeeldu ning nad kutsuvad nõukogu ja komisjoni üles laiendama viisakeeldu Valgevene kohalike, piirkondlike ja riiklike asutuste esindajatele, kes olid seotud kodanike inimõiguste ja poliitiliste vabaduste rikkumisega valimiskampaania jooksul ja pärast seda.
Samuti soovitatakse külmutada Valgevene ametivõimude, Lukašenko ja tema nõuandjate välismaal paiknev vara ja kehtestada piiravad meetmed äriühingute suhtes, mis on otseselt ja isiklikult seotud režiimi kõrgete ametnikega.
Parlament soovib ka, et komisjon ja nõukogu hoolitseks selle eest, et rahvusvahelistes organisatsioonides avaldataks edasist survet Lukašenko režiimile ning et esitataks konkreetsete ja otseste „arukate” sanktsioonide tervikpakett, mis mõjutaks karmilt rõhujaid, kuid ei suurendaks Valgevene kodanike kannatusi.
Teiselt poolt kutsuvad saadikud komisjoni ja nõukogu üles suunama kogu rahalise toetuse kodanikualgatustele, valitsusvälistele organisatsioonidele ning valitsusega mitte seotud VKEdele ning kehtestama Valgevene kodanikuühiskonnale lihtsustatud viisarežiimi.
Samuti tuleks toetada ja tugevdada Valgevene sõltumatuid ajakirjanikke, televisiooni, Internetti, trükimeediat ja raadioprogramme.
Saadikud leiavad, et liit peaks rahastama täiendavaid haridusalaseid vahetusprogramme nende Valgevene noorte jaoks, kes on ülikoolist poliitilistel põhjustel välja heidetud.
Saadikud ütlevad veel, et nad on "šokeeritud Venemaa Riigiduuma ja Venemaa presidendi Vladimir Putini positiivsest vastukajast Valgevene presidendivalimiste läbiviimise ja selle tulemuste osas" ning nad kutsuvad nõukogu ja komisjoni üles "viivitamatult tõstatama Valgevene küsimust Venemaa ametivõimudega, et määratleda ühine vastutus konkreetsete demokraatlike muutuste esile kutsumiseks Valgevenes ning poliitiliste repressioonide ja inimõiguste rikkumise peatamiseks" .
Arutelu: 05.04.2006
Hääletus: 06.04.2006
20060331IPR06898
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
