EP võttis vastu soovitused ELi tulevase energiapoliitika jaoks
Energeetika
2009-02-03 - 14:17
Parlamendis vastu võetud raportis tehakse soovitusi Euroopa Liidu tulevase energiapoliitika osas.
Parlamendiliikmed toetavad kohustuslikke eriolukorra tegevuskavasid, liikmesriikide võrgustike ühenduste arvu suurendamist, ning uusi kliimaeesmärke aastaks 2050, sh nõuet saavutada taastuvate energiaallikate 60% osakaal kogu energiatarbimises.
Raporti poolt hääletas 406, vastu 168 ja erapooletuks jäi 87 saadikut.
Anne LAPERROUZE (ALDE, FR) raportis käsitletakse teist strateegilist energiaülevaadet, mida arutatakse ka 19.-20. märtsi ülemkogul.
Saadikud kutsuvad komisjoni ja eesistujariiki Tšehhi Vabariiki üles esitama järgmisel ülemkogul "uut ambitsioonikat ja tulevikku vaatavat mitmekesistamise kava".
Riiklikud ja Euroopa Liidu tasandi eriolukorra tegevuskavad
Hiljutise Venemaa-Ukraina gaasitüli valguses leiavad saadikud, et 2004. aasta maagaasitarnete kindluse tagamise direktiiv tuleks läbi vaadata enne käesoleva aasta lõppu.
Muu hulgas peaks direktiiv nõudma tõhusate riiklike ja Euroopa Liidu tasandi tegevuskavade loomist eriolukordadeks.
Tegevuskavad näeksid ette eriolukorra ühise väljakuulutamise, olemasolevate varude ja infrastruktuuri jaotamise kriisist mõjutatud riikide vahel ning hädaabimeetmete aktiveerimise kriisist puudutamata jäänud riikides, et abistada hädas olevaid riike.
Saadikud kutsuvad ELi ja liikmesriike üles arendama kiiresti vabastatavate mahutitega gaasihoidlaid ning looma Euroopa ühtse gaasivõrgu.
Samuti on saadikute sõnul vaja Kesk- ja Kagu-Euroopat põhja-lõuna suunal läbivate omavahel põimunud gaasi- ja elektrivõrkude arendamist ning Läänemere piirkonna ühendamist Lääne-Euroopa gaasivõrguga.
Raportis toetatakse lisaks gaasi, elektri ja hoiustamise küsimusi hõlmava Läänemere energiaühenduste kava esitamist 2009.aastal.
Gaasitransiiti käsitlev kolmepoolne kokkulepe ELi, Venemaa ja Ukraina vahel
Raportis nenditakse, et isegi väga ambitsioonikate ja nõudlike energiatõhusus- ja -säästukavade elluviimisega jääb EL fossiilenergia osas ikkagi sõltuvusse tarnetest kolmandatest riikides.
Praegu impordib EL 54% tarbitavast energiast, see osakaal võib tõusta 2030. aastaks 70%-le.
Saadikud nõuavad seetõttu Venemaalt ELi kulgevat gaasitransiiti käsitleva kolmepoolse kokkuleppe sõlmimist ELi, Venemaa ja Ukraina vahel, et tagada energiavarustuse kindlus eelolevatel aastatel.
Lisaks toetavad nad nn energiavarustuse kindluse punkti lisamist kaubandus-, assotsiatsiooni- ja partnerluslepingutesse, samuti koostöölepingutesse tootja- ja transiitriikidega, milles kehtestatakse käitumisjuhend ja tarnete katkestamise keeld kaubandusvaidluste korral.
Parlamendiliikmed toetavad kavatsust pidada läbirääkimisi laiaulatusliku uue lepingu üle, mis asendab Venemaaga 1997. aastal sõlmitud partnerlus- ja koostöölepingu.
Raportis toetatakse lisaks erinevaid projekte tarne mitmekesistamiseks - nt Nabucco, Türgi-Kreeka-Itaalia ja lõuna gaasikoridori projekte.
2050. aasta kliimaeesmärgid
Saadikud kutsuvad liikmesriike üles kaaluma kasvuhoonegaaside vähendamist 80%, suurendama energiatõhusust 35% ja suurendama taastuvate energiaallikate kasutamist 60%-ni 2050. aastaks.
Raportis rõhutatakse, et energia säästmine on kõige tõhusam ja odavam viis suurendada energiavarustuse kindlust, ning seetõttu nõutakse, et energiatõhususe parandamine 20% võrra aastaks 2020 muudetaks kohustuslikuks eesmärgiks.
Anne LAPERROUZE (ALDE, FR)
Dokument: A6-0013/2009
Menetlus: Omaalgatuslik raport
Arutelu: 02.02.2009
Hääletus: 03.02.2009
20090203IPR48106 Euroopa Parlamendi resolutsiooni leiate alates 04. veebruarist siit Teise strateegilise energiaülevaate veebileht
ET
1
LINK
/activities/plenary/ta.do?language=ET
ET
2
LINK
http://ec.europa.eu/energy/strategies/2008/2008_11_ser2_en.htm
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
