Euroopa Parlament süveneb demograafilistesse muutustesse
Sotsiaalpoliitika
2006-03-23 - 15:26
Euroopa seisab silmitsi enneolematute demograafiliste muutustega
Euroopa seisab silmitsi enneolematute demograafiliste muutustega.
Inimesed elavad kauem ja lapsi sünnib vähem.
Selles kontekstis võttis parlament täna vastu raporti, kus käsitletakse väljakutseid, mida sellised muutused ühiskonnale põhjustavad.
Saadikute jaoks on võtmeteemadeks tööhõive suurendamine, perede vajadustele suurema tähelepanu pööramine, töö- ja pereelu ühitamine, tasakaalustatud sisserändepoliitika ning eakate töötajate julgustamine kauem töötama.
BUSHILL-MATTHEWS i (EPP-ED, UK) raporti poolt hääletas 448, vastu 70 ja erapooletuks jäi 20 saadikut.
Raport koostati vastusena komisjoni rohelisele raamatule "Silmitsi demograafiliste muutustega – uus põlvkondadevaheline solidaarsus".
Raportis sedastatakse, et Euroopa seisab keerulise probleemi ees - kuidas saavutada majanduskasvu ning Lissaboni eesmärke olukorras, kus keskmine eluiga pikeneb, eakaid töötajaid on üha rohkem ning iive on madal.
Raportis märgitakse, et kui sündimus langeb, võib majanduskasvu säilitada ainult meetmetega, mille eesmärk on suurem tööhõive, innovatsioon ja tootlikkuse kasv, samuti sotsiaalkaitse moderniseerimine.
Saadikud usuvad samuti, et demograafilisi muutusi tuleks käsitleda horisontaalse teemana ning võtta neid asjakohaselt arvesse liidu kõigis tegevustes.
Raportis leitakse, et probleemi lahendamiseks tuleb eelkõige keskenduda töö- ja pereelu problemaatika lahendamisele, eakate töötajate kaasamisele ning sisserändega seotud küsimustega tegelemisele.
Parlamendiliikmed rõhutavad, et töö- ja pereelu ühitamise võimaldamine peaks olema kõigi valitsuste püsiv eesmärk, kuna soovitud arvul ja soovitud ajal laste saamine ei ole üksnes vanemate huvides, vaid see on praegust sündimuse langust arvestades ka ühiskonna kui terviku huvides.
Võimalike meetmetena mainivad saadikud näiteks paindlikumat tööaega, peresõbralikku maksupoliitikat ning paremat ligipääsu lastehoiu, haigete ja vanurite hooldamise teenusele.
Seejuures märgitakse, et kõik liikmesriigid saavad õppida rohkem üksteiselt, kui jagavad aktiivsemalt parimaid tavasid.
Esile tõstetakse Skandinaaviamaid, kus üheaegselt meeste ja naiste kõrge osalusmääraga tööturul on üks kõige kõrgemaid sündimuse tasemeid Euroopas ning kus tasuta või odavad lapsehooldusvõimalused, vanemapuhkuse võimalused ja sünnituspuhkuse eeskirjad on tegurid, mis soodustavad naiste suurt osalust tööturul.
Oluline on ka eakate töötajate kaasamine tööturule.
Seetõttu peaksid liikmesriigid saadikute arvates võimaldama eriti vanematel töötajatel täiendada end erialastes koolitusprogrammides, et tagada nende aktiivne osalus tööelus kuni pensioniikka jõudmiseni.
Samuti julgustab parlament liikmesriike ja eraettevõtteid mitte siduma kõrgemat vanust automaatselt kõrgema palgatasemega, sest mõned peagi pensioniikka jõudvad inimesed soovivad küll teatud sissetulekut, kuid ei nõua samal tasemel palka või sama tööaega kui varasematel tööaastatel.
Ka peaksid liikmesriigid kõrvaldama kõik tegurid, mis võiksid takistada vanemate inimeste töötamise jätkamist (nt seoses maksude ja pensionieaga), ning otsima võimalusi, et pensioniealised töötajad saaksid osalist pensioni, saades samal ajal edasi ka töötasu.
Sisserände puhul tuleb parlamendiliikmete arvates rakendada poliitikat, mis soodustaks sisserändajate edukat majanduslikku, sotsiaalset ja õiguslikku integratsiooni, et saavutada tasakaal sisserändajate ja vastuvõtva ühiskonna õiguste ja kohustuste vahel.
Seejuures tuleb sisserändajatele ja nende järeltulijatele tagada võrdne kohtlemine ning kaotada igasugune diskrimineerimine.
Saadikud nendivad, et kuigi sellised sisserändepoliitikad võivad leevendada teatud demograafilisi väljakutseid, ei lahenda sisseränne üksi veel kõiki demograafiliste muutustega seotud probleeme ning toob ühtlasi kaasa omapoolseid väljakutseid.
Raportis märgitakse, et demograafiliste arengute valguses on sotsiaalkindlustussüsteeme, eriti pensioni- ja tervisekindlustussüsteeme vaja reformida.
Liikmesriike kutsutakse üles seda tegema nii, et rahvastiku vananemise väljakutsele leitaks sobiv vastus.
Lõpetuseks kutsuvad saadikud liikmesriike üles teadvustama demograafilisi muutusi ühise väljakutsena ning Euroopa Ülemkogu kevadisel kohtumisel võtma vastu otsuse elavdada arvamuste vahetust demograafiliste muutuste mõjude ja vastavate kogemuste üle, eriti sellistes valdkondades nagu aktiivne vananemine, perede elamistingimused ning tasakaal töö- ja pereelu vahel.
Eesti saadiku sõnavõtt:
Marianne MIKKO (PSE, EE) nõustus oma sõnavõtus, et tegemist on pakilise probleemiga: " Tegeldes vaid päevapoliitika teemadega, tabab demograafiline ja sotsiaalne katastroof Euroopat nagu tsunami tabas Aasiat.(...)Euroopa kõrge elatustaseme säilitamine eeldab poliitikutelt palju lisatööd ja kiiret tegutsemist" .
Tema sõnul on tänapäeva noortel sageli raske peret luua: " Noor põlvkond rabab pooltasuta pikki tööpäevi, nüristades keha ja vaimu.
Mida serveeritakse vaba valikuna on tegelikult võitja-võtab-kõik ühiskonna sund.
Kas palgaorjus või töötus, kas karjääri redelil üles või ukse taha - need on meie kõrgelt kvalifitseeritud noorte valikud.
Kui inimene töötab seadustest hoolimata 12 tundi ja rohkem ei saa, ei aita ka tööaja paindlikkus ega kauem avatud kaubandus ja teenindus - aega eraelu jaoks ja laste saamiseks lihtsalt ei ole. "
Philip BUSHILL-MATTHEWS (EPP-ED, UK)
Dokument: A6-0041/2006
Menetlus: Omaalgatuslik raport
Arutelu: 23.03.2006
Hääletus: 23.03.2006
20060322IPR06614 Euroopa Parlamendi resolutsiooni leiate siit alates 24. märtsist Euroopa Komisjoni teatis - Roheline raamat „Silmitsi demograafiliste muutustega – uus põlvkondadevaheline solidaarsus“
ET
1
PHOTO
20060323PHT06658.jpg
ET
2
LINK
/activities/expert/ta.do?language=ET
ET
3
LINK
http://eur-lex.europa.euLexUriServ/LexUriServ.do?uri=CELEX:52005DC0094:ET:HTML
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
