Parlament paneb paika oma prioriteedid ELi-USA tippkohtumiseks
Välissuhted
Täiskogu istungid
2010-11-11 - 13:32
Saadikud võtsid neljapäeval vastu oma soovitused nõukogule seoses 20. novembril aset leidva ELi-USA tippkohtumisega.
Parlamendiliikmed keskendusid oma resolutsioonis kriisist väljumiseks vajalikule majanduskoostööle, isikuandmete kaitsele, reisitasu kasutusele võtmisele ning USA salastatud militaardokumentide lekkimisele Iraagis.
Üheks resolutsiooni võtmeteemaks on kaubandussuhted USAga majanduskriisi ja peatse atlandiülese majandusnõukogu valguses.
Parlament kinnitab jälle kord oma toetust tõketeta atlandiülese turu saavutamist 2015. aastaks, ent väljendab muret, et reeglid uuendtoidu, geneetiliselt muundatud toiduainete ning loomade kloonimise osas on erinevad.
Lisaks nõutakse, et USA nõustuks EList pärit toodete märgistamisega üksnes meetermõõdustikus.
Samuti on oluline töötada välja ELi ja USA ühine tegevuskava intellektuaalomandiõiguste jõustamiseks, et võidelda võltsitud ja piraattoodete suureneva kaubandusega kogu maailmas.
Piinamised Iraagis
Kolmapäeval aset leidnud arutelul tekitas palju poleemikat Wikileaksi poolt avaldatud teave USA militaardokumentide kohta, mis käsitlevad väidetavaid piinamisi Iraagis.
Vastuvõetud resolutsioonis ütlevad saadikud, et ehkki "k onfidentsiaalsete sõjaväedokumentide lekkimine võib sõjaväelased ohtu seada", on nad "väga mures hiljutiste tõsiste süüdistuste pärast, et Iraagis on piinamisele läbi sõrmede vaadatud" ning nad nõuavad, et "see küsimus tõstatataks ELi ja USA tippkohtumisel, pidades silmas sõltumatut Atlandi-ülest uurimist".
USA reisitasu
Saadikud väljendavad lisaks tõsist muret nn turismi edendamise akti ja selle diskrimineeriva mõju pärast, sest seda kohaldatakse üksnes USA viisanõudest loobumise programmi raames reisivatele isikutele, samuti andmekaitse probleemide pärast, mis tulenevad asjaolust, et makseid saab teha ainult vaid nelja suure krediitkaardiga, mida haldavad äriühingud asuvad kõik USAs.
EL, USA ja ülejäänud maailm
Parlament selgitab lisaks oma prioriteete rahvusvaheliste suhete vallas, sh terrorismivastane võitlus, Lähis-Ida ning tuumarelvad.
Iisraeli-Palestiina konflikti osas tervitavad saadikud USA uut lähenemisviisi Iisraelile ning nad juhivad tähelepanu asjaolule, et on vaja edasisi läbirääkimisi, mille tulemuseks on "kokkulepitud tähtajaks kahe riigi kooseksisteerimisel põhinev lahendus, kus rahus ja turvaliselt eksisteerivad kõrvuti Iisrael ja sõltumatu, demokraatlik ja elujõuline Palestiina riik".
Samuti nõutakse et Iisraeli valitsus pikendaks moratooriumi asunduste rajamisele.
Reisijaandmed - vähem sekkumist vajavate alternatiivide otsimine
Isikuandmete kaitse on tekitanud ELi-USA suhetes pingeid, nt pangaandmete edastamise puhul.
Hetkel arutataksegi üldist ELi-USA andmekaitse lepingut ning reisijaandmete edastamise uut lepingut.
Parlamendil on mõlema osas vetoõigus.
Saadikud kordavad oma seisukohta, et broneeringuinfot ei tohi mitte mingil juhul kasutada andmete hankimiseks või profiilide koostamiseks.
Komisjoni kutsutakse üles esitama faktilisi tõendeid, et broneeringuinfo kogumine, säilitamine ja töötlemine on vajalik ning samuti palutakse, et komisjon uuriks alternatiivseid variante, mis vajaksid vähem sekkumist.
20101110IPR93910
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
