Saadikud toetavad ajutise komisjoni loomist CIA lendude uurimiseks
Justiits- ja siseküsimused
2005-12-15 - 15:28
Euroopa Parlament võttis täna vastu resolutsiooni, kus väljendatakse soovi uurida oletatavate CIA lendudega ning kinnipidamisasutustega seotut.
Saadikud usuvad, et parlament peab algatama oma uurimise paralleelselt Euroopa Nõukogu Parlamentaarse Assamblee raportööri Dick Marty uurimisega ja selle eeskujul kasutama uurimiseks vähemalt kodukorra artikli 175 kohaselt loodud ajutist komiteed.
Resolutsioon võeti vastu päev pärast seda, kui esimeeste konverents tegi põhimõttelise otsuse luua ajutine komisjoni uurimaks "Euroopa riikide oletatavat kasutamist CIA vangide vedamiseks ja ebaseaduslikuks kinnipidamiseks".
Loodava ajutise komisjoni liikmete arv, mandaat ja muud detailid pannakse paika jaanuaris toimuval esimeeste konverentsil ning hääletusele jaanuarikuisel täiskogul.
Ajutine komisjon peab uurima:
kas CIA on võtnud osa "kummitusvangide" "erakorralisest üleviimisest", keda peetakse kinni ilma suhtlemisvõimaluseta, seaduslike õigusteta ja õigusabita ning keda koheldakse julmalt või piinatakse ning keda transporditakse Euroopa Liidu territooriumil ka lennukitega ja peetakse kinni salajastes kinnipidamisasutustes;
kas niisugust tegevust Euroopa Liidu territooriumil saab lugeda õiguspäraseks EÜ asutamislepingu artikli 6 kohaselt, Euroopa inimõiguste konventsiooni artiklite 2, 3, 5 ja 6 kohaselt ning ELi ja Ameerika Ühendriikide vahelise lepingu kohaselt, mis käsitleb väljaandmist ja õigusalast koostööd kriminaalasjades;
kas ELi kodanikud või seadusjärgsed elanikud on osalenud "erakordse üleviimisega" seotud toimingutes, ebaseaduslikkus kinnipidamises või piinamises CIA väidetavate salajaste toimingute raames ELi territooriumil;
kas liikmesriigid, ametnikud või ametiülesandeid täitvad isikud on olnud seotud või olnud oma tegevuse või tegevusetusega kaassüüdlased üksikisikute tunnustatud või tunnustamata ebaseadusliku vabaduse võtmisega, sealhulgas üleviimine, üleandmine, kinnipidamine või piinamine.
Lisatakse, et kui Euroopa Nõukogu või valitsuste uurimised kinnitavad väiteid, et liikmesriik on tegevuse või tegevusetusega andnud abi teiste riikide valitsuse esindajatele niisuguste tegude tegemisel, siis on parlament "valmis avama Euroopa Liidu lepingu artikli 7 kohase menetluse", mis näeb ette sanktsioonid juhul, kui liikmesriik on õiguseid tõsiselt ning pidevalt rikkunud.
Selle rakendamine tähendaks antud liikmesriigi teatud õiguste piiramist, sealhulgas nõukogus hääletamise õiguse piiramist.
Saadikud väljendavad resolutsioonis veendumust, et võitlus terrorismiga peab toimuma "seaduslike vahendite abil" ning "rahvusvahelist õigust austades" .
Nad väljendavad ka oma muret "väidete üle, mis on seotud CIA rolliga terrorismis kahtlustatavate röövimises, transportimises, salajases kinnipidamises ja piinamises, samuti väidetavate CIA salajaste kinnipidamisasutuste olemasolu üle Euroopa Liidu ja kandidaatriikide territooriumil" ning mõistavad "teravalt hukka igasuguse piinamise, sealhulgas julma, ebainimliku ja inimväärikust alandava kohtlemise" .
Arutelu: 14.12.2005
Hääletus: 15.12.2005
20051214IPR03737
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
