2.12.2008
RESOLUTSIOONI ÜHISETTEPANEK
Vastavalt kodukorra artikli 103 lõikele 4 esitanud
– Stefano Zappalà, Karl von Wogau ja José Ignacio Salafranca Sánchez-Neyra fraktsiooni PPE-DE nimel,
– Ana Maria Gomes fraktsiooni PSE nimel,
– Renate Weber fraktsiooni ALDE nimel,
– Raül Romeva i Rueda ja Angelika Beer fraktsiooni Verts/ALE nimel,
– Ryszard Czarnecki ja Ģirts Valdis Kristovskis fraktsiooni UEN nimel,
– Tobias Pflüger fraktsiooni GUE/NGL nimel,
asendades järgmiste fraktsioonide esitatud resolutsiooni ettepanekuid:
– Verts/ALE ( B6‑0619/2008 )
– PSE ( B6‑0620/2008 )
– PPE-DE, ALDE, UEN ( B6‑0621/2008 )
– GUE/NGL ( B6‑0622/2008 )
Euroopa Liidu relvaekspordi toimimisjuhend
Euroopa Parlamendi resolutsioon Euroopa Liidu relvaekspordi toimimisjuhendi kohta
Euroopa Parlament ,
–
võttes arvesse kodukorra artikli 103 lõiget 4,
A.
arvestades, et 2008. aastal tähistati Euroopa Liidu relvaekspordi toimimisjuhendi kümnendat aastapäeva;
B.
arvestades, et rohkem kui kaks aastat tagasi, 30. juunil 2005. aastal leppis nõukogu tavarelvastuse ekspertide töörühm (COARM) pärast ELi relvaekspordi toimimisjuhendi teksti põhjalikku läbivaatamisprotsessi tehnilisel tasandil kokku ühise seisukoha teksti, mille eesmärk oli muuta toimimisjuhend tõhusaks vahendiks ELi territooriumilt lähtuva ja ELi äriühingute relvaekspordi kontrollimiseks;
C.
arvestades, et ühise seisukoha vastuvõtmisega muutub toimimisjuhend kõikidele ELi liikmesriikidele õiguslikult siduvaks relvaekspordi kontrolli vahendiks;
D.
arvestades, et parlamendi mitmetest üleskutsetest hoolimata ei ole nõukogu suutnud 2005. aastast alates ühist seisukohta poliitilisel tasandil vastu võtta, jättes küsimuse lahendamata;
E.
arvestades, et teema on uuesti muutunud kiireloomuliseks mitmete arengute tõttu:
– on tehtud mitmeid algatusi riikliku relvahankepoliitika ning ühendusesiseste relvatarnete ja -müügi ühtlustamiseks;
– uuenenud on huvi hoida ebaseadusliku relvakaubanduse mõju kontrolli all, eeskätt tulenevalt ELi lennuohutuseeskirjade jõustumisest ja mõjust, mis nendel on olnud lastilennuettevõtjatele, keda kahtlustatakse relvaekspordi destabiliseerimises osalemises,
1.
kordab juhendi kümnenda aastapäevaga seoses jõuliselt oma kriitikat praeguse poliitilise ummiku suhtes, mille tõttu on ühine seisukoht seni vastu võtmata;
2.
nõuab, et eesistujariik Prantsusmaa ja tulevased eesistujariigid selle küsimuse lahendaksid ja tagaksid, et ühine seisukoht võetakse edasiste viivitusteta vastu;
3.
kordab, et ELi osalus rahvusvaheliselt siduvas relvakaubanduse lepingus muutub palju usaldusväärsemaks niipea, kui ELi enda relvaekspordi süsteem muutub õiguslikult siduvaks;
4.
kordab, et samaaegselt ühise seisukoha vastuvõtmisega tuleks muu hulgas võtta järgmisi meetmeid:
a) takistada vastutustundetuid relvavedusid, kohaldades toimimisjuhendi kriteeriumeid rangelt nii äriühingute kui ka riikide relvajõudude suhtes;
b) takistada õhu- ja mereteid mööda toimuvat ebaseaduslikku relvakaubandust; parandada ja rakendada kontrolli vahendajate üle, kutsudes üles kõiki liikmesriike, kes seda veel teinud ei ole, võtma 2003. aastal vastuvõetud relvavahenduse kontrolli käsitleva ELi ühise seisukoha tekst ja mõte üle siseriiklikesse õigusaktidesse;
c) uurida kiiresti hiljutisi väiteid relvaembargo rikkumiste kohta;
d) takistada Euroopa julgeoleku- ja kaitsepoliitika ning julgeolekusektori ümberkorraldamise ja muude ELi algatuste käigus kogutud relvade müümist eravahendajatele ning relvade edasivedu teistesse konfliktipiirkondadesse või pingekolletesse;
e) parandada toimimisjuhendi iga-aastase aruande raames ELi liikmesriikide poolt esitatavate andmete läbipaistvust ja kvaliteeti;
5.
on veendunud, et kolmandatasse riikidesse toimuva relvaekspordi toimimisjuhendit käsitleva ühise seisukoha vastuvõtmine on äärmiselt oluline kaitsematerjalide ühendusesisest vedu käsitleva tulevase direktiivi nõuetekohaseks rakendamiseks;
6.
teeb presidendile ülesandeks edastada käesolev resolutsioon nõukogule, komisjonile ning liikmesriikide valitsustele ja parlamentidele.
