President Ilves külastas Euroopa Parlamenti
Institutsioonid
Eesti
2008-03-26 - 19:47
Eesti Vabariigi president Toomas Hendrik Ilves
11. märtsil 2008. aastal külastas Eesti Vabariigi president Toomas Hendrik Ilves Euroopa Parlamenti.
President esines täiskogu pidulikul istungil kõnega.
Pärast pidulikku istungit andsid Eesti president ning Euroopa Parlamendi president ühise pressikonverentsi.
Euroopa Parlamendi täiskogu ees kõneledes märkis Eesti president kõigepealt, et nüüd, kus Eesti alustab viiendat aastat Euroopa Liidu liikmena, pole me enam algajad, me pole enam "uued liikmed".
"Usun tõesti, et on aeg heita kõrvale see mõiste “uus liikmesriik” kui anakronism, mis ei selgita midagi.
Täna pole meil uusi ja vanu liikmeid.
On ainult liikmed," rõhutas Ilves.
Ilves: suurimaks väljakutseks on konkurentsivõime
Eesti president arutles seejärel liidu olukorra üle kümne aasta pärast, märkides, et suurimad väljakutsed on seotud liidu konkurentsivõimega.
"Praegune mõtteviis Euroopa Liidus ei anna põhjust optimismiks.
Seda kahel põhjusel.
Esiteks Euroopa Liidu Lissaboni protsess, meie endi parimatest kavatsustest kantud innovatsiooni ja konkurentsivõime programmi paraku hiilgusetu täitmine.
Teiseks Liidu süvenev protektsionism mitte ainult muu maailma suhtes, vaid ka meie piiride sees," nentis Ilves.
Eesti president tõi esile, et liidu konkurentsivõime tõstmisel on olulised Lissaboni agenda, protektsionismist loobumine, ühise energiapoliitika loomine, reformilepe ja tõhus naabruspoliitika.
Ilves tõi oma sõnavõtus lisaks välja keeleõppe, piirkondliku mõtlemise ning üksteise tundmise olulisuse.
Euroopa Parlament on kodanikke ja liitu ühendav lüli
Pidulikule istungile järgnenud pressikonverentsil rõhutas Ilves parlamendi olulist rolli kodanike ja Euroopa Liidu vahelise lülina.
Ta kutsus ka saadikuid üles tegema valijatega rohkem tööd, et inimesed liidu tegevusest paremini aru saaksid.
President Ilves viitas lisaks Läänemere strateegiale, millele ta koos teiste saadikutega pani aluse ning mis on "arvatavasti esimene ELi poliitika, mis sai alguse Euroopa Parlamendist".
Ilvese sõnul näitab see, et parlament saab liidu seadusandlust luua ning muuta, hoolimata formaalse algatusõiguse puudumisest.
Viisavabaduslepingud
Küsimusele, kas liikmesriikidel peaks olema lubatud allkirjastada kahepoolseid viisavabaduslepinguid USAga, vastas president Ilves, et "mulle tundub aeg-ajalt kummaline, et riigid, kellel on olnud USAga viisavabadus aastakümneid, ütlevad teistele, et neil seda olla ei tohiks."
Ilves lisas ka, et Eesti on viisavabaduse osas pidanud USAga läbirääkimisi juba neli aastat ning on läbirääkimiste arengust komisjoni pidevalt teavitanud.
Ilves rõhutas, et ei Eesti ega ka teised riigid ei ole teinud midagi, millest komisjon ei olnud teadlik.
20080325IPR24779 President Ilvese kõne
ET
1
PHOTO
20060914PHT10696.jpg
-//EP//TEXT IM-PRESS 20080307IPR23406 0 NOT XML V0//ET
-//EP//DTD IM-PRESS 20050901 AVI DOC XML V0//EN
-//EP//STYLESHEET IM-PRESS 20050901 AVI DOC XML V0//EN
