23.4.2007
ETTEPANEK VÕTTA VASTU SOOVITUS NÕUKOGULE
vastavalt kodukorra artikli 114 lõikele 1
Esitaja(d): Graham Watson, Marco Pannella, Marco Cappato ja Annemie Neyts-Uyttebroeck
fraktsiooni ALDE nimel
Meditsiiniliseks otstarbeks kasutatava oopiumi tootmine Afganistanis
Euroopa Parlamendi soovitus nõukogule meditsiiniliseks otstarbeks kasutatava oopiumi tootmise kohta Afganistanis
Euroopa Parlament ,
–
võttes arvesse kodukorra artikli 114 lõiget 1;
A.
arvestades, et rahvusvahelise tasandi uimastipoliitika tuleneb 1961., 1971. ja 1988. aasta ÜRO konventsioonidest ning arvestades, et need konventsioonid keelavad eriti mitmesuguste meditsiiniliseks ja teaduslikuks otstarbeks mittekasutatavate ainete tootmise, nendega kaubitsemise, nende müügi ja tarbimise.
Meditsiiniliseks ja teaduslikuks otstarbeks kasutamine on lubatud eeldusel, et riigid loovad siseriiklikud asutused vastavate ainete tootmise, rafineerimise, transpordi ja nendega kauplemise jälgimiseks;
B.
arvestades, et Rahvusvahelise Narkootikumide Kontrollinõukogu 1. märtsil 2007. aastal avaldatud 2006. aasta aruanne nendib, et Afganistanis suurenes ebaseadusliku oopiumimooni kasvatamiseks kasutatava maa kogupindala rekordilise 165 000 hektarini, mis on 59% tõus võrreldes 2005. aastaga ning kaks korda rohkem kui see arv oli 2003. aastal.
C.
arvestades, et ÜRO narkootikumide ja kuritegevuse büroo aruanne pealkirjaga “Afganistan: oopiumiuuring 2006” rõhutab, et ebaseadusliku oopiumimooni toodang tõusis riigis eelmisel aastal rekordilise 6 100 tonnini, mis on peaaegu 50% tõus võrreldes eelmise aastaga;
D.
arvestades, et eespool mainitud arvud tõendavad 1998. aastal New Yorgis ÜRO Peaassambleel vastu võetud ebaseaduslike kultuuride täielikku hävitamist või nende olulist vähendamist aastaks 2008 käsitlevas poliitilises deklaratsioonis seatud eesmärkide saavutamine on selgelt võimatu;
E.
arvestades, et 2006. aasta jaanuaris vastu võetud Afganistani riiklik uimastite kontrolli strateegia on suunatud uimastite pakkumise ja nõudluse vähendamisele, alternatiivsetele elatiseteenimise võimalustele ja valitsusasutuste tugevdamisele ning arvestades, et Euroopa Liidu olulisel rahalisel toetusel asutatud uimastitevastase võitluse ministeerium on selle strateegia rakendamisel juhtiv asutus;
F.
arvestades, et 1. augustil 2006. aastal asutas Afganistani valitsus narkootiliste ainete kasutamist reguleeriva komitee, mis koosneb uimastitevastase võitluse, tervishoiu- ja rahandusministeeriumi ametnikest, et “reguleerida kõikide lubatud narkootilise ainete litsentseerimine, müük, väljastamine, import ja eksport riigis”;
G.
arvestades, et 1961. aasta ÜRO konventsiooni artiklis 22 sätestatakse, et „ kui osapoole riigis või territooriumil valitsevate tingimuste tõttu on oopiumimooni […] kasvatamise keelustamine osapoole arvates kõige sobivam meede rahvatervise ja heaolu kaitseks ning narkootiliste ainete ebaseadusliku kaubanduse võrku sattumise vältimiseks, keelustab asjaomane pool kasvatamise” ning arvestades, et Afganistanis valitsevad tingimused ei suuda tagada tõhusa kontrollisüsteemi kehtestamist oopiumimooni kasvatamisele keelustamise teel;
H.
arvestades lisaks, et nii Maailmapanga kui ka Rahvusvahelise Valuutafondi hinnangul on peaaegu 40% Afganistani sisemajanduse kogutoodangust oopiumiga seotud ning et umbes 2,9 miljonit inimest (12,6% elanikkonnast) tegeleb moonikasvatusega;
I.
arvestades, et riigi 34st provintsist kuues ei kasvatata mooni ning arvestades, et eeskätt riigi lõunaosas asuvas Helmandi provintsis, kus valitsus- ja rahvusvaheliste vägede vastased Talibani rünnakud on suurenenud, on ebaseaduslik moonikasvatus tõusnud 69 300 hektarini;
J.
arvestades, et Euroopa Liit on jätkuvalt suurim abiandja jõupingutustele, mille eesmärgiks on oopiumi pakkumise vähendamine alternatiivseid elatiseteenimise võimalusi pakkuvate projektide kaudu, mida on ka hädasti vaja rahva toiduvaliku mitmekesistamiseks, et asendada ebaseaduslike uimastikultuuridega tegelemine ning arvestades, et EL kaalub piiravama tegevuse rakendamist, nagu kontrolli kultuuride hävitamise teel;
K.
arvestades, et 2005. aastal viis julgeoleku- ja arengupoliitika töörühm „Senlis’ nõukogu” läbi teostatavusuuringu oopiumitootmise litsentseerimise kohta Afganistanis, mida esitleti sama aasta septembris Kabulis;
L.
arvestades, et Maailma Terviseorganisatsioon osutab, et 10 riiki tarbivad 80% ülemaailmselt legaalselt kättesaadavatest opiaatidest, samal ajal kui ülejäänud 180st riigist enamiku moodustavad arenguriigid, kus elab 80% maailma elanikkonnast, ning arvestades, et Rahvusvaheline Narkootikumide Kontrollinõukogu kutsus rahvusvahelist üldsust üles edendama valuvaigistite väljastamist retsepti alusel, eriti vaestes riikides, kus on toimunud HIV/AIDS-i põdevate inimeste arvu erakordne suurenemine ning kus järgmisel kümnel aastal on oodata 15 miljonit vähijuhtumit;
M.
arvestades, et ÜRO prognoosib Afganistani 2007. aasta narkootiliste ainete vajaduseks 15 000 grammi kodeiini, 375 000 grammi dekstropropoksüfeeni, 7500 grammi difenoksülaati, 3000 grammi morfiini, 60 000 grammi petidiini ja 70 000 grammi folkodiini;
N.
mõistes hukka tõsiasja, et mässuliste, sõjapealikute, Talibani ja terrorirühmituste peamine rahastamisallikas on ebaseaduslik narkootiliste ainetega kaubitsemine;
O.
olles veendunud, et rahu ja julgeoleku edendamiseks ja tugevdamiseks Afganistanis tuleb sõjalist kohalolu täiendada järjest kasvava arengut ja progressi edendava tsiviilkoostööga;
P.
olles veendunud, et institutsioonide ülesehitamise ja demokratiseerimise protsessi edendamine, õigusriigi kinnistumine ning inimõiguste ja põhivabaduste austamine saab toimuda ainult sellise poliitika kaudu, mis ei kehtesta mittevägivaldsele tegevusele vägivaldseid lahendusi, nagu kultuuride sundlikvideerimine,
1.
edastab nõukogule järgmise soovituse:
nõuab tungivalt, et nõukogu võtaks Euroopa Liidu lepingu artikli 15 alusel vastu ühise seisukoha ulatusliku uimastitevastase võitluse strateegia kohta Afganistanis, mis sätestaks meditsiiniliseks otstarbeks kasutatava oopiumimooni kasvatamise rahvusvaheliselt juhitava pilootprojekti raames oopiumi baasil valmistatavate valuvaigistite tootmiseks Afganistani siseturu ning võimalikult nende riikide jaoks, kus opiaadid ei ole kättesaadavad;
2.
teeb presidendile ülesandeks edastada käesolev soovitus nõukogule ja teavitamise eesmärgil komisjonile.
