2.9.2010 B7-0489/2010 RESOLUTSIOONI ETTEPANEK vastavalt kodukorra artiklile 120
Somaalia humanitaarkriis
Oreste Rossi
PE446.572v01-00 B7‑0489/2010 Euroopa Parlamendi resolutsiooni ettepanek Somaalia humanitaarkriisi kohta
Euroopa Parlament ,
– võttes arvesse inimõiguste ülddeklaratsiooni artiklit 1;
– võttes arvesse 1951. aasta Genfi pagulasseisundi konventsiooni;
– võttes arvesse kodukorra artiklit 120,
A. arvestades, et Somaalia on praeguseks juba kahekümne aasta vältel kannatanud tõsise humanitaarkriisi käes, mille tõttu on suundunud Euroopasse, Põhja-Ameerikasse ja Lähis-Ida piirkonda kaks miljonit pagulast;
B arvestades, et praegu on Somaalia ÜRO hinnanguil tegutsemiseks kõige ohtlikum riik;
C. arvestades, et Somaalia elanikkonnal on elutingimused äärmiselt rasked ja olukorda on muu hulgas halvendanud veepuudus ning ülimadalate hügieeni- ja tervishoiustandardite põhjustatud haiguste levik;
D. arvestades, et Somaalia valitsus ja rahvusvaheline üldsus peavad tegelema üha tõsisemaks muutuva piraatluse probleemiga;
E. arvestades, et Somaalia elanikkond on sunnitud kannatama relvastatud Shababi rühmituse tegevuse tõttu,
1. nõuab tungivalt, et nõukogu ja komisjon järgiksid poliitilist joont, mille eesmärk on vältida humanitaarkriisi arenemist humanitaarkatastroofiks;
2. peab äärmiselt oluliseks, et Euroopa Liit tagaks riigis asuvate humanitaartöötajate kaitse, tegeleks kiiresti pagulaste olukorraga ja võitleks piraatluse vastu.
