14.11.2007
RESOLUTSIOONI ÜHISETTEPANEK
Vastavalt kodukorra artikli 103 lõikele 4 esitanud
– Marian-Jean Marinescu ja Antonio Tajani fraktsiooni PPE-DE nimel,
– Roberta Angelilli fraktsiooni UEN nimel,
asendades järgmiste fraktsioonide esitatud resolutsiooni ettepanekuid:
– UEN ( B6‑0463/2007 )
– PPE-DE ( B6‑0465/2007 )
Direktiivi 2004/38/EÜ, mis käsitleb Euroopa Liidu kodanike ja nende pereliikmete õigust liikuda ja elada vabalt liikmesriikide territooriumil, kohaldamine
Euroopa Parlamendi resolutsioon direktiivi 2004/38/EÜ, mis käsitleb Euroopa Liidu kodanike ja nende pereliikmete õigust liikuda ja elada vabalt liikmesriikide territooriumil, kohaldamise kohta
Euroopa Parlament ,
–
võttes arvesse Euroopa Liidu lepingut, eelkõige selle artiklit 6;
–
võttes arvesse Euroopa Ühenduse asutamislepingut, eelkõige selle artikleid 12, 18, 39, 40, 44, 46 ja 52;
–
võttes arvesse inimõiguste ja põhivabaduste kaitse konventsiooni, eelkõige selle artikleid 4, 5, 6, 13 ja 14;
–
võttes arvesse Euroopa Liidu põhiõiguste hartat, eelkõige selle artikleid 5, 6, 19 ja 45;
–
võttes arvesse 29. aprilli 2004. aasta direktiivi 2004/38/EÜ, mis käsitleb Euroopa Liidu kodanike ja nende pereliikmete õigust liikuda ja elada vabalt liikmesriikide territooriumil ning millega antakse õigus saata välja ühenduse kodanikud, kes ei järgi kindlaksmääratud nõudeid;
–
võttes arvesse Euroopa Parlamendi Santini raportit (PE 339.595);
–
võttes arvesse oma varasemaid resolutsioone, mis käsitlevad vähemuste kaitset ja diskrimineerimisvastast poliitikat, eriti resolutsioone rassistliku vägivalla sagenemise kohta Euroopas;
–
võttes arvesse kodukorra artikli 103 lõiget 4,
A.
arvestades, et Euroopa Liit rajaneb vabaduse, demokraatia, inimõiguste ja põhivabaduste austamise, õigusriigi, võrdsuse ja mittediskrimineerimise põhimõtetele ning arvestades, et kõik siseriiklikud meetmed, ka need, mis on seotud avaliku korra, avaliku julgeoleku ja rahva tervisega, peavad järgima samu põhimõtteid;
B.
arvestades, et liidu kodakondsus annab igale kodanikule esmase ja individuaalse õiguse liikmesriikide territooriumil vabalt liikuda ja elada, kui asutamislepinguga ja selle rakendamiseks võetud meetmetega, millega määratakse kindlaks selle õiguse kasutamise viisid ja vahendid, kehtestatud piirangutest ja tingimustest ei tulene teisiti;
C.
arvestades, et kooskõlas kodakondsuse alusel diskrimineerimise keelamisega tuleks kõiki liidu kodanikke ja nende pereliikmeid, kes elavad vabalt ja seaduslikult mõnes liikmesriigis, kohelda võrdselt selle liikmesriigi kodanikega, kui asutamislepingus ja teisestes õigusaktides ei ole selle kohta erisätteid;
D.
arvestades, et liikmesriikide vahelist liikuvust takistavate tõkete kõrvaldamine on uuendatud Lissaboni tegevuskava üks eesmärk;
E.
arvestades, et direktiiviga 2000/43/EÜ rakendatakse võrdse kohtlemise põhimõtet sõltumata isikute rassilisest või etnilisest päritolust, nagu on kehtestatud EÜ asutamislepingu artiklis 13;
F.
arvestades, et direktiiviga 2004/38/EÜ tagatakse liidu kodanikele õigus elada teise liikmesriigi territooriumil ajavahemiku jooksul, mis ei ole pikem kui kolm kuud, ilma et nad peaksid täitma tingimusi või formaalsusi peale kehtiva isikutunnistuse või passi omamise nõude;
G.
arvestades, et nende kuritegude suur arv, mille on Itaalias sooritanud välisriikide kodanikud, sealhulgas ühenduse kodanikud, näiteks ühe naisterahva julm mõrv Roomas käesoleva aasta 30. oktoobril, on sügavalt šokeerinud avalikku arvamust ja võib kutsuda esile üldist rassiviha;
H.
arvestades, et kõik isikud on kohustatud järgima Euroopa Liidu õigust ja nende viibimiskohaks olevas liikmesriigis kehtivaid seadusi; arvestades, et vastutus kuriteo eest on alati isiklik ja kuritegelikkus on isiklik asjaolu, mida ei saa pidada omaseks tervele rahvusele või etnilisele rühmale;
I.
arvestades, et Euroopa Liidu põhiõiguste hartaga tagatakse kõikidele isikutele õigus vabadusele ja turvalisusele (artikkel 6) ning et seega on liikmesriikidel õigus ja kohustus võtta avaliku julgeoleku tagamiseks ja suurendamiseks vastu asjakohaseid õigusakte, järgides samas ühenduse õigust;
J.
arvestades, et Euroopa Liidu põhiõiguste hartaga (artikkel 19) keelatakse massilised väljasaatmised;
K.
arvestades, et:
a)
avaliku korra ja avaliku julgeoleku huvides vastu võetud sätetes, sealhulgas väljasaatmist käsitlevates sätetes, tuleb austada proportsionaalsuse põhimõtet ning neid võib vastu võtta üksnes seoses asjaomase kodaniku individuaalse käitumisega, kelle suhtes neid kohaldatakse;
b)
isiku käitumine peab kujutama endast tõelist, vahetut ja piisavalt tõsist ohtu, mis kahjustab mõnd ühiskonna põhihuvi; põhjendusi, mis ei ole seotud üksikjuhtumitega või on seotud üldise ennetusega, ei tohiks arvesse võtta;
L.
arvestades põhiõigust saada selliste meetmete vastu õiguskaitset ning arvestades õigust õiglasele kohtuprotsessile;
M.
arvestades, et Itaalia ministrite nõukogu võttis 30. oktoobril 2007 vastu avalikku julgeoleku tagamist käsitleva meetmepaketi, mis hõlmab 2. novembril 2007 jõustunud dekreetseadust, millega prefektidele kui siseministri esindajatele antakse õigus saata välja ühenduse kodanikke, kes võivad ohustada avalikku julgeolekut;
N.
arvestades, et poliitikute käitumine ja avaldused mõjutavad tugevalt avalikku arvamust ning et neil lasub seega vastutus aidata kaasa sallivuse õhkkonna loomisele;
O.
arvestades, et romide kogukonda kuuluvate Rumeenia kodanike väärikust alandavad ja äärmuslikud elamistingimused, eelkõige Roomas, meenutavad arenguriikide mõnede linnade lähistel asuvaid hurtsikutest kokkuklopsitud asumeid;
P.
arvestades, et vastavalt Euroopa Komisjoni presidendi hiljutistele avaldustele ei ole Itaalia väljendanud soovi osaleda Euroopa Sotsiaalfondi raames kavandatud romide kogukonna integreerimise eriprogrammides;
1.
mõistab reservatsioonideta hukka vägivalla ja kõik rasked kuriteod, mida on sooritanud Itaalias viibivad Rumeenia kodanikud, aga ka need juhtumid, kui Itaalia kodanikud on ilmutanud Itaalias viibivate Rumeenia kodanike suhtes ksenofoobiat;
2.
on seisukohal, et kehtivate õigusnormide tulemuslik rakendamine Itaalia võimude poolt ning tõhusam politsei- ja õigusalane koostöö Itaalia ja Rumeenia ametiasutuste vahel, mille puhul võetakse arvesse praeguse ümberasujate laine suurust ja loomust ning sellega seotud inimeste olemust, oleks võinud sellised kuriteod ära hoida;
3.
rõhutab, et viis, kuidas Itaalia valitsus esitas viimaseid avalikku julgeolekut käsitlevad otsused ning valitseva enamuse esindajate seisukohavõtud, on soodustanud juba olemasolevate pingete suurenemist Rumeenia kogukonna, eelkõige romide ja Itaalia kogukonna vahel;
4.
tunnistab Itaalia riigi, nagu ka kõikide teiste liikmesriikide, õigust ja kohustust võtta meetmeid avaliku julgeoleku tagamiseks seoses nende territooriumil elavate teiste liidu liikmesriikide kodanikega, kuid tuletab meelde, et selliste meetmete korral tuleb austada põhiõigusi ja direktiivi 2004/38/EÜ;
5.
tuletab meelde, et direktiivis 2004/38/EÜ tehakse selget vahet kuni kolmekuulise elamisõiguse ja üle kolmekuulise elamisõiguse vahel;
6.
tuletab meelde, et direktiivi 2004/38/EÜ artiklis 7 loetletakse tingimused, mis peavad olema täidetud üle kolmekuulise elamisõiguse saamiseks;
7.
on seisukohal, et Euroopa Liidu territooriumi piires liikuvate inimestega seostatava kuritegevuse vastu saaks võidelda asjaomaste liikmesriikide vahelist politseikoostööd parandades, ning kutsub Euroopa Komisjoni üles pidama esmatähtsaks Europoli ja Eurojusti rolli, millel on äärmiselt suur mõju vabadusel, turvalisusel ja õigusel rajaneva ala säilitamisel ja tugevdamisel;
8.
rõhutab, et romi vähemuse integratsioon on Euroopa mure ja seetõttu peaks selle probleemi puhul olema prioriteet ühtne lähenemisviis, et edendada riikidevahelist koostööd selliste poliitikate ja projektide kujundamisel ja rakendamisel, mis käsitlevad romide sotsiaalset integreerimist kogu Euroopa Liidus;
9.
julgustab looma romide sotsiaalse kaasamisega tegelevate organisatsioonide võrgustikku ja tõhustama meetmeid, mille eesmärk on romide õiguste ja kohustuste parem teadvustamine, kaasa arvatud parimate tavade vahetamine; peab sellel eemärgil väga oluliseks tiheda ja süstemaatilise koostöö tegemist Euroopa Nõukoguga;
10.
peab hariduse andmise edendamist romide kogukonnas üheks põhivahendiks võitluses kuritegevuse ja ärakasutamisega;
11.
kutsub Euroopa Komisjoni üles vaatama üle Euroopa Sotsiaalfondi eesmärke, rahastamisvahendeid ja rakendamiskorda eesmärgiga tõhustada sisserändajate tööturule integreerumist; väljendab pettumust seoses sellega, et Itaalia ei ole kasutanud rahalisi vahendeid, mis on juba kättesaadavad romide kogukonna integreerimiseks Itaalias;
12.
teeb presidendile ülesandeks edastada käesolev resolutsioon nõukogule, komisjonile ning liikmesriikide parlamentidele ja valitsustele.
