Sel nädalal istungil: Palestiina president, Guantanamo, energiapoliitika Sel nädalal istungil: Palestiina president, Guantanamo, energiapoliitika
2. veebruaril algaval Euroopa Parlamendi istungil autavad saadikud Euroopa Liidu tulevast energiapoliitikat, ELi riikidest pärit Guantanamo kinnipeetavate tagasitoomist ning ebaseaduslikke sisserändajaid palkavate tööandjate karistamist.
Palestiina omavalitsuse president Mahmoud Abbas külastab kolmapäeval parlamenti, pöördudes saadikute poole tervituskõnega.
Esmaspäev, 02. veebruar: Tööstuskomisjonis vastu võetud raportis tehakse soovitusi Euroopa Liidu tulevase energiapoliitika osas.
Komisjoniliikmed toetavad kohustuslikke eriolukorra tegevuskavasid, liikmesriikide võrgustike ühenduste arvu suurendamist ning uusi kliimaeesmärke aastaks 2050, sh nõuet saavutada taastuvate energiaallikate 60% osakaal kogu energiatarbimises.
Lisaks esitatakse komisjonile suuline küsimus energiatõhususe kohta info- ja sidetehnoloogia kontekstis.
Naiste õiguste ja soolise võrdõiguslikkuse komisjonis vastu võetud soolist võrdõiguslikkust ja põlvkondadevahelist solidaarsust käsitlevas raportis kutsuvad saadikud liikmesriike võtma meetmeid, et tunnustada õiguslikust, sotsiaalsest ja majanduslikust vaatepunktist naiste-emade, meeste-isade ja hooldajate poolt põlvkondadevahelise solidaarsuse vallas tehtud nähtamatut ja mitteametlikku tööd.
Lisaks nõuavad saadikud meetmeid pere- ja tööelu paremaks ühitamiseks.
Teisipäev, 03. veebruar: Kodanike õiguste komisjonis vastu võetud raportis leiavad saadikud, et pedofiilide internetifoorumite teenuse pakkumine ja laste ahvatlemine seksuaalsetel eesmärkidel tuleks teha kriminaalkorras karistatavaks.
Samuti tuleks kuriteoks tunnistada laste seksuaalse väärkohtlemise kõik liigid.
Komisjoniliikmed märgivad ka, et seksuaalkuritegude puhul tuleks rakendada ekstraterritoriaalset jurisdiktsiooni.
Euroopa Liidus töötab umbest 4,5 kuni 8 miljonit ebaseaduslikku sisserändajat.
Uue direktiivi eelnõu kohaselt karistataks ebaseaduslike sisserändajate tööandjaid ning ebaseaduslikele sisserändajatele antaks teatud juhtudel võimalus seaduslikult tööd teha.
Saadikud toetavad kriminaalkaristuste kasutamist kõige tõsisemate rikkumiste puhul ning soovivad, et ettevõtted vastutaksid ka oma alltöövõtjate tegude eest.
Kuna nõukoguga on jõutud kokkuleppele, siis lõppeb menetlus esimese lugemisega.
Nõukogu ja komisjon teevad teisipäeva avalduse Guantanamo kinnipeetavate tagasitoomise ja nende sisseseadmise kohta ning Euroopa riikide väidetava kasutamise kohta LKA poolt kinnipeetavate transpordiks ja ebaseaduslikuks kinnipidamiseks .
Guantanamo kohta võtavad saadikud vastu ka resolutsiooni.
Euroopa Komisjonile esitatavas suulises küsimuses nenditakse, et traditsiooniliste rahvus- ja etniliste vähemuste kaitsmine , etniliste rühmade vaheliste suhetega tegelemine ja sisserändajatest vähemuste integreerimine on Euroopa Liidus väga olulised.
Saadikud soovivad muu hulgas teada, kas ja mil määral on vähemuste õiguste rikkumine liikmesriikide siseküsimus.
Samuti küsitakse, kas EL peaks välja töötama traditsioonilise rahvusvähemuse kaitse õiguslikult siduva süsteemi.
Kolmapäev, 04. veebruar: Kliimamuutuste ajutise komisjoni lõppraportis leitakse, et Euroopa Liit ja teised tööstusriigi peaksid ohtliku kliimamuutuse ära hoidmiseks võtma endale eesmärgiks vähendada 2020. aastaks kasvuhoonegaase 25% kuni 40% ning 2050. aastaks vähemalt 80% võrreldes 1990. aastaga.
Komisjoniliikmed teevad lisaks konkreetseid soovitusi erinevate majandussektorite poolt võetavate meetmete kohta.
Kolmapäeva keskpäeval pöördub Euroopa Parlamendi poole tervituskõnega Palestiina omavalitsuse president Mahmoud Abbas .
Nõukogu ja komisjon teevad avalduse Kosovo kohta.
Nõukogu ja komisjon teevad kolmapäeval avalduse Euroopa Liidu kodanike konsulaarkaitse kohta kolmandates riikides .
Neljapäev, 05. veebruar: Põllumajanduskomisjonis vastu võetud raportiga muudetakse sööda turuleviimist ja kasutamist puudutavad ELi sätted paindlikumaks.
Tulevikus ei ole söödatoorainete loetelu protsentuaalne avaldamine enam kohustuslik, vaid toorained tuleb lihtsalt esitada kahanevas järjestuses nende kaalu järgi.
Eesmärgiks on säilitada tarbijate õigus saada teavet, ent samal ajal tagada tööstussektori intellektuaalomandi õigused.
Saadikud jõudsid nõukoguga kokkuleppele ja menetlus peaks lõppema esimese lugemisega.
20090202INS47910
