Suuliselt vastatav küsimus O-0119/2010
komisjonile
Kodukorra artikkel 115
Paolo De Castro
Põllumajanduse ja maaelu arengu komisjon i nimel Teema: Mesindussektori olukord
Komisjoni 28. mai 2010. aasta aruandes, milles käsitletakse nõukogu määruse (EÜ) nr 1234/2007 artikli 105 ja sellele järgnevate artiklite (mesindustoodete tootmise ja turustamise üldtingimuste parandamiseks võetavate meetmete kohta) kohaldamist (KOM(2010)0267), rõhutatakse ELi eelarvest kaasrahastatud riiklike mesindusprogrammide kasulikkust ja nende positiivset mõju Euroopa mesindussektorile.
Sellest hoolimata seisab Euroopa mesindussektori ees mitmeid murettekitavaid ülesandeid ja probleeme.
ELi mesinikel ja teistel sektori ettevõtjatel on vaja kavandada edasist tegevust, kuna valdkonna suund pärast 2013. aastat on ebakindel.
Komisjonilt palutakse vastust järgmistele küsimustele:
1.
Kuidas ning millal kavatseb komisjon anda positiivse vastuse liikmesriikide ja ettevõtjate küsimustele, mis on kirjas 2010. aasta mai aruandes?
2.
Kuidas jagatakse liikmesriikide vahel valdkonnale eraldatud ELi vahendid aastatel 2010–2012?
3.
Käimasolevad programmid lõpevad 2012. aastal: kuidas kavatseb komisjon tagada, et olemasolev toetus mesindussektorile säiliks ja suureneks ühises põllumajanduspoliitikas pärast 2013. aastat?
4.
Kas komisjon on valmis kaasama veterinaarpoliitikasse mesilaste haigustega tegelemise, nagu seda nõutakse Euroopa Parlamendi 20. novembri 2008. aasta resolutsioonis?
5.
Arvestades, et Euroopa põllukultuurid ning puu- ja juurviljakultuurid sõltuvad mesilaste tolmeldamisest, kas komisjon kavatseb töötada välja tegevusplaani mesilasperede kollapsi probleemi lahendamiseks?
Võttes arvesse, et mesilasperede kollapsi põhjuste hulka kuuluvad pestitsiidid ning et üks võimalik põhjus on geneetiliselt muundatud kultuuride kaudu mesilasteni jõudev Bacillus thuringiensis 'e (Bt) toksiin, kas komisjon kavatseb paluda põllumajanduskemikaalide sektorilt asjakohase valdkonna uurimistööde suuremat rahastamist ning kas komisjon kavatseb uurida, kes on vastutav mesilasperede kollapsi juhtumite ja neist tuleneva saagikuse vähenemise eest, järgides põhimõtet, et saastaja maksab?
6.
Kas komisjon jagab Euroopa Parlamendi 20. novembri 2008. aasta resolutsioonis ja 22. aprilli 2004. aasta resolutsioonis väljendatud veendumust, et Euroopa mesindust tuleks toetada laiemalt ja sidusamalt, kasutades selleks tulevikus ühise põllumajanduspoliitika lisavahendeid (nt bioloogilise mitmekesisuse suurendamise meetmed, kliimamuutuse tagajärgede leevendamise meetmed jne)?
