18.7.2006
RESOLUTSIOONI ETTEPANEK
vastavalt kodukorra artiklile 113
Esitaja(d): Cristiana Muscardini
Pedofiiliavõrgustikud ja õigus
Euroopa Parlamendi resolutsiooni ettepanek pedofiiliavõrgustike ja õiguse kohta
Euroopa Parlament ,
–
võttes arvesse kodukorra artiklit 113,
A.
arvestades pedofiiliakuritegude üha sagedasemat esinemist, mille viimaseks ja kohutavaks näiteks on Belgias toimepandud kuriteod;
B.
arvestades, et Interpoli Lyonis asuv ja pidevalt ajakohastatav andmebaas sisaldab enam kui 250 000 fotot, mis on leitud Internetist lapspornoga seonduvate uurimiste käigus, ning et ainult 350 fotol oleva lapse nimi on olnud võimalik kindlaks teha;
C.
arvestades, et lapsi, keda on väärkoheldud ja filmitud nelja- või viieaastaselt, võib erinevatel veebilehtedel näha ka teismeliseeas;
D.
arvestades, et sellise olukorra on põhjustanud asjaolu, et nii selle räpase kaubanduse eest vastutavad isikud kui ka ohvrid jäävad anonüümseks;
E.
arvestades, et isegi kui pedofiiliakuritegude toimepanijad kindlaks tehakse, ei määrata neile mitte alati kohtulikku karistust, nagu see olema peaks, ning mõnes riigis ei vabastata pedofiilidest õpetajaid isegi mitte nende ametikohalt koolides, kus nad töötavad,
1.
kutsub komisjoni ja nõukogu üles aktiivsemalt tegutsema, et lahendada seda probleemi, mis aja jooksul süveneb;
2.
loodab, et tehakse kõik, mis võimalik, et kooskõlastada kõigi liikmesriikide valitsustega võetavad meetmed, mille eesmärk on teha kindlaks internetis pedofiiliaäriga tegelevad isikud, kõrvaldada töölt kohtulikku arutamist ootavad pedofiilidest õpetajad ning nad vallandada, kui nad süüdi tunnistatakse.
