SUULINE KÜSIMUS ARUTELUGA O-0012/10
vastavalt kodukorra artiklile 115
esitaja:
Cornelia Ernst
,
Rui Tavares
,
Marie-Christine Vergiat
,
Jean-Luc Mélenchon
,
Willy Meyer
,
Thomas Händel
,
Jacky Hénin
,
Sabine Lösing
ja
Ilda Figueiredo
GUE/NGL fraktsiooni nimel
Euroopa Komisjonile
Teema: Guantanamo vangilaagri sulgemise viibimine
Ameerika Ühendriikide valitsus on teatanud, et Guantanamo vanglat ei suleta 22. jaanuariks, nagu president Obama täpselt aasta tagasi ametisse astudes lubas.
Püüded osa Guantanamo kinnipeetavate üle kohut mõista ja leida Ameerika Ühendriikides koht nende vastuvõtmiseks ei ole seni tulemusi andnud, osalt ka seetõttu, et Kongress ei taha endisi vange USA pinnale lubada.
Obama ametisseastumise ajal oli Guantanamos umbes 245 vangi.
Sellest ajast alates on sealt lahkunud üksnes umbkaudu 30 meest, kinnipeetavaid on veel 215.
Nende hulgas on 90 jeemenlast, keda Ameerika Ühendriigid ei saa kodumaale tagasi saata, kuna ei ole suudetud saavutada julgeoleku- ja rehabliliteerimise kokkulepet.
65 kinnipeetavat võiks vastutusele võtta föderaalkohtutes – valitsus teatas hiljuti, et annaks viis 11. septembri sündmustes süüdistatavat meest, nende hulgas Khalid Sheikh Mohammedi, kohtumõistmiseks üle USA föderaalkohtutele – või sõjaväekomisjonides.
Umbes 60 kinnipeetava puhul on Ameerika Ühendriikide valitsus teinud otsuse vabastamise kohta, kuna nad ei kujuta endast vähimatki ohtu, kuid neid ei saa kodumaale tagasi saata, sest nende päritolumaal (Usbekistan, Süüria, Hiina, Alžeeria ja Tuneesia) ähvardab neid piinamine.
Meedia väitel võib Obama lähinädalatel teatavaks teha Guantanamo sulgemise plaani, mille kohaselt võib kuni 90 terrorismis kahtlustatavat ähvardada "ennetav" vangistus määramatuks ajaks, kuna tõendid mõnede vastu on saadud piinamise teel ning avaliku kohtuprotsessiga hõlmataks ja ilmselt ka paljastataks suures koguses salastatud informatsiooni.
Vastusena Ameerika Ühendriikide palvele on endisi vange nõustunud vastu võtma Bermuda ja Belau ning Euroopa riikidest Prantsusmaa, Portugal, Iirimaa, Belgia, Ühendkuningriigid, Itaalia ja Ungari.
Mida kavatseb komisjon teha selleks, et väljendada USA ametivõimudele Euroopa muret seoses Guantanamo sulgemise viibimisega ja seoses sellega, et kinnipeetavaid võib edaspidi vangistada määramatuks ajaks, nende üle võivad kohut mõista sõjaväelised komisjonid ja neile võidakse määrata surmanuhtlus?
Mida kavatseb komisjon teha, et väljendada USA ametivõimudele Euroopa muret seoses sellega, kuidas järgitakse süütuse presumptsiooni põhimõtet Guantanamo vangide suhtes?
Mida kavatseb komisjon teha, et selgitada USA võimudele vajadust tagastada kogu territoorium Kuubale?
