30.4.2009
RESOLUTSIOONI ETTEPANEK
nõukogu ja komisjoni avalduste alusel
vastavalt kodukorra artikli 103 lõikele 2
Esitaja(d): Konrad Szymański, Wojciech Roszkowski, Inese Vaidere ja Adam Bielan
fraktsiooni UEN nimel
Moldova
Euroopa Parlamendi resolutsioon Moldova kohta
Euroopa Parlament ,
–
võttes arvesse oma varasemaid resolutsioone olukorra kohta Moldovas;
–
võttes arvesse Moldova ja Euroopa Liidu vahelist partnerlus- ja koostöölepingut, mis jõustus 1. juulil 1998. aastal;
–
võttes arvesse Euroopa naabruspoliitika tegevuskava Moldova jaoks, mis võeti vastu 25. veebruaril 2005. aastal ja millega määrati Euroopa Liidu ja Moldova vahelise strateegilise koostöö suunad;
–
võttes arvesse Euroopa Koostöö- ja Julgeolekuorganisatsiooni (OSCE) 1999. aasta tippkohtumisel Istanbulis ja 2002. aastal Oportos toimunud OSCE ministrite nõukogu kohtumisel vastu võetud avaldusi;
–
võttes arvesse kodukorra artikli 103 lõiget 2,
A.
arvestades, et Euroopa naabruspoliitika tunnustab Moldova püüdlusi seoses Euroopa Liiduga ning Moldova tähtsust riigina, millel on Euroopa Liidu liikmesriikidega sügavad ajaloolised, kultuurilised ja majanduslikud sidemed;
B.
arvestades, et kõnealuse Euroopa naabruspoliitika raames on vastu võetud tegevuskava, mis sisaldab ettepanekuid poliitiliste ja institutsiooniliste reformide ergutamiseks, mis võimaldavad Moldoval järk-järgult ühineda ELi poliitika ja programmidega;
C.
arvestades, et 2009. aasta juuniks on seatud eesmärk alustada ELi ja Moldova koostöönõukogus kõnelusi uue lepingu sõlmimiseks Moldova ja Euroopa Liidu vahel;
D.
arvestades, et 5. aprillil 2009. aastal Moldovas peetud parlamendivalimistel sai enamiku kohtadest Moldova Vabariigi Kommunistlik Partei;
E.
arvestades, et rahvusvaheline valimiste vaatlusmissioon – millesse kuulusid OSCE Parlamentaarse Assamblee, demokraatlike institutsioonide ja inimõiguste büroo (ODIHR) ja Euroopa Nõukogu Parlamentaarse Assamblee (PACE) delegatsioonid – hindas valimisi rahvusvaheliste standardite ja kohustuste seisukohalt positiivselt, märkides siiski mõningaid puudujääke, mis ei mõjuta aga üldist valimistulemust;
F.
arvestades, et opositsioon ei tunnistanud valimistulemusi, süüdistades ametivõime rikkumistes ja häältelugemise võltsimises, ning nõudis uusi valimisi;
G.
arvestades, et opositsioon ja valitsusväliste organisatsioonide aktivistid korraldasid 6. ja 7. aprillil massilisi protestimeeleavaldusi, mis kasvasid üle rahutusteks ning tõid kaasa parlamendihoone ja presidendipalee ründamise;
H.
arvestades, et rahutused tõid kaasa politsei sekkumise ja ülemäärase jõu kasutamise ning selle tulemusena vahistati mitusada meeleavaldajat; arvestades, et on teateid kinnipeetute peksmisest, julmast kohtlemisest ja vigastamisest;
I.
arvestades, et konstitutsioonikohtu korraldusel toimus häälte veelkordne ülelugemine, mida peamised opositsiooniparteid boikoteerisid, ning 21. aprillil avaldatud tulemustest selgus, et tõsiseid rikkumisi ei leitud ja esialgsed valimistulemused said kinnitust,
1.
väljendab tugevat toetust täiesti demokraatlike otsustamisprotsesside ja õigusriigi põhimõtete kasutuselevõtmisele Moldovas;
2.
mõistab hukka opositsiooniaktivistide represseerimise ja nõuab sõltumatut uurimist politsei ja julgeolekujõudude väidetava liigse jõukasutamise küsimuses 7. aprilli sündmuste tulemusena;
3.
kutsub Moldova ametivõime üles korraldama uued parlamendivalimised;
4.
kutsub Moldova Vabariigi ametivõime üles alustama rahumeelset dialoogi opositsiooniga ja hoiduma jõu kasutamisest; rõhutab vajadust konstruktiivse koostöö järele eri poliitiliste parteide vahel Moldova parlamendis;
5.
õhutab Moldova ametivõime jätkama reforme, et tugevdada õigusriigi põhimõtteid ja võidelda korruptsiooniga, nagu näevad ette tegevuskavast tulenevad kohustused; kutsub komisjoni ja nõukogu üles toetama Moldova ametivõime demokraatia juurutamise protsessis;
6.
on veendunud, et Moldova reformid on edukad ainult siis, kui need viiakse läbi õigusriigi põhimõtteid ja põhivabadusi austades; kutsub kõiki asjaomaseid parteisid, kaasa arvatud kodanikuühiskonna liikmeid, tungivalt üles töötama koos riigi demokraatia edasise tugevdamise nimel;
7.
teeb presidendile ülesandeks edastada käesolev resolutsioon nõukogule, komisjonile, Moldova valitsusele ja parlamendile, Rumeenia valitsusele, OSCE peasekretärile ja Euroopa Nõukogu peasekretärile.
