17.2.2010 B7-0122/2010 RESOLUTSIOONI ETTEPANEK liidu välisasjade ja julgeolekupoliitika kõrge esindaja ning komisjoni asepresidendi avalduse alusel
vastavalt kodukorra artikli 110 lõikele 2
Olukord Ukrainas
Rebecca Harms
,
Werner Schulz
fraktsiooni Verts/ALE nimel
PE432.979v01-00 B7‑0122/2010 Euroopa Parlamendi resolutsioon olukorra kohta Ukrainas
Euroopa Parlament ,
– võttes arvesse oma varasemaid resolutsioone Ukraina kohta;
– võttes arvesse OSCE 18. jaanuari 2010. aasta avaldust presidendivalimiste esimese vooru tulemuste kohta;
– võttes arvesse OSCE 7. veebruari 2010. aasta avaldust presidendivalimiste teise vooru esialgsete järelduste kohta;
– võttes arvesse 4. detsembril 2009. aastal Kiievis toimunud ELi ja Ukraina tippkohtumise osapoolte ühisavaldust;
– võttes arvesse 7. mail 2009. aastal Prahas toimunud idapartnerluse tippkohtumise ühisavaldust;
– võttes arvesse ELi ja Ukraina tegevuskava asendavat ELi ja Ukraina assotsieerimiskava, mille ELi ja Ukraina koostöönõukogu võttis vastu 2009. aasta juunis;
– võttes arvesse Euroopa Parlamendi ja nõukogu 24. oktoobri 2006. aasta määrust (EÜ) nr 1638/2006, millega kehtestatakse üldsätted Euroopa naabrus- ja partnerlusinstrumendi loomise kohta ELT L 310, 9.11.2006, lk 1.
;
– võttes arvesse Ukraina riiklikku näidisprogrammi ajavahemikuks 2011–2013;
– võttes arvesse kodukorra artikli 110 lõiget 2,
A. arvestades, et Euroopa Parlamendi rahvusvaheline valimiste vaatlusmissioon, Euroopa Nõukogu, OSCE ja NATO parlamentaarsed assambleed ning OSCE demokraatlike institutsioonide ja inimõiguste büroo (ODIHR) järeldasid, et 17. jaanuaril 2010. aastal toimunud presidendivalimiste esimene voor vastas enamikule OSCE ja Euroopa Nõukogu nõuetele; arvestades, et esimese vooru järeldused leidsid kinnitust teises voorus;
B. arvestades, et seekordsetel valimistel oli varasemate valimistega võrreldes tehtud olulisi edusamme, eriti kodaniku- ja poliitiliste õiguste austamise, sh kogunemis-, ühinemis- ja sõnavabaduse osas; arvestades, et valimispäevadel toimus kõik nõuetekohaselt ja tõhusalt;
C. arvestades, et mõned puudused siiski tuvastati, eriti ajakirjanduse puhul, mis oli tugeva rahalise ja majandushuvide surve all ning avaldas kallutatud infot, mis peegeldas meediakanalite omanike poliitilisi vaateid, ning seoses väiksemate parteide vähese meediakajastusega;
D. arvestades, et teise vooru kampaania õhkkonda rikkusid vastastikused pettusesüüdistused ja valimisseaduse viimase hetke muudatused;
E. arvestades, et ehkki valitsusväliseid organisatsioone ei lubatud ametlikult valimisi vaatlema, suurendas kohalike ja rahvusvaheliste vaatlejate kohalolek märkimisväärselt läbipaistvust kogu valimisprotsessis ja valimispäeval;
F. arvestades, et Ukraina Euroopa-püüdlused kajastuvad täielikult assotsieerimiskavas, mille eesmärk on lihtsustada praegu läbirääkimiste teemaks oleva assotsiatsioonilepingu rakendamist; arvestades, et uus leping loob raamistiku tihedamateks ja lähedasemateks suheteks ning sillutab teed Ukraina edasiseks integreerimiseks ELi ühistesse poliitikatesse ning poliitilise koostöö tihendamiseks;
G. arvestades, et ELi ja Ukraina suhetes on viimastel aastatel tehtud üldiselt märkimisväärseid edusamme, eriti välis- ja julgeolekupoliitika ning kaubanduse, finantsasjade ja majanduse valdkonnas; arvestades, et energeetika ja keskkonna valdkonnas on vaja veel edusamme teha;
H. arvestades, et idapartnerlus peab põhinema praktilistel ja teostatavatel projektidel, et olla edukas ning anda panus kõikide idanaabrite rahumeelsesse arengusse, stabiilsusesse ja õitsengusse; arvestades, et Ukrainal on selles osas ülioluline ja strateegiline roll,
1. õnnitleb ukraina rahvast aktiivse valimistel osalemise ja oma tahte vaba väljendamise puhul, millega näidati üles suurt soovi osaleda riigi tuleviku kujundamises; märgib, et presidendivalimiste erinevaid poliitilisi vaateid esindavate kandidaatide mitmekesine valik pakkus ukraina rahvale valikuvõimalust;
2. võtab valimistulemused teadmiseks, õnnitleb uut presidenti ning eeldab, et ta kinnitab ja tugevdab Ukraina soovi jätkata Euroopa integratsiooni ja demokraatlike reformide teed, muu hulgas süvendada ja tihendada koostööd ELiga naabruspiirkonnas, eelkõige idapartnerluse ja Musta mere sünergia kaudu; on veendunud, et Ukraina presidendi ja peaministri koostöö ning dialoog opositsiooniga on äärmiselt tähtsad, et saavutada nimetatud eesmärgid ning edendada riigi poliitilist ja majanduslikku stabiilsust;
3. väljendab heameelt asjaolu üle, et presidendivalimised viidi läbi rahuldavalt, kooskõlas rahvusvaheliste valimisstandarditega, ning rõhutab, et Ukraina liigub kindlalt küpsemaks demokraatiaks saamise suunas, et täita selles maailmajaos oma rolli kooskõlas oma Euroopa-püüdlustega;
4. võtab teadmiseks rahvusvahelise valimiste vaatlusmissiooni poolt valimistel tuvastatud puudused; palub Ukraina asjaomastel ametivõimudel võtta vastu selge valimiskoodeks, mida rakendatakse heas usus ja kitsendusteta; soovitab tungivalt erakondade ja valimiskampaaniate rahastamist läbipaistvamaks muuta, et vältida avalike vahendite kasutamist isiklikes huvides; palub keskvalimiskomisjonil tegeleda kaebustega, mis kandidaadid läbipaistval moel esitasid, ning pakkuda tegelikku õiguskaitset ametlike otsuste näol;
5. märgib, et Ukraina on ratifitseerinud Euroopa Nõukogu rahvusvähemuste kaitse raamkonventsiooni ning Euroopa piirkondlike ja vähemuskeelte harta, kuid palub Ukraina ametivõimudel teha suuremaid jõupingutusi Ukraina vähemuskogukondadeni jõudmiseks, avaldades kampaaniamaterjale ka vähemuskeeltes, ning integreerida need kogukonnad paremini riigi poliitilisse arengusse;
6. väljendab heameelt sõnavabaduse ja meediapluralismi märkimisväärse suurenemise üle Ukrainas, mis andis hääletajatele olulist teavet peamiste presidendikandidaatide ja nende valimisplatvormide kohta; nõuab valimisseaduse läbivaatamist, et tagada tulevastel valimistel kõikidele kandidaatidele õiglasem ja võrdsem meediakajastus;
7. peab kahetsusväärseks, et Verhovna Rada võttis vastu Regioonide Partei poolt esitatud äärmiselt vastuolulised presidendivalimiste seaduse muudatusettepanekud ainult mõni päev enne teist vooru, ehkki tundub, et neil ei olnud valimispäeval toimunule suurt mõju;
8. loodab, et valimistulemused toovad kaasa tugevama poliitilise tahte süvendada poliitilist dialoogi ning viia Ukrainas ellu väga vajalikud põhiseaduse ja poliitilised reformid, et tagada riigi stabiilne ja tulemuslik juhtimine; juhib eelkõige tähelepanu vajadusele võtta vastu seadused, mis suurendaksid poliitilise süsteemi läbipaistvust, eriti äri ja poliitika suhete osas, ning tegeleksid huvide konflikti küsimusega;
9. väljendab heameelt Ukraina aktiivse toetuse üle idapartnerlusele ja Euronesti parlamentaarsele assambleele ning tema jõupingutuste üle suurema demokraatia ning õigusriigi põhimõtete, inimõiguste ja põhivabaduste austamise nimel, samuti riigi pühendumist turumajanduse, säästva arengu ja hea valitsemistava edendamisele sellega seoses;
10. nõuab tungivalt, et nõukogu ja komisjon täidaksid ELi lubadused ega valmistaks pettumust ukraina rahvale, kes üha enam ootab ELilt konkreetseid võimalusi suuremaks poliitiliseks, majanduslikuks ja sotsiaalseks integreerumiseks Euroopa struktuuridesse ja poliitikasse, ning seetõttu ergutab komisjoni jätkama ja kiirendama läbirääkimisi uue assotsiatsioonilepingu üle, mis peaks aitama Ukrainal järk-järgult ELile läheneda, lähtudes kahe poole ühisest vastutusest ja huvist; palub komisjonil siduda assotsieerimiskava tihedalt riiklikku näidisprogrammiga ajavahemikuks 2011–2013;
11. nõuab tungivalt, et kõik naaberriigid austaksid täielikult ukraina rahva vaba ja demokraatlikku valikut ning hoiduksid igasugusest survest või sekkumisest, mille eesmärk on Ukraina demokraatliku tahte ning poliitilise, sotsiaalse ja majandusliku arengu valdkonnas langetatud otsuste ümberpööramine;
12. rõhutab, et tagasivõtulepingu ja viisalihtsustuslepingu rakendamisel on tehtud edusamme, kuid tulemusteta; rõhutab, et korralduse parandamiseks on vaja täiendavaid jõupingutusi, eelkõige tuleks laiendada Ukraina kodanike neid kategooriaid, kelle suhtes viisalihtsustusleping kehtib, ning leida asjakohased lahendused Ukraina kodanike üldise viisamenetluse lihtsustamiseks, võttes arvesse uusi EÜ õigusakte viisade kohta;
13. palub liikmesriikidel kohaldada viisaeeskirja sellisel viisil, et viisade taotlemine ja väljastamine oleks taotlejate jaoks võimalikult kiire ja lihtne, ning nõuab tungivalt, et liikmesriigid austaksid liidu viisalihtsustuslepingut ja hoiduksid asjatutest menetlustest;
14. väljendab heameelt ELi ja Ukraina struktureeritud viisadialoogi loomise üle eesmärgiga kehtestada viisavabadus, ning rõhutab sellega seoses vajadust luua Ukrainale viisavaba reisimise tegevuskava, nagu on nõutud idapartnerluse teatises, mille peab sel aastal heaks kiitma nõukogu; kutsub nõukogu üles volitama komisjoni viima lähiajal lõpule Ukrainaga viisalihtsustuslepingu läbivaatamine, et kehtestada kõigist viisatasudest loobumine kooskõlas lepingu artikli 14 lõikega 4 ning liikuvuse ja julgeoleku pakti teise sammuga;
15. märgib, et Ukraina on teinud olulisi edusamme Venemaale gaasitarnete eest tasumises ning aidanud välistada ohtu, et tarned mitmetesse Euroopa riikidesse, mis sõltuvad läbi Ukraina transporditud Venemaa maagaasist, võiksid katkeda; nõuab tungivalt, et Ukraina ametivõimud ajakohastaksid gaasisektori, et tagada võrgu usaldusväärne ja läbipaistev toimimine;
16. palub komisjonil pakkuda vajalikku tehnilist abi, et parandada oluliselt Ukraina elektrivõrgu energiatõhusust, ning tihendada koostööd gaasisektori reformi osas, et viia see vastavusse ELi standarditega; palub Euroopalt püsivat toetust Ukraina energiatarbimise vähendamise ja energiatõhususe suurendamise strateegiale, mis on parim viis vähendada kulutusi gaasile ja sõltuvust energiaimpordist;
17. teeb presidendile ülesandeks edastada käesolev resolutsioon nõukogule, komisjonile, Ukraina valitsusele ja parlamendile ning Euroopa Nõukogu, OSCE ja NATO parlamentaarsetele assambleedele.
