25.3.2009
RESOLUTSIOONI ETTEPANEK
suuliselt vastatava küsimuse B6‑0226/2009 alusel
vastavalt kodukorra artikli 108 lõikele 5
Esitaja(d): Zdzisław Zbigniew Podkański, Ewa Tomaszewska, Wiesław Stefan Kuc, Zbigniew Krzysztof Kuźmiuk, Bogdan Pęk, Andrzej Tomasz Zapałowski, Sylwester Chruszcz, Leopold Józef Rutowicz, Czesław Adam Siekierski ja Adam Bielan
fraktsiooni UEN nimel
Kultuuri roll Euroopa piirkondade arengus
Euroopa Parlamendi resolutsioon kultuuri rolli kohta Euroopa piirkondade arengus
Euroopa Parlament ,
–
võttes arvesse UNESCO kultuurilise väljenduse mitmekesisuse kaitse ja edendamise konventsiooni;
–
võttes arvesse nõukogu 24. mai 2007. aasta järeldusi kultuuri- ja loomesektorite panuse kohta Lissaboni eesmärkide saavutamisse;
–
võttes arvesse kultuurivaldkonna meetmeid seoses programmiga „Kultuur 2007” (2007−2013);
–
võttes arvesse oma 10. aprilli 2008. aasta resolutsiooni Euroopa kultuurivaldkonna tegevuskava kohta üleilmastuvas maailmas Vastuvõetud tekstid, P6_TA(2008)0124 . ;
–
võttes arvesse oma 10. aprilli 2008. aasta resolutsiooni kultuuritööstuse kohta Euroopas Vastuvõetud tekstid, P6_TA(2008)0123 . ;
–
võttes arvesse kodukorra artikli 108 lõiget 5,
A.
arvestades, et Euroopa kultuurivaim on eurooplaste kokkuviimise vahendina muutumas järjest tähtsamaks, sest see austab eurooplaste erinevat kultuurilist ja keelelist identiteeti;
B.
arvestades, et Euroopa kultuurid on Euroopa arengu strateegilised tegurid nii kohalikul, piirkondlikul, riiklikul kui ka Euroopa Liidu institutsioonide tasandil;
C.
arvestades, et linnad ja piirkonnad on hakkamas Euroopas oluliselt osa etendama, sest nad jagavad Euroopa ideed ja aitavad kaasa Euroopa Liidu arengule;
D.
arvestades, et kodanikuühiskonna algatustel põhinevad kultuuriprojektid on osutunud tõhusaks vahendiks piirkondade tugevdamisel ja arendamisel;
E.
arvestades, et Euroopa kultuur kui kolmandate riikidega peetava kultuuridevahelise dialoogi vahend on Euroopa piirkondade jaoks väga oluline;
F.
arvestades, et piirkondlikud konverentsid on kodanikualgatustele suurepärane võimalus projektide ja ettepanekute esitamiseks, heade tavade vahetamiseks ja vastutavate osapoolte dialoogi juhtimiseks,
1.
kutsub komisjoni üles esitama rohelist raamatut Euroopa piirkondade kultuurilist arengut tugevdavate võimalike meetmete kohta;
2.
kutsub komisjoni üles esitama võimalikud meetmed, mille eesmärk on läbi viia uurimusi, teha salvestusi, kaitsta ja propageerida kohalikku ja piirkondliku pärimuskultuuri, eelkõige keeli, kombeid ja tavasid, kirjandust, muusikat, tantsukunsti, piirkondlikke rahvariideid, rahvakunsti, käsitööd ja ehituskunsti;
3.
kutsub komisjoni koos piirkondlike ametiasutuste ja kohaliku kodanikuühiskonnaga üles toetama piirkondlikke konverentse;
4.
nõuab meetmeid ja teadlikkuse suurendamise kampaaniaid, mis käsitlevad kultuuriprojektide rolli piirkondlikus arengus;
5.
kutsub asjassepuutuvaid osapooli töötama selliste projektide kiire ja tõhusa elluviimise nimel;
6.
teeb presidendile ülesandeks edastada käesolev resolutsioon komisjonile ja Regioonide Komiteele.
