A7-0152/2011
15.4.2011
RAPORT
Luigi de Magistrise puutumatuse ja eesõiguste kaitsmise taotlus
(2010/2122(IMM))
Õiguskomisjon
Raportöör:
Bernhard Rapkay
PE 460.812v02-00
SISUKORD
lk
ETTEPANEK VÕTTA VASTU EUROOPA PARLAMENDI OTSUS.......................................3
SELETUSKIRI............................................................................................................................5
PARLAMENDIKOMISJONIS TOIMUNUD LÕPPHÄÄLETUSE TULEMUS.........................8
ETTEPANEK VÕTTA VASTU EUROOPA PARLAMENDI OTSUS
Luigi de Magistrise puutumatuse ja eesõiguste kaitsmise taotluse kohta
( 2010/2122(IMM) )
Euroopa Parlament,
– võttes arvesse Luigi de Magistrise 5. juulil 2010. aastal esitatud taotlust tema puutumatuse kaitsmise kohta seoses Itaalia kohtus toimuva menetlusega, millest anti teada Euroopa Parlamendi täiskogu istungil 7. juulil 2010. aastal;
– olles vastavalt kodukorra artikli 7 lõikele 3 Luigi de Magistrise ära kuulanud;
– võttes arvesse 8. aprilli 1965. aasta Euroopa Liidu privileegide ja immuniteetide protokolli artiklit 8 ning otsestel ja üldistel valimistel Euroopa Parlamendi liikmete valimist käsitleva 20. septembri 1976. aasta akti artikli 6 lõiget 2;
– võttes arvesse Euroopa Liidu Kohtu 12. mai 1964. aasta, 10. juuli 1986. aasta, 15. ja 21. oktoobri 2008. aasta ja 19. märtsi 2010. aasta otsuseid
Kohtuasi 101/63 Wagner vs. Fohrmann ja Krier , EKL 1964, lk 195, kohtuasi 149/85 Wybot vs. Faure ja teised , EKL 1986, lk 2391, kohtuasi T-345/05 Mote vs. parlament , EKL 2008, lk II-2849, liidetud kohtuasjad C-200/07 ja C-201/07 Marra vs. De Gregorio ja Clemente, EKL 2008, lk I-7929 ja kohtuasi T-42/06 Gollnisch vs. parlament . ;
– võttes arvesse kodukorra artikli 6 lõiget 3 ja artiklit 7;
– võttes arvesse õiguskomisjoni raportit ( A7-0152/2011 ),
A. arvestades, et Euroopa Parlamendi liige Luigi de Magistris on taotlenud parlamendiliikme puutumatuse kaitsmist seoses Itaalia kohtus toimuva menetlusega;
B. arvestades, et Luigi De Magistrise taotlus on seotud tema vastu Benevento kohtus Euroopa Parlamendi liikme Clemente Mario Mastella nimel esitatud hagiavaldusega seoses intervjuuga, mille De Magistris andis ühele Itaalia ajalehele 31. oktoobril 2009. aastal;
C. arvestades, et hagiavalduse kohaselt on osa sellest intervjuust („… Mastella oli seotud ühega minu uurimistest ja püüdis mind takistada”) laim, mille eest nõutakse kahjutasu 1 000 000 euro suuruses summas, millele lisanduvad kohtukulud;
D. arvestades, et intervjuu toimus ajal, kui Luigi de Magistris oli Euroopa Parlamendi liige, kes valiti parlamenti 2009. aastal toimunud Euroopa Parlamendi valimistel;
E. arvestades, et Euroopa Liidu privileegide ja immuniteetide protokolli artikli 8 kohaselt ei või Euroopa Parlamendi liikmeid üle kuulata, nende suhtes tõkendit kohaldada ega neid kohtumenetlusele allutada nende poolt oma kohustuste täitmisel avaldatud arvamuste või antud häälte tõttu;
F. arvestades, et vastavalt Euroopa Parlamendis kehtivale tavale ei takista asjaolu, et kohtumenetlus on tsiviil- või haldusõiguslikku laadi või sisaldab teatud tsiviil- või haldusõiguse valdkonda jäävaid aspekte, iseenesest selle artikliga antud puutumatuse kohaldamist;
G. arvestades, et Luigi de Magistris täitis kõnealuse intervjuu andmise ajal Euroopa Parlamendi liikme ülesandeid ja teostas poliitikat, väljendades oma arvamust tema valijatele avalikku huvi pakkuvas küsimuses;
H. arvestades, et püüe takistada Euroopa Parlamendi liikmetel väljendamast oma arvamust õiguspärast avalikku huvi pakkuvates ja muret põhjustavates küsimustes ning kritiseerimast poliitilisi vastaseid kohtumenetluse algatamise teel on demokraatlikus ühiskonnas vastuvõetamatu ning vastuolus Euroopa Liidu privileegide ja immuniteetide protokolli artikliga 8, mille eesmärk on kaitsta Euroopa Parlamendi liikmete väljendusvabadust nende ülesannete täitmisel Euroopa Parlamendi kui Euroopa Liidu institutsiooni huvides,
1. otsustab kaitsta Luigi de Magistrise puutumatust ja eesõigusi;
2. teeb presidendile ülesandeks edastada käesolev otsus viivitamatult Itaalia Vabariigi pädevale ametiasutusele ja Luigi de Magistrisele.
SELETUSKIRI
1.
Taustteave
President teatas kodukorra artikli 6 lõike 3 kohaselt 7. juuli 2010. aasta istungil, et sai 5. juulil 2010 Luigi de Magistrise taotluse parlamendiliikme puutumatuse kaitsmiseks vastavalt Euroopa Liidu privileegide ja immuniteetide protokolli artiklitele 8 ja 9 ja Itaalia Vabariigi põhiseaduse (mida on muudetud 29. oktoobri 1993. aasta põhiseadusliku aktiga nr 3) artiklile 68.
President edastas taotluse vastavalt kodukorra artikli 6 lõikele 3 õiguskomisjonile.
De Magistrise kuulamine selles komisjonis toimus 22. märtsil 2011.
Kaitsetaotluse taustateave on järgmine.
De Magistrise vastu esitas Benevento kohtus hagiavalduse Euroopa Parlamendi liige Clemente Mario Mastella seoses intervjuuga, mille De Magistris andis Itaalia ajalehele (päevalehe Epolis Milano väljaandele) ja mis avaldati 31. oktoobril 2009.
Intervjuu sisu oli laiaulatuslik ning puudutas tollast poliitilist olukorda Itaalias.
Hagiavalduse aluseks olev asjakohane väljavõte on järgmine:
„[intervjueerija:] Campanias on esile kerkinud uus Mastella juhtum.
[De Magistris:] Mastella oli seotud ühega minu uurimistest ja püüdis mind takistada.
Ta ütleb, et andis vaid soovitusi, aga tegelikult juhtis ta töökohtadega kaubelnud kuritegelikku rühmitust.
Kui töölevõtmine Arpacis (keskkonnaamet, toim.) toimus tõesti selliselt, siis pole keskkonnakatastroof piirkonnas mingi üllatus.”
Mastella väidab, et sõnad „Mastella oli seotud ühega minu uurimistest ja püüdis mind takistada…” olid mõeldud selleks, et lugejatel tekiks mõte, et Mastella püüdis kuritarvitada oma ametikohta justiitsministrina
Kuigi ta valiti 2009. aasta valimistel Euroopa Parlamenti, oli Mastella ajal, millele De Magistris intervjuus viitas, Itaalia Vabariigi justiitsminister ja De Magistris oli prokurör. , et takistada De Magistrise tegevust prokurörina.
Mastella ütleb, et see väide on täiesti ebatõene, pahatahtlik ning võib seada tema usaldusväärsuse tõsiselt kahtluse alla, mistõttu on tegemist laimuga.
Tema kahjunõude suurus on 1 000 000 eurot, millele lisanduvad kohtukulud, mille ta kavatseb „suuremeelselt annetada Villaggio dei Ragazzile Maddalonis ”.
Samas väidab De Magistris oma 5. juuli 2010. aasta taotluses, et andis intervjuu „osana [oma] poliitilisest tegevusest”.
Ta väidab, et tal on „õigus kritiseerida poliitilist vastast ja seetõttu tuleks talle võimaldada kaitse vastavalt Euroopa Parlamendi kodukorrale ja Euroopa Liidu privileegide ja immuniteetide protokollile”.
2.
Õigus ja Euroopa Parlamendi liikmete puutumatuse menetlus
Euroopa Liidu privileegide ja immuniteetide protokolli artiklite 8 ja 9 sisu on järgmine.
Artikkel 8:
Euroopa Parlamendi liikmeid ei või üle kuulata, nende suhtes tõkendit kohaldada ega neid kohtumenetlusele allutada nende poolt oma kohustuste täitmisel avaldatud arvamuste või antud häälte tõttu.
Artikkel 9:
Euroopa Parlamendi istungjärkude ajal on Euroopa Parlamendi liikmetel:
a. oma riigi territooriumil samasugune immuniteet nagu selle riigi parlamendi liikmetel;
b. teise liikmesriigi territooriumil immuniteet tõkendite ja kohtumenetluse suhtes.
Euroopa Parlamendi liikmete immuniteet kehtib ka siis, kui nad sõidavad Euroopa Parlamendi istungipaika ja sealt tagasi.
Immuniteedile ei saa tugineda, kui parlamendiliige tabatakse õiguserikkumiselt, ning see ei takista Euroopa Parlamendil kasutamast õigust oma liikme immuniteet ära võtta.
Euroopa Parlamendi menetlust reguleerivad kodukorra artiklid 6 ja 7.
Asjakohased sätted on järgmised:
Artikkel 6 – Puutumatuse äravõtmine
1.
Oma eesõiguste ja puutumatusega seotud volituste rakendamisel taotleb parlament eelkõige enda kui demokraatliku legislatiivkogu puutumatuse säilitamist ja oma liikmete sõltumatuse tagamist nende ülesannete täitmisel. (...)
3.
Kui parlamendiliige või endine parlamendiliige on esitanud presidendile puutumatuse ja eesõiguste kaitsmise taotluse, antakse taotlusest teada täiskogu istungil ja taotlus edastatakse vastutavale komisjonile.
4.
Juhul kui parlamendiliikme eesõiguste ja puutumatuse oletatava rikkumisena on parlamendiliige vahistatud või tema liikumisvabadust piiratud, võib president pärast seda, kui ta on pidanud nõu vastutava komisjoni esimehe ja raportööriga, võtta kiiresti meetmeid asjaomase parlamendiliikme eesõiguste ja puutumatuse maksmapanemiseks .
President teatab oma algatusest vastutavale komisjonile ja teavitab parlamenti.
Artikkel 7 – Puutumatusega seotud menetlused
1.
Vastutav komisjon vaatab puutumatuse äravõtmise ning eesõiguste ja puutumatuse kaitsmise taotlused läbi viivitamatult nende esitamise järjekorras.
2.
Vastutav komisjon teeb ettepaneku võtta vastu põhjendatud otsus, milles soovitatakse puutumatuse äravõtmise taotlus või eesõiguste ja puutumatuse kaitsmise taotlus rahuldada või tagasi lükata.
3.
Vastutav komisjon võib paluda asjaomasel ametiasutusel anda teavet või selgitusi, mida komisjon peab vajalikuks, et jõuda seisukohale, kas puutumatus tuleks ära võtta või tuleks seda kaitsta.
Asjaomasele parlamendiliikmele antakse võimalus anda selgitusi; ta võib esitada dokumente või muid kirjalikke tõendeid, mida ta peab asjakohaseks.
Teda võib esindada teine parlamendiliige. (...)
6.
Eesõiguste või puutumatuse kaitsmise korral teeb vastutav komisjon kindlaks, kas asjaolud kujutavad endast haldus- või muud piirangut, mis takistab parlamendiliikme vaba liikumist parlamendi koosoleku toimumiskohta või sealt tagasi või arvamuse väljendamist või hääletamist tema mandaadiga seotud ülesannete täitmisel, või kuuluvad need privileegide ja immuniteetide protokolli artikli 10 aspektide alla, mis ei ole reguleeritud siseriikliku õigusega; vastutav komisjon teeb ettepaneku paluda asjaomasel ametiasutusel teha vajalikud järeldused.
7 Vastutav komisjon võib esitada põhjendatud arvamuse taotluse esitanud ametiasutuse pädevuse ja taotluse vastuvõetavuse kohta, kuid ei võta mingil juhul seisukohta küsimuses, kas parlamendiliige on süüdi või mitte või kas arvamused või teod, milles parlamendiliiget süüdistatakse, õigustavad tema vastutuselevõtmist, seda isegi siis, kui nõude läbivaatamise käigus on juhtumi asjaolud komisjonile üksikasjalikult teatavaks saanud. (...)
3.
Otsuse ettepaneku põhjendus
Luigi De Magistris tugines oma taotluses sõnaselgelt Euroopa Liidu privileegide ja immuniteetide protokolli artiklile 8, mis on selle juhtumi suhtes kohaldatav.
Intervjuu toimus ajal, mil Luigi de Magistris oli Euroopa Parlamendi liige, kes valiti parlamenti 2009. aastal toimunud Euroopa Parlamendi valimistel.
Vastavalt Euroopa Parlamendis kehtivale tavale ei takista asjaolu, et kohtumenetlus on tsiviil- või haldusõiguslikku laadi või sisaldab teatud tsiviil- või haldusõiguse valdkonda jäävaid aspekte, iseenesest selle artikliga antud puutumatuse kohaldamist.
Nii nagu Euroopa Kohus on otsustanud, tuleb artiklis 8 sätestatud täieliku puutumatuse ulatus „teha kindlaks üksnes ühenduse õiguse alusel”.
Marra , vt eespool, punkt 26.
Komisjon on seisukohal, et Luigi de Magistris täitis kõnealuse intervjuu andmise ajal Euroopa Parlamendi liikme ülesandeid ja teostas poliitikat, väljendades oma arvamust tema valijatele avalikku huvi pakkuvas küsimuses.
Püüe takistada Euroopa Parlamendi liikmetel väljendamast oma arvamust õiguspärast avalikku huvi pakkuvates ja muret põhjustavates küsimustes ning kritiseerimast poliitilisi vastaseid kohtumenetluse algatamise teel on demokraatlikus ühiskonnas vastuvõetamatu ning vastuolus protokolli artikliga 8, mille eesmärk on kaitsta Euroopa Parlamendi liikmete väljendusvabadust nende ülesannete täitmisel Euroopa Parlamendi kui Euroopa Liidu institutsiooni huvides.
4.
Järeldused
Eeltoodud kaalutluste põhjal ja vastavalt kodukorra artikli 6 lõikele 3 soovitab õiguskomisjon pärast parlamendiliikme puutumatuse kaitsmist puudutavate poolt- ja vastuargumentide läbivaatamist parlamendil kaitsta Luigi De Magistrise parlamendiliikme puutumatust.
PARLAMENDIKOMISJONIS TOIMUNUD LÕPPHÄÄLETUSE TULEMUS
Vastuvõtmise kuupäev
11.4.2011
Lõpphääletuse tulemus
+:
–:
0:
12
Lõpphääletuse ajal kohal olnud liikmed
Marielle Gallo, Klaus-Heiner Lehne, Antonio Masip Hidalgo, Bernhard Rapkay, Francesco Enrico Speroni, Dimitar Stoyanov, Alexandra Thein, Diana Wallis, Zbigniew Ziobro, Tadeusz Zwiefka
Lõpphääletuse ajal kohal olnud asendusliige/asendusliikmed
Kurt Lechner, Eva Lichtenberger
