13.12.2011 B7-0726/2011 RESOLUTSIOONI ETTEPANEK komisjoni asepresidendi ning liidu välisasjade ja julgeolekupoliitika kõrge esindaja avalduse alusel
vastavalt kodukorra artikli 110 lõikele 2
Olukord Süürias ( 2011/2880(RSP) )
Willy Meyer
,
Sabine Lösing
,
Jiří Maštálka
fraktsiooni GUE/NGL nimel
PE479.425v01-00 B7‑0726/2011 Euroopa Parlamendi resolutsioon olukorra kohta Süürias ( 2011/2880(RSP) )
Euroopa Parlament ,
– võttes arvesse kodukorra artikli 110 lõiget 2,
A. arvestades, et olukord Süürias on mõne kuu jooksul pärast 2011. aasta märtsis alanud meeleavalduste vägivaldset mahasurumist üha halvenenud; arvestades, et ÜRO hinnangul võib hukkunute arv ulatuda 4000 inimeseni, veelgi rohkem on vigastatuid;
B. arvestades, et vägivallas süüdistatakse laialdaselt valitsuse relva- ja julgeolekujõudusid; arvestades, et relvastatud rühmituste eri põhjustel aset leidvate kokkupõrgete ja rünnete arv suureneb kiiresti ning et väidetavalt on mõned sellised rühmitused märkamatult riiki sisse imbunud ja kasutavad riiki ebaseaduslikult üle piiri toimetatud relvi; arvestades, et inimröövide ja sektantliku vägivalla juhtumid sagenevad;
C. arvestades, et Araabia Liiga on teinud enneolematuid otsuseid, nimelt peatati Süüria liikmelisus Araabia Liigas ning kutsuti Damaskusest tagasi Araabia saadikud;
D. arvestades, et kolmandate riikide, näiteks USA ja Türgi osalemine tundub olevat midagi enamat kui ainult Süüria opositsiooni diplomaatiline toetamine;
E. arvestades, et väidetavalt on teatavad selle piirkonna riigid usulistel põhjustel Süüria siseasjadesse sekkunud;
F. arvestades, et Süüria opositsioon väidab, et on igasuguse välisriikide sekkumise, eeskätt sõjalise sekkumise vastu;
G. arvestades, et Süüria võimud võtsid endale kohustuse koostada uus konstitutsioon põhjalike poliitiliste ja sotsiaalsete reformide elluviimiseks, kuid siiani ei ole nad uut konstitutsiooni valmis saanud ega esitanud; arvestades, et hiljutises intervjuus väitis Süüria president, et valimised toimuvad 2012. aasta veebruaris või märtsis;
H. arvestades, et keeruline olukord Süürias on juba avaldanud negatiivset mõju olukorrale Liibanonis ning võib seega kahjustada kogu piirkonda;
1. mõistab ühehäälselt hukka relvastatud rühmituste vägivalla ja selle, et valitsuse relva- ja julgeolekujõud kasutavad meeleavaldajate vastu jõudu ja vägivalda; nõuab, et Süüria võimud lõpetaksid kohe igasuguse inimõiguste rikkumise, vabastaksid kõik ebaseaduslikult kinnipeetavad, võimaldaksid haavatutele arstiabi ning austaksid põhiõigusi; nõuab ka seda, et kõik relvastatud rühmitused lõpetaksid vägivalla;
2. palub, et Süüria Araabia Vabariigi valitsus kasutaks riigis julgeoleku tagamiseks üldrahvalikku dialoogi, mitte sõjaväge; nõuab, et viidaks ellu väljakuulutatud reformid ning edendataks kõiki osapooli hõlmavat üldrahvalikku dialoogi, mille abil oleks võimalik tulemuslikult täita Süüria rahva õigustatud ootusi, lahendada Süüria rahva probleeme ning nurjata välisriikide plaanid riigi lammutamiseks;
3. nõuab, et Süüria edasine saatus oleks kindlalt, ilma igasuguse välise sekkumiseta Süüria rahva kätes;
4. nõuab, et kõik välisriigid lõpetaksid viivitamata omapoolse sekkumise, sh relvatarned ja relvastatud rühmituste rahastamise;
5. mõistab hukka erinevate usurühmituste, usuvoolude ning vähemuste olemasolu kasutamise ettekäändena sektantliku vägivalla õhutamiseks ja sekkumise õigustamiseks;
6. on vastu igasugusele välisriikide sekkumisele Süüria siseasjadesse ning Süüria vastu suunatud sõjalisele sekkumisele; on kategooriliselt vastu sellele, et nn kaitsmise kohustust kasutatakse sõjalise sekkumise ettekäändena; on kategooriliselt vastu riigi osadeks jaotamise plaanidele;
7. on seisukohal, et kui olukord halveneb veelgi, on sellel ettearvamatud tagajärjed kogu piirkonna jaoks; nõuab olukorra rahumeelset lahendamist;
8. ei poolda konflikti lõpetamise vahendina sanktsioone, sest sanktsioonid kahjustavad sotsiaalset ja majanduslikku olukorda veelgi rohkem ning seetõttu kannatab kogu elanikkond ja halveneb poliitiline olukord;
9. teeb presidendile ülesandeks edastada käesolev resolutsioon nõukogule, komisjonile, liikmesriikide valitsustele ja parlamentidele, Süüria Araabia Vabariigi valitsusele ja parlamendile, Vahemere Liidu peasekretärile ning Araabia Liigale.
