17.-20. november 2008: mida arutatavad saadikud istungil? 17.-20. november 2008: mida arutatavad saadikud istungil?
Esmaspäeval, 17. novembril algaval istungil Strasbourgis arutlevad saadikud majandus- ja rahaliidu esimese kümne aasta ja tuleviku üle.
Majanduskomisjonis vastu võetud raportis ollakse rahul, et euroga on kaasnenud stabiilsus.
Samas nendivad komisjoniliikmed, et pingutusi on vaja jätkata, et majandus- ja rahaliidu võimalusi maksimaalselt ära kasutada.
Naiste õiguste ja soolise võrdõiguslikkuse komisjon palub, et Euroopa Komisjon esitaks 2009. aasta lõpuks meeste ja naiste võrdse tasustamise põhimõttega seonduvate õigusaktide läbivaatamise ettepaneku.
Raportis selgitatakse, et naiste ja meeste palgaerinevus liikmesriikides jääb 4% ja üle 25% vahele.
Majanduskomisjoni liikmed üldiselt toetavad Euroopa Komisjoni aktsiisimaksu üldise korra muutmise ettepanekuid.
Saadikud viivad siiski sisse mõningad muudatused teksti täpsustamiseks.
Teisipäev, 18. november:
Põllumajanduskomisjonis vastu võetud ühist põllumajanduspoliitikat käsitlevates raportites soovivad saadikud vähendada toetuste ümbersuunamist, suurendada piimakvoote vaid 1% järgmise kahe aasta jooksul ning anda liikmesriikidele võimaluse anda lisaabi piimatootjatele ja loomapidajatele.
Samuti tahavad komisjoniliikmed säilitada seose tootmise ja toetuste vahel ning sekkumisvõimaluse raskustes sektorite jaoks.
Euroopa Liidu koolidele puuvilja jagamise programmi tuleks põllumajanduskomisjoni liikmete arvates paremini rahastada.
Lisaks tuleks täpsustada, milliseid puuvilju programmi raames jagatakse.
Puuviljade jagamise programmi abil soovib liit edendada tervislikku toitumist ning võidelda ülekaalulisuse vastu.
Teisipäeva pärastlõunal arutavad saadikud Euroopa Komisjoni 2009. aasta õigusloome- ja töökava .
Parlament võtab vastu ka samateemalise resolutsiooni.
Komisjoni 2009. aasta õigusloome- ja töökava keskendub neljale prioriteedile: majanduskasv ja tööhõive, kliimamuutus ja jätkusuutlik Euroopa, kodanike Euroopa ning Euroopa globaalse partnerina.
Lisaks teeb komisjon avalduse Euroopa Liidu vastuse kohta üleilmsele finantskriisile .
Kolmapäev, 19. november: Keskkonnakomisjoni nimel esitatakse Euroopa Komisjonile küsimus liikmesriikides läbiviidava keskkonnajärelevalve miinimumnõuete kohta.
Saadikud soovivad teada, miks komisjon ei tee keskkonnajärelevalve direktiivi ettepanekut, kuna see tõhustaks nende arvates järelevalvet.
Kolmapäeva keskpäeval esineb saadikute ees kõnega Ühendkuningriigi ühinenud juudi koguduste ülemrabi Sir Jonathan Sacks .
Sõnavõtt toimub Euroopa kultuuridevahelise dialoogi aasta raames.
Kodanikuvabaduste komisjon leiab, et Euroopa Liidu "sinine kaart", mis lubab kolmandatest riikidest pärit kõrgelt kvalifitseeritud töötajatel lihtsamini ELi tööturule pääseda, vajab täpsemat määratlemist.
Komisjoniliikmed soovivad direktiivi sätteid täpsustada ning tahavad võimaldada liikmesriikidele suuremat paindlikkust.
Samas kutsuvad nad liikmesriike üles eelistama liikmesriikide kodanikke.
Erinevate fraktsioonide esindajad küsivad, mida on nõukogu teinud, et veenda kõiki riike, eelkõige ELi liikmesriike, alla kirjutama, ratifitseerima ja koheselt rakendama kassettlahingumoona lepingut.
Lepinguga keelatakse kassettlahingumoona kasutamine, tootmine, üleandmine ja varumine, ning leping avatakse allkirjastamiseks 3. detsembril.
Nõukogu ja komisjon teevad avalduse demograafiliste arengusuundade majandusliku ja sotsiaalse mõju kohta.
Sotsiaalkindlustussüsteemide ja pensionite tulevikku analüüsivas raportis nenditakse, et elanikkonna vananemine suurendab praeguse poliitika jätkamise korral enamikus liikmesriikides 2050. aastaks riiklikke kulutusi.
Saadikud leiavad seetõttu, et tuleb tõsta tööhõivet, edendada pikemalt töötamist ning muuta pensionisüsteemid paindlikumaks.
Nõukogu ja komisjon teevad avalduse HIV/AIDSi kontrolli ja varajase ravi teemal.
Parlament võtab lisaks vastu samateemalise resolutsiooni.
Neljapäev, 20. november:
Kontrollikoja president V. Da Silva Caldeira esitleb kontrollikoja 2007. aasta aastaaruannet .
Aruandes leitakse, et vaatamata tehtud edusammudele on veel arenguruumi.
Kontrollikoja hinnangul tuleks parandada järelevalve- ja kontrollisüsteeme ning lihtsustada määruseid.
20081114INS42033
