Euroopa Liidu maja Eestis avas uksed
Institutsioonid
Eesti
2007-01-16 - 17:58
Vana Toomas kinnitusürikut üle andmas
Reedel, 12. jaanuaril avas Tallinnas (Rävala 4/Laikmaa 15) uksed Euroopa Liidu maja.
Pidulikul avatseremoonial ulatas ajalooline linnavaht Vana Toomas Euroopa Parlamendi ja komisjoni esindajaile üle asjakohase tunnus- ja kinnituskirja.
Raudrüüs linnavalvur lubas, et nii nagu juba sajandeid on kogu Tallinna linn tema valve all, saab nüüdsest ka Euroopa Liidu maja seal oma koha ja kindla kaitse.
Euroopa Liidu maja avamisel osalesid Eesti Vabariigi president Toomas Hendrik ILVES, Euroopa Parlamendi liige James NICHOLSON ning Euroopa Komisjoni asepresidendid Margot WALLSTRÖM ja Siim KALLAS . "
Euroopa Liidu kõikides liikmesriikides avatavatel Euroopa Liidu majadel on nii sümboolne kui ka praktiline tähendus.
Nad toovad Euroopa Liidu kodanikele lähemale.
Inimesed ei tunne end osana Euroopa Liidust, kui sellena nähakse vaid Brüsselis asuvat "seadusteveskit".
Euroopa Liidu majad annavad võimaluse kogeda, kuidas 27 rahva ühishuvidest kantud Euroopa Liit kuulub igale kodanikule ", rõhutas hr Nicholson oma avakõnes.
Euroopa Parlamendi saadiku Tunne KELAM i hinnangul on "Tallinn saanud kodu, mis on avatud kõigile Euroopa kodanikele.
See on väga vajalik ja lootustandev samm, kuivõrd me ehitame Euroopa tulevikku Euroopa kodanike käte, teadmiste ja tahtega.
Euroopa Liidu maja Tallinnas võimaldab Eesti elanikel saada teadlikumaks oma õigustest ja võimalustest ning kohustab samal ajal Eesti valitsust ja parlamenti täpsemalt määratlema Eesti rolli Euroopa edasise arengu kujundamisel.
See peab olema avatud, külalislahke ja kodanikusõbralik Euroopa kodu igale huvilisele."
Valitsuse tasandil EL info- ja teavitustööd koordineeriva Euroopa Liidu teabetalituse juhataja Villu KÄNNU arvates on Euroopa Liidu maja avamine Tallinnas igati tervitatav tegu.
"Kuigi ma ei nõustu väidetega, nagu valitseks Euroopa Liidu ja tema kodanike vahel suur ja ületamatu lõhe, arvan ma, et Euroopa Liidu, selle eesmärkide ja põhimõtete selgitamine inimestele peab olema lõputu protsess.
Sellega peavad tegelema nii liikmesriikide valitsused kui ka Euroopa Liidu institutsioonid ise.
Euroopa Liidu maja on kindlasti koht, mis toob ühenduse tema kodanikule lähemale ja aitab inimestel paremini mõista, et Euroopa Liit on loodud just nende heaolu nimel," ütles Villu Känd .
Avaüritusele järgnes ELi maja infokeskuse esimene avatud debatt teemal " Euroopa Liit - kas kõrvaline, keeruline ja arusaamatu?"
Enam kui poolesaja noore ees, kes olid sõitnud kohale üle Eesti koolidest, kodanikuühendustest ning -liitudest, esinesid ja vastasid Euroopa Parlamendi saadik Marianne MIKKO , Euroopa Komisjoni asepresident Margot WALLSTRÖM ning Tartu Ülikooli emeriitprofessor Marju LAURISTIN .
"Kolmanda sektori ja Euroopa Liidu esindajate ühine mure on, et Euroopa ei jääks kaugeks projektiks, vaid iga Eestimaa inimene tajuks end osana Euroopast.
Avatud Eesti Fond on sel aastal osa kõigis liikmesriikides toimuvast Euroopa Kodanike Foorumi projektist, mis teeb tavainimese hääle otsustajatele kuuldavaks.
Samu eesmärke teenib ka täna avatud Euroopa Liidu maja jagades infot institutsioonidest ning korraldades kultuuri- ja debatiõhtuid.
Loodame koos asjaosalistega, et Euroopa Liidu maja hakkavad aktiivselt kasutama kõik uudishimulikud kodanikud.
Neid on palju, eriti noorte seas nagu kinnitab tänane avadebatt selles majas ," sõnas Avatud Eesti Fondi juhataja Mall HELLAM tunnustavalt.
Euroopa Liidu maja koondab nüüdsest ühe katuse alla Euroopa Parlamendi ja Euroopa Komisjoni esindused.
Maja avatusest annab tunnistust esimesel korrusel asuv Euroopa Liidu infokeskus, mis pakub huvilistele mitmekülgset EL teavet.
Infokeskuse töötajad aitavad leida vastuseid ELi teemalistele küsimustele ning on abiks soovitud materjalide ja infoallikate leidmisel.
Infokeskuses on külastajate käsutuses kolm internetiühendusega arvutit, et saaks hõlpsasti sirvida ELi kodulehekülgi ja andmebaase.
Infokeskus on külastajaile avatud üldjuhul tööpäeviti kella 11.00 - 17.00ni.
Avamise puhul oli infokeskus lahti ka laupäeval, 13. jaanuaril kell 12.00 – 16.00.
Kuid selge on see, et Tallinn ei vaja pelgalt üht järjekordset infopunkti.
Euroopa Liidu maja infokeskuse juurde kuuluvas konverentsisaalis, mis mahutab 70 kuulajat, hakkavad edaspidi toimuma regulaarsed kultuuriüritused ja debatiõhtud.
Euroopa Parlamendi infobüroo eesmärk on muuta Euroopa Liidu maja Eesti kultuurilise ja poliitilise elu aktiivseks osaks, millel on oma nägu ja 'hing'.
Euroopa Parlamendi ja Euroopa Komisjoni olulised poliitilised küsimused peavad saama Euroopa Liidu majas ka kodanike poolt läbi vaieldud.
Euroopa filmide ja kirjanduse õhtud peaksid uuele keskusele lisama täiendava kultuurivärvingu.
Avatud ajalootunnid annavad akadeemilistele teadmistele praktilist täiendust Euroopa Liidu eilsest, tänasest ja homsest.
Teemakohased foto- ja pildinäitused ELi elust lisavad visuaalset teavet.
Kuid nii nagu heade mõtete teostamise puhul ikka, on aeg ja inimeste hinnang see, mis annavad meile teada kuivõrd edukaks meie ettevõtmised osutuvad ning kas Euroopa Liidu majal Eestis saab olema oma selge ja äratuntav Euroopa Liidu 'hing'.
Euroopa Parlamendi infobüroo töötajad koos komisjoni ametnikega Tallinnas annavad endast parima, et see nii läheks!
20070116IPR02090
ET
1
PHOTO
20070116PHT02094.jpg
-//EP//DTD IM-PRESS 20050901 AVI DOC XML V0//EN
-//EP//STYLESHEET IM-PRESS 20050901 AVI DOC XML V0//EN
