Gaza: vaja on humanitaarabi suurendamist, blokaadi lõpetamist ning kahju hindamist
Välissuhted
2009-02-18 - 17:00
Javier Solana Euroopa Parlamendis Parlament võttis täna vastu resolutsiooni, milles nõutakse Gaza sektorile tekitatud kahju ja Gaza elanike vajaduste üksikasjalikku hindamist, mille tulemusele tuginedes võib koostada ülesehitamiskavu.
Saadikud nõuavad samuti humanitaarabi suurendamist ning blokaadi lõpetamist Gaza sektoris.
Resolutsiooni poolt hääletas 488, vastu 5 ja erapooletuks jäi 19 saadikut.
Hääletusele eelnenud arutelul osales ka ÜVJP kõrge esindaja Javier Solana.
Saadikud märgivad resolutsioonis, et nad on teadlikud Palestiina elanikkonna kannatustest Gaza sektoris ning nõuavad kohese ja takistamatu humanitaarabi suurendamist.
Saadikud nõuavad Gaza sektori blokaadi lõpetamist kooskõlas novembris 2005. aastal sõlmitud liikumist ja juurdepääsu käsitleva lepinguga, piiriületuspunktide kohest ja püsivat taasavamist inimeste ja kaupade jaoks ning relvade ja laskemoona salakaubaveo takistamist.
Kahju hindamine ning Gaza sektori ülesehitamine
Resolutsioonis soovitakse, et hinnataks üksikasjalikult Gaza sektorile tekitatud kahju ja Gaza elanike vajadusi, mille tulemusele tuginedes võib koostada ülesehitamiskavu.
Saadikud märgivad, et Gaza sektori rehabilitatsioon finants-, majandus- ja sotsiaalvaldkonnas on piirkonna julgeoleku seisukohast väga oluline.
Abi peaks seejuures hõlmama sularahamakseid, et maksta palku, pensioneid ja toetusi kõige raskemas olukorras olevatele inimestele ja peredele.
Komisjoni kutsutakse üles koostama põhjalikku ülevaadet ja hinnangut Gaza sektori ülesehitamise projektide keskpika ja pikaajalise perspektiivi kohta, mida finantseerib Euroopa Liit PEGASE ja ECHO raames, ning nende eelarvele avalduva mõju kohta.
Saadikud rõhutavad, et Euroopa Liidu palestiinlastele antavat finantsabi ei tohiks ohustada kestev hävitamine, mille tõttu väheneb Euroopa avalik toetus ülesehitamisprojektidele.
Rahvusvaheline abiandjate konverents
Saadikud märgivad, et rahvusvahelist abiandjate konverentsi silmas pidades on jätkusuutliku ülesehitamis- ja arengupoliitika rakendamiseks Gaza sektoris vaja kestvat relvarahu, mida toetab tõsiste rahuläbirääkimiste jätkamine Iisraeli ja Palestiina vahel ning Palestiina riiklik lepitamisprotsess.
Parlamendiliikmed soovivad, et abiandjad võtaksid endale märtsikuus Kairos toimuval abiandjate konverentsil kohustusi ning täidaksid neid kohustusi, mida nad võtsid eelmisel, detsembris 2007. aastal Pariisis toimunud abiandjate konverentsil.
Arutelu
ÜVJP kõrge esindaja
Ühise välis- ja julgeolekupoliitika kõrge esindaja Javier SOLANA ütles oma sõnavõtus, et püsiva rahuni viib meid vaid konfliktide lahendamine ning mitmepoolne lähenemine.
Ta kirjeldas humanitaarolukorda Gazas kui "südantlõhestavat" ning ütles, et kannatavate inimeste aitamiseks tuleb leida kiiresti lahendus.
Solana märkis ka, et lahenduse teekaart on teada ning nüüd on vaja vaid "poliitilist tahet".
Kõneleja rõhutas, et Euroopa jätkab elujõulise ja Iisraeliga külg külje kõrval eksisteeriva Palestiina riigi toetamist, ning toetab kõiki, kelle eesmärgiks on rahumeelse lahenduse leidmine.
Lisaks on tingimused USA ning Euroopa koostööks rahu saavutamisel Lähis-Idas Solana sõnul praegu paremad kui kunagi varem.
Kõneledes konflikti osapooltest, avaldas Solana lootust, et Iisraeli uus peaminister ja valitsus on rahuläbirääkimistes usaldusväärseteks partneriteks.
Ta rõhutas ka, et palestiinlased peavad oma asjad korda saama ning ütles, et Palestiina-sisene lepitus on "võti rahu, stabiilsuse ja arenguni".
Solana märkis lõpetuseks, et me oleme ristteel ning peame valima, kas jätkame samade poliitikate ja samade tulemustega või töötame sünergia ja meelekindlusega ning kohandame oma poliitikaid.
Fraktsioonide kõnevoor
Joseph DAUL (EPP-ED, FR) rõhutas, et majanduslik ja sotsiaalne taasülesehitus on stabiilsuse saavutamiseks asendamatu ning et taasülesehitustööd ei tohi jätkuda kui ei ole püsivat relvarahu.
Ta lisas ka, et Hamas peab astuma esimese sammu, lõpetades raketirünnakud.
Daul kutsus üles kõikide diplomaatlike kanalite avamisele, et läbirääkimised jätkuksid, ning ta rõhutas Egiptuse ja Araabia Liiga olulist rolli.
Martin SCHULZ (PSE, DE) leidis, et dialoog on oluline ning et USA uus poliitika, kus keskendutakse dialoogile ja koostööle, annab lootust.
Ta lisas, et toetab rahvusliku ühtsuse valitsust Palestiinas, ent küsis, kas Hamas on selleks valmis?
Schulz tõi ka esile, et Iisraeli asunduste ehitamine okupeeritud aladel destabiliseerib rahuprotsessi.
Graham WATSON (ALDE, UK) märkis, et meil on moraalne kohustus Lähis-Ida aidata, kuid et me vajame uut lähenemist, kas siis USAga või ilma USAta.
Euroopa Liit peab tema sõnul võtma ohjad enda kätte ning ta tuletas meelde, et seitse aastat tagasi leidis äärmuslus aset Lähis-Ida kvarteti silme all ning et kvarteti esindaja Tony Blair ei ole veel Gazasse jõudnud.
Brian CROWLEY (UEN, IE) ütles, et tegemist ei ole võrdsete läbirääkimistega, sest üks pool on tugev ja teine pool nõrk ja lõhestunud.
Ka ei ole väljast tulev abi ning meedia tähelepanu võrdselt jaotunud.
Crowley rõhutas, et kannatajateks on ikka süütud inimesed ning et Euroopa peab olukorra lahendamiseks tegutsema strateegiliselt ning vapralt.
Jill EVANS (Greens/EFA, UK), kes oli eelmisel nädalal Gazat külastanud delegatsiooni liige, rõhutas, et me peame avaldama Iisraelile survet, et ta lõpetaks blokaadi ning avaks piiripunktid.
Samuti peab kahjude hindamisel Gazas tooma eraldi välja infrastruktuuri ja majanduse sihiliku kahjustamise.
Francis WURTZ (GUE/NGL, FR) sõnas, et ta ei ole uhke ei Euroopa ega puuduliku poliitilise julguse ning visiooni üle Gaza konfliktis.
Iisraeli juhid käituvad tema sõnul ebainimlikult, õõnestades põhilisi inimväärtuseid ning -õiguseid.
Kathy SINNOTT (IND/DEM, IE) ütles, et ta ei räägi oma fraktsiooni, vaid enda nimel.
Ta rõhutas humanitaarabi andmise vajadust Gazas ning kritiseeris seda, et EL ei kasuta Iisraeli suhtes kaubandussanktsioone.
Sinnott tõi esile, et tuhanded inimesed jäävad eluks ajaks invaliidiks, sest jaanuaris kasutati rünnakutes eriti jubedaid relvi.
Sinnott leidis, et tuleks uurida sõjakuritegude toimepanemise süüdistuse esitamise võimalust.
Arutelu: 18.02.2009
Hääletus: 18.02.2009
20090218IPR49756 Euroopa Parlamendi resolutsiooni leiate alates 19. veebruarist siit
ET
1
PHOTO
20090217PHT49714.jpg
ET
2
LINK
/activities/plenary/ta.do?language=ET
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
