13.12.2004
RESOLUTSIOONI ÜHISETTEPANEK
Vastavalt kodukorra artiklile 103 lõikele 4 esitanud
– Laima Liucija Andrikienė, Christopher Beazley ja Ari Vatanen fraktsiooni PPE-DE nimel,
– Reino Paasilinna fraktsiooni PSE nimel,
– Cecilia Malmström fraktsiooni ALDE nimel,
– Bart Staes, Joost Lagendijk ja Marie Anne Isler Béguin fraktsiooni Verts/ALE nimel,
– Francis Wurtz fraktsiooni GUE/NGL nimel,
– Anna Elzbieta Fotyga, Konrad Szymański, Ģirts Valdis Kristovskis ja Inese Vaidere fraktsiooni UEN nimel,
asendades järgnevate fraktsioonide esitatud resolutsiooni ettepanekuid:
– UEN (B6‑0197/2004)
– Verts/ALE (B6‑0198/2004)
– PPE-DE (B6‑0206/2004)
– ALDE (B6‑0207/2004)
– GUE/NGL (B6‑0208/2004)
– PSE (B6‑0209/2004)
Teema: 25. novembril 2004 Haagis toimunud ELi ja Venemaa tippkohtumine
25. novembril 2004 Haagis toimunud ELi ja Venemaa tippkohtumise kohta
Euroopa Parlament ,
–
võttes arvesse Euroopa Liidu ja Venemaa vahelist 1. detsembril 1997 jõustunud partnerlus- ja koostöölepingut ja 27. aprillil 2004 allkirjastatud ühist seisukohta ELi laienemise ning ELi ja Venemaa suhete kohta, mida kinnitasid nii Euroopa Parlament kui ka Vene Riigiduuma 2004. aasta oktoobris;
–
võttes arvesse parlamendi varasemaid resolutsioone Venemaa ja Tšetšeenia kohta, eelkõige 26. veebruaril 2004 nõukogule esitatud soovitust ELi ja Venemaa suhete kohta;
–
võttes arvesse 25. novembril 2004 Haagis toimunud 14.
ELi-Venemaa tippkohtumise tulemusi;
–
võttes arvesse 11. märtsil 2003 nõukogule ja Euroopa Parlamendile esitatud Euroopa Komisjoni teatist pealkirjaga "Laiema Euroopa naabruskond: uus raamistik suheteks meie ida- ja lõunapoolsete naabritega";
–
võttes arvesse kodukorra artikli 103 lõiget 4;
A.
arvestades, et tugevam partnerlus ja ELi ja Venemaa vahelised heanaaberlikud suhted on kogu Euroopa stabiilsuse, turvalisuses ja heaolu jaoks olulisima tähtsusega;
B.
arvestades, et mõlemad pooled rõhutavad ELi ja Venemaa vahelise strateegilise partnerluse olulisust ja oma kavatsust intensiivistada ka edaspidi antud valdkonnas koostööd Euroopas ja sellest väljaspool ning mis põhineb sarnastel huvidel ja ühistel väärtustel, eelkõige demokraatial, õigusriigil ja inimõiguste austamisel;
C.
arvestades, et pärast viimast laienemist on ELi kohus viia ellu Euroopa naabruspoliitikat, mis on ühtlasi üks peamisi prioriteete ELi välistegevuses, mille hulka kuulub ka edasine osalus Transnistria ja Lõuna-Kaukaasia konfliktide kõrvaldamise püüdlustes;
D.
arvestades, et nii EL kui ka Venemaa vaatlevad nende naabruses asuvaid riike kui piirkondi, mille suhtes on neil stabiilsuse loomise ja tagamise osas ühiseid kohustusi;
E.
arvestades, et ELi ja Venemaa Peterburi tippkohtumisel 2003. aasta mais lepiti kokku nelja ühisruumi loomise osas, millega kaks aastat tagasi heaks kiidetud ühisele majandusruumile lisandusid vabadus-, turvalisus- ja õigusruum ning välise julgeolekuruum ning teadus-, haridus- ja kultuuriruum;
F.
arvestades, et 25. novembril aset leidnud 14.
ELi-Venemaa tippkohtumisel otsustasid osalejad nelja ühisruumi loomise järgmise ELi-Venemaa tippkohtumiseni edasi lükata, mis toimub 2005. aasta mais Moskvas;
G.
rõhutades, et igasugune edasine areng tõelise strateegilise partnerluse loomise osas peab olema seotud praeguse olukorra konkreetse parandamisega ja et väärtusi nagu demokraatia, õigusriik ja inimõiguste austamine, mis moodustavad antud partnerluse aluse, järgiksid mõlemad pooled täies ulatuses;
H.
arvestades, et EL ja Venemaa kannavad jagatud vastutust rahumeelsete lahenduste leidmisel konfliktidele nende vahetus naabruses,
I.
arvestades, et rakenduskõlblike lahenduste puudumine Tšetšeenias on põhjustanud terrorismiakte, mis on levinud ka naabervabariikidesse, ja arvestades, et jätkub Venemaa kaitsejõududega seostatav inimõiguste kuritarvitamine;
1.
kahetseb, et nelja ühisruumi loomise osas 14.
ELi-Venemaa tippkohtumisel Haagis olulist edasiminekut ei toimunud, kuid märgib siiski, et soovitakse süvendada mitmesuguseid teemasid käsitlevat dialoogi, nagu näiteks vähemused, inim- ja põhiõigused, ning loodab, et antud dialoogi raames jõutakse konkreetsete tulemusteni;
2.
rõhutab parlamendi kavatsust tugevdada ELi ja Venemaa vahelist koostööd eesmärgiga
luua neli ühisruumi;
3.
kutsub Euroopa Komisjoni ja nõukogu üles kasutama täies mahus kõikide olemasolevate vahendite ja programmide – nagu näiteks TACIS – võimalusi, et toetada kodanikuühiskonna arengut Venemaal ja nõuab, et ka tulevased vahendid peavad püüdlema demokraatia edendamise ja õigusriigi austamise poole;
4.
tervitab ÜRO kliimamuutuste raamkonventsiooni juurde kuuluva Kyoto protokolli ratifitseerimist Vene Riigiduumas 22. oktoobril 2004; rõhutab Kyoto protokolli allkirjastamise positiivset mõju ELi ja Venemaa vahelise pikaajalise strateegilise partnerluse edendamisele ning loodab, et teised globaalsel tasandil tegutsejad saavad sellest julgustust ja järgivad Venemaa eeskuju ning kutsub kõiki pooli üles tegema täiendavaid jõupingutusi energeetika tõhususe edendamisel ja niisuguste energialiikide arendamisel, millega ei kaasne CO2-emissiooni;
5.
tervitab partnerlus- ja koostöölepingu laienemist uutele ELi liikmesriikidele ja mõlema poole kinnitust jätkata jõupingutusi 27. aprilli 2004 ELi laienemist ning ELi ja Venemaa vahelisi suhteid käsitlevas ühisseisukohas sisalduvate kohustuste täitmise nimel;
6.
tervitab tippkohtumisel president Putini tehtud avaldust, et Venemaa kirjutab "lähimas tulevikus" alla piirilepped Eesti ja Lätiga;
7.
rõhutab ELi ja Venemaa vahelise poliitilise dialoogi intensiivistamise vajadust, eriti koostöö tõhustamiseks ühiste eesmärkide saavutamise eesmärgil paljurahvuseliste organisatsioonide tugevdamise osas, nagu näiteks ÜRO ja WTO;
8.
tunnustab Venemaa erilist huvi heade suhete säilitamisel mitmete naaberriikidega nagu Valgevene, Ukraina, Moldova või Lõuna-Kaukaasia piirkond; rõhutab siiski, et Venemaa peaks kinni pidama samadest põhimõtetest ka suveräänsete riikide siseasjadesse mittesekkumisel, eriti mis puudutab valimisi;
9.
tunneb muret demokratiseerimisprotsessi kulgemise üle Venemaal ja jätkuva võimu koondumise üle Moskva keskvalitsuse kätte, näiteks ülemkohtu kohtunike, kuberneride ja suurte linnade linnapeade Venemaa presidendi poolt nimetamise näol; rõhutab parlamendi muret seoses meedia karmima kontrollimisega ja pressivabaduse piiramisega;
10.
mõistab teravalt hukka hiljutised Venemaa ja teiste naaberriikide tsiviilelanikkonna vastu suunatud terrorirünnakud ja tervitab meetmete võtmist ELi ja Venemaa ühiste terrorismivastaste koostöömeetmete tõhustamiseks seni, kuni nende raames austatakse täies ulatuses inimõigusi ja põhivabadusi ja kui need ei põhjusta demokraatlike õiguste või kodanikuühiskonna õõnestamist;
11.
tunneb tõsist muret Vene vägede poolse Tšetšeenia tsiviilelanikkonna vastu suunatud pideva ja korduva humanitaar- ja inimõiguste massilise rikkumise üle ja kutsub Venemaad üles püüdlema usaldusväärse rahu- ja lepitusprotsessi poole; kordab, et Tšetšeenia puhul on ainuvõimalik lahendus laiaulatuslik läbirääkimistel põhinev poliitiline – ja mitte sõjaline – lahendus;
12.
tervitab nõukogu ettepanekut tihedamaks koostööks kriiside ohjeldamise valdkonnas ja ootab, et Venemaa võtaks Transnistria ja Lõuna-Kaukaasia konfliktide suhtes tõsisema ja konstruktiivsema hoiaku;
13.
rõhutab, et Kaliningradi piirkonna areng on kogu Balti mere äärse piirkonna arengu jaoks oluline tegur ja julgustab seega nii Venemaad kui ka teisi asjassepuutuvaid pooli edendama avatuse ja majandusliku integratsiooni kaudu selle piirkonna sotsiaalset ja majanduslikku arengut;
14.
mõistab hukka president Putini avalduse, mille kohaselt arendab Venemaa uut tüüpi tuumarelvi;
15.
kutsub ELi ja Venemaad üles koordineerima oma seisukohti, mis puudutavad ÜRO süsteemi reformi, eriti ÜRO julgeolekunõukogu tulevast reformi; tunneb muret märkide üle, mis annavad tunnistust pingetest ELi ja Venemaa suhetes pärast hiljuti aset leidnud sündmusi, eriti mis puudutab Ukrainat;
16.
teeb parlamendi presidendile ülesandeks edastada käesolev resolutsioon nõukogule, Euroopa Komisjonile, liikmesriikidele, Venemaa Föderatsiooni presidendile ja parlamendile, OSCE-le ja Euroopa Nõukogule.
