4.3.2010 B7-0162/2010 RESOLUTSIOONI ETTEPANEK Euroopa Ülemkogu ja komisjoni avalduste alusel
vastavalt kodukorra artikli 110 lõikele 2
Kodanikuühiskonna ja rahvusvähemuste olukord Valgevenes
Helmut Scholz
,
Jiří Maštálka
fraktsiooni GUE/NGL nimel
PE433.024v01-00 B7‑0162/2010 Euroopa Parlamendi resolutsioon kodanikuühiskonna ja rahvusvähemuste olukorra kohta Valgevenes
Euroopa Parlament ,
– võttes arvesse oma varasemaid resolutsioone Valgevene kohta;
– võttes arvesse kodukorra artikli 110 lõiget 2,
A. arvestades, et viiendik Valgevene elanikkonnast koosneb 130 rahvusest, sealhulgas venelased (11%), poolakad (3,9%), ukrainlased (2,4%), samuti armeenlased, tatarlased, romid, leedulased, aserbaidžaanlased, moldovlased, sakslased, grusiinid ja muud rahvused; arvestades, et igal rahvusel on seaduslikult tagatud õigused kaitsta ja arendada oma keelt, kultuuri, tavasid ja kombeid;
B. arvestades, et Valgevene Poolekate Liit (ZPB) loodi 1990. aastal; arvestades, et peale selle organisatsiooni on Valgevenes muidki Poola ühinguid; arvestades, et Valgevenes on 12 poolakeelset ajalehte ja ajakirja ning kaks Poola kooli (Grodnas ja Valkavyskis);
C. arvestades, et 2005. aastal tekkinud konflikt seoses Poolakate Liidu uue juhatuse valimisega tõi kaasa organisatsiooni lõhenemise kaheks haruks: algne haru Borysi juhtimisel (ZPB-B) ja uus haru, mida juhib Stanislav Siemaszko (ZPB-S); arvestades, et Valgevene ametivõimud registreerisid ainult ZPB-S haru; arvestades, et Poola valitsus tunnistab ZPB-B haru etniliste poolakate ainsa seadusliku esindajana Valgevenes;
D. arvestades, et 8. veebruaril tulid Valgevene justiitsametnikud Poola Majja Ivjanetsis, väites, et Valgevene Poolakate Liidu üks haru on maja ebaseaduslikult üle võtnud; arvestades, et ainult mõned päevad hiljem, 17. veebruaril, otsustas Valgevene kohus, et organisatsiooni peamaja tuleb üle anda ZPB-S harule; arvestades, et Valgevene Poolakate Liidu esimees Angelika Borys ja umbes 40 teist aktivisti vahistati, kui nad olid teel koosolekule Valozhynis, kuid hiljem siiski vabastati;
E. arvestades, et need sündmused tõid kaasa pingete teravnemise Poola ja Valgevene vahel; arvestades, et 9. veebruaril 2010 kutsus Poola tagasi oma saadiku ja on sestpeale pärast survemeetmeid etniliste poolakate suhtes ähvardanud külmutada EL ja Valgevene suhted ning teha lobitööd Rahvusvahelise Valuutafondi juures, et lõpetataks abi andmine;
F. arvestades, et ühiskondlike ja demokraatlike inimõiguste olukord on Valgevenes endiselt ebarahuldav; arvestades, et 2009. aastal võis täheldada mõningaid edusamme, sealhulgas kolme sõltumatu väljaande riikliku levitamise taaskäivitamine, ühe raadiojaama ja ühe valitsusvälise organisatsiooni registreerimine ning kõigi poliitvangide vabastamine 2008. aastal;
G. arvestades, et Valgevene on ainus Euroopa riik, kes jätkab surmanuhtluse kohaldamist; arvestades, et 2009. aastal on vähemalt kaks inimest surma mõistetud,
1. taunib otsustavalt Valgevene Poolakate Liiduga seotud konflikti politiseerimist ja rahvusvahelikustamist; on seisukohal, et see ei ole vähemustega seotud probleem, vaid Valgevene ühe rahvusvähemuse organisatsiooni siseprobleem, mida saab lahendada vaid see organisatsioon ise;
2. on sügavalt mures Poola ja Valgevene vaheliste pingete pärast ning kutsub mõlemat riiki üles viivitamata jätkama dialoogi kõigis kahepoolsetes küsimustes;
3. nõuab ELi ja Valgevene vaheliste konstruktiivsete suhete arendamise jätkamist 2009. aastal; on seisukohal, et Euroopa Parlament peaks sellist poliitikat toetama, luues normaalsed parlamentidevahelised suhted; on arvamusel, et see on sobiv raamistik ulatusliku dialoogi pidamiseks ühist huvi pakkuvatel teemadel, sh küsimustes, milles partnerite seisukohad põhimõtteliselt erinevad;
4. soovib, et idapartnerlus areneks võrdsete partnerite vaheliseks projektiks; rõhutab, et osalemine parlamentidevahelises assamblees EURONEST tuleks heaks kiita kõigi osalevate riikide konsensuse alusel ühtegi poolt diskrimineerimata;
5. märgib, et demokraatia standarditele ja OSCE valimiste kriteeriumitele vastamiseks on vaja võtta lisameetmeid:
- austada sõna-, ühinemis- ja kogunemisvabadust;
- vabastada kõik järelejäänud poliitvangid;
- luua soodsad tegutsemistingimused poliitilistele parteidele, valitsusvälistele organisatsioonidele ja sõltumatule meediale;
- muuta valimisseadust kooskõlas OSCE/ODIHRi soovitustega;
6. mõistab teravalt hukka surmanuhtluse jätkuva kohaldamise Valgevenes ning juhib tähelepanu asjaolule, et see on vastuolus Valgevene ametivõimude viimastel aastatel tehtud avaldustega surmanuhtluse kohaldamise järkjärgulise piiramise kohta; kutsub Valgevenet üles kehtestama surmanuhtluse moratoorium eesmärgiga surmanuhtlus kaotada; loodab, et selle probleemiga tegeldakse tõhusalt Valgevene ja ELi vahel hiljuti loodud inimõigustealase dialoogi raames;
7. teeb presidendile ülesandeks edastada käesolev resolutsioon nõukogule, komisjonile, liikmesriikide parlamentidele ja valitsustele, ÜRO peasekretärile, OSCE Parlamentaarsele Assambleele ja Euroopa Nõukogu Parlamentaarsele Assambleele, SRÜ sekretariaadile ning Valgevene parlamendile ja valitsusele.
