Kliimamuutuste- ja energiapaketi arutelu
Keskkond
2008-12-04 - 14:08
Saadikud arutasid nõukogu ja komisjoni esindajatega kliimamuutuste- ja energiapaketi läbirääkimiste seisu.
Enamik fraktsioonide esindajatest rõhutas, kui oluline on jõuda 17. detsembri Strasbourgi istungiks kokkuleppeni.
Mõned kõnelejad leidsid, et pakett ei ole piisavalt ambitsioonikas.
Komisjoni kõnevoor
Energiavolinik Andris PIEBALGS kinnitas, et institutsioonid on väga lähedal kokkuleppele ning et vaid mõnes küsimuses on veel eriarvamusi.
Taastuvenergia direktiivi kokkulepe on Piebalgsi sõnul väga oluline ning ta meenutas, et eesmärk on, et 2020. aastal kaetakse 20% Euroopa energiavajadusest taastuvenergiaga.
Piebalgs märkis, et läbirääkimistel tekitavad raskuseid koostöö mehhanismide küsimus ning see, et mõned osapooled soovivad paketi läbivaatamist 2014. aastal.
Keskkonnavolinik Stavros DIMAS e sõnul on paketi näol tegemist ELi viimaste aastate ühe kõige olulisema ettevõtmisega ning ta oli optimistlik esimese lugemise suhtes.
Heitmetega kauplemise süsteemi kohta ütles Dimas, et piirangud tähendavad CO2 heitmete 21% langust 2020. aastaks.
Lekkimise puhul on vaja saavutada rahvusvaheline kokkulepe ning süsinikdioksiidi kogumise ja säilitamise osas on otsustatud kasutada reservi.
Nõukogu kõnevoor
Jean-Louis BORLOO märkis, et "maailma silmad on sel kuul Euroopal" ning et tegemist on ajaloo pöördepunktiga.
Tema sõnul ollakse praegu läbirääkimiste võtmefaasis ning ta tõi esile mõned lahendamata probleemid, nt solidaarsuse ning progressiivsuse küsimus 20/20/20 eesmärkide saavutamisel.
Fraktsioonide kõnevoor
Joseph DAUL (EPP-ED, FR) märkis, et vaja on ühtset toimivat poliitikat.
Daul oli rahul, et autode CO2 heitmete osas on leitud kokkulepe ning ta lubas, et ka teiste teemade puhul on tema fraktsioon valmis läbirääkimisi pidama.
Samas tuleb kodanikke rahustada, et kokkulepped ei halvenda nende elu.
Martin SCHULZ (PSE, DE) leidis, et parlament on teinud ära suure töö kompromissini jõudmisel ning et seetõttu tuleks kiita Sacconit (parlamendi raportöör - toim), mitte Sarkozyd.
Schulz rõhutas, et läbirääkimistel peavad osalema kõik kolm institutsiooni, et lahendus oleks kõigile vastuvõetav.
Graham R. WATSON (ALDE, UK) avaldas rahulolu, et ajaloolisest kokkuleppest lahutavad meid ehk vaid mõned päevad.
Samas hoiatas ta, et kindlasti leidub ka kritiseerijaid.
Watson rõhutas, et nõukogu peab taaskinnitama oma pühendumust 20/20/20 eesmärkidele ning oma sõna pidama.
Claude TURMES (Greens/EFA, LU) hoiatas, et me kaotame diplomaatilise usaldusväärsuse, kui parlament ei aita paketist vormida tulevikupaketti.
Tema sõnul on Barack Obama soov pöörata taastuvenergiale rohkem tähelepanu "ajalooline võimalus".
Ta leidis ka, et Euroopa on alati olnud rahvusvahelise kliimapoliitika esirinnas, kuid nüüd on see juhiroll ohus.
Alessandro FOGLIETTA (UEN, IT) rõhutas, et vaja on üleüldiseid eesmärke ning et Euroopa peab näitama teed.
Samas on rahvusvahelised kokkulepped olulised, sest vastasel juhul võib kannatada Euroopa tööstussektor.
Foglietta sõnul on oluline ka hinnata, milline on kliimapaketi tulude-kulude bilanss ning kuidas ETS direktiiv mõjutab Euroopa VKEsid ning riike.
Umberto GUIDONI (GUE/NGL, IT) avaldas arvamust, et taastuvenergia suurem kasutamine võib toetada majandust ning edendada töökohtade loomist ja energiatõhusust.
Ta leidis, et tuleks loobuda pankade-kesksest majandusest ning keskenduda keskkonnale ja energiale.
Johannes BLOKLAND ( IND/DEM , NL) märkis, et kui nõukogu ei soovi parlamendi seisukohtadega arvestada, siis võib see kliima- ja energiapaketti tõsiselt kahjustada.
Mõned liikmesriigid kasutavad tema sõnul finantskriisi ettekäändena, et kliimakohustusi nõrgendada.
See aga on Bloklandi hinnangul viga, sest tulevikus on kulud veel suuremad.
Arutelu 04.12.2008
20081203IPR43669 Info 28.11.2008: Nõukogu ja komisjoni avaldus - Kliimamuutuste- ja energiapakett
-//EP//TEXT IM-PRESS 20081113BRI41902 ITEM-006-ET NOT XML V0//ET
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
