Ohutumad kahjuritõrjevahendid
Keskkond
Täiskogu istungid
2010-09-22 - 15:28
Kahjureid ning baktereid hävitavad biotsiidid peaksid tulevikus olema ohutumad ning keskkonnasõbralikumad tänu Euroopa Liidu ettepanekule, mida parlament hääletas esimesel lugemisel kolmapäeval.
Lisaks on kavas lihtsustada uute biotsiidide autoriseerimismenetlust.
Parlamendi raportöör Christa Klass (EPP, Saksamaa) märkis: "Meil on biotsiide vaja kõrgete hügieenistandardite tagamiseks ning haiguste ennetamiseks.
Olen veendunud, et see õigusakt lubab meil saada nende toodete kasutamisest kasu, ent samas pakub kaitset ohtude eest."
Määruse ettepaneku eesmärk on ajakohastada seadusesätteid, mis hõlmavad tooteid alates putukatõrjevahenditest kuni vee käitlemise vahenditeni (põllumajanduses kasutatavad pestitsiidid ei kuulu siia alla).
Esmakordselt reguleeritakse ka biotsiididega töödeldud materjale.
Parlament võttis vastu terve read muudatusettepanekuid, mis tulevad järgmisena arutusele nõukogus.
Uus Euroopa Liidu tasandi autoriseerimismenetlus muudaks loa saamise protsessi ettevõtete jaoks sujuvamaks, ent parlament leiab, et seda tuleks juurutada järk-järgult.
Kõige mürgisemate kemikaalide keelustamine
Parlament soovib keelustada kõige mürgisemad kemikaalid - eelkõige vähki tekitavad, viljakust pärssivad ja geene või hormoone mõjutavad ained.
Lisaks tuleks järk-järgult asendada ohtlikud ained ohutumate alternatiividega.
Erandid teatud juhtudel
Kahjuks on teatud juhtudel vaja inimtervise, keskkonna või loomade kaitsmiseks siiski kasutada ka väga ohtlikke aineid - näiteks näriliste tõrjeks kasutatavaid vahendeid kui sobivaid alternatiive ei ole olemas.
Saadikud kaalusid laialdaselt kasutatava rotimürgi (difenaakum) kasutamise piiramist, ent see ettepanek lükati napilt tagasi.
ELi autoriseerimismenetlus
Saadikud soovivad, et järk-järgult võetaks kasutusele ühenduse luba.
Euroopa Kemikaaliamet peaks alates 2013. aastast hakkama autoriseerima biotsiide, mis on madala riskitasemega või sisaldavad uut toimeainet.
Alates 2017. aastast hõlmaks keskne loamenetlus peaaegu kõiki biotsiide.
Liikmesriigid saaksid ka edaspidi otsustada, kas anda luba kõige suurema terviseriskiga toodetele ning neil oleks õigus kontrollida ELi tasemel autoriseeritud toodete kasutamist.
Loomkatsete vähendamine ja nanomaterjalid
Saadikud otsustasid ka, et ettevõtted peaksid olema kohustatud jagama loomkatsete tulemusi (õiglase kompensatsiooni eest), et loomkatseid ei dubleeritaks.
Parlament soovib lisaks, et eraldi hinnataks nanomaterjalide kasutamist biotsiidides.
20100920IPR82934
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
