SUULINE KÜSIMUS ARUTELUGA O-0002/05
vastavalt kodukorra artiklile 108
esitaja: Baroness
Sarah Ludford
ja
Alexander Alvaro
ALDE fraktsiooni nimel
Euroopa Komisjonile
Teema: Reisijate andmete edastamine
Euroopa Parlament avaldas 2003. ja 2004. aastal korduvalt, sh Euroopa Kohtus, tugevat vastuseisu Ameerika Ühendriikide võimude süstemaatilisele, julgeoleku eesmärgiga seotud juurdepääsule teatud andmetele lennureisijate kohta (PNR).
Seejärel võttis parlament 2005. aasta eelarve vastuvõtmise ajal vastu eelarverea 06 02 04 02 (reisijate õigused) muudatusettepaneku, millega paigutatakse osa assigneeringutest reservi kuni süsteemi PUSH loomiseni.
Kas Euroopa Komisjon võiks talle asutamislepingutega antud pädevust ja võetud kohustusi arvestades teada anda:
milline on olukord nimetatud kohustuste kõikide punktide täitmise osas?
kuidas saavad Euroopa Komisjon ja liikmesriikide andmekaitseorganid (grupp 29) kontrollida nende kohustuste igapäevast toimimist?
kui suur on USA võimude poolt kogutud andmete maht, kas toimub tundlike andmete tõhus filtreerimine (kohustuste punkt 10) ja eelkõige, kas nendest andmetest on välja arvatud ühendusesisesed lennud?
kui palju kahtlusaluseid terroriste või raskeid kuritegusid sooritanud isikuid on kokkuleppe rakendamisest alates suudetud kindlaks teha?
kas Euroopa reisijaid on korrektselt teavitatud ja kas selliste andmete kogumist või parandamist on vaidlustatud?
kas ja kui palju on Ameerika Ühendriigid edastanud Euroopa Liidu reisijaid puudutavaid andmeid kolmandatele maadele?
kas Ameerika Ühendriikidega on alustatud uusi läbirääkimisi CAPPS II asendamise projekti üle?
milline on olukord ELi strateegiaga reisijate nimekirjade (PNR) osas ( KOM(2003)0826 /lõplik) ning miks Euroopa Komisjon ühelt poolt ei ole veel kiitnud heaks kokkulepet Austraaliaga (mille nn artikli 29 grupp kiitis heaks juba 2003. aastal) ja teiselt poolt valmistub läbirääkimisteks Kanadaga nõuete üle, mis erinevad Ameerika Ühendriikidega kokku lepitutest?
Miks Euroopa Parlamenti ei ole kunagi teavitatud samateemalistest läbirääkimistest rahvusvahelise tsiviillennunduse organisatsiooni (ICAO) tasandil?
Milline on Euroopa Komisjoni presidendi seisukoht nendes põhiõigusi puudutavates küsimustes?
