SUULINE KÜSIMUS ARUTELUGA O-0017/06
vastavalt kodukorra artiklile 108
esitaja:
Hiltrud Breyer
Verts/ALE fraktsiooni nimel
Euroopa Komisjonile
Teema: ELi inimkaubanduse vastased meetmed ja inimkaubanduse vastu võitlemise päeva korraldamine
Inimkaubanduse vastane võitlus on õigustatult üks ELi prioriteetidest ja selle probleemiga tegelemiseks on võetud terve rida meetmeid.
Nõukogu direktiiv 2004/81/EÜ elamisloa väljaandmise kohta kodanikele, kes on inimkaubanduse ohvrid ja nõukogu raamotsus 2002/629/JSK inimkaubanduse vastu võitlemise kohta ning Daphne programm on ühed peamised vahendid võitluses inimkaubanduse ja organiseeritud kuritegevusega.
Kas komisjon saab näidata, millised liikmesriigid on juba täitnud nõukogu direktiivi 2004/81/EÜ elamisloa väljaandmise kohta kodanikele, kes on inimkaubanduse ohvrid?
Kas komisjon on nõus sellega, et elamislubade väljaandmisel inimkaubanduse ohvritele, eriti neile, kes kardavad ametivõimudega koostööd teha, peab olukord paranema?
Hiljuti vastu võetud raportis inimkaubanduse kohta kutsus Euroopa Parlament liikmesriike üles võtma kohtulikule vastutusele kliente, kes teadlikult kasutavad prostitutsiooniga tegelema sunnitud isikute teenuseid.
Kuidas kavatseb komisjon seda üleskutset toetada?
Komisjoni 2005. aasta oktoobrikuu teatises inimkaubanduse ennetamise ja selle vastase võitluse kohta rõhutatakse inimõiguste raamistikule tuginevat, mitmeid valdkondi hõlmavat lähenemisviisi.
Teatises rõhutatakse ka soospetsiifiliste ennetusstrateegiate tähtsust.
Kuidas kavatseb komisjon neid kontseptsioone arvesse võtta ja ellu viia?
Kuidas ergutab ta edaspidi liikmesriike samamoodi toimima?
Euroopa Parlament tegi oma äsja vastuvõetud inimkaubandust käsitlevas raportis ettepaneku hakata tähistama inimkaubanduse vastu võitlemise päeva, et seda probleemi paremini teadvustada.
Kas komisjon nõustuks nende algatuste elluviimisega käesoleval aastal?
Lisaks palus Euroopa Parlament komisjonil teha koostööd Euroopa Nõukogu ja teiste rahvusvaheliste organisatsioonidega, näiteks Rahvusvahelise Migratsiooniorganisatsiooniga ühtsete andmekogumisjuhiste väljatöötamisel, ja soovitab asutada ühtsete määratluste (inimkaubandus, ohver jne) juurutamiseks ühise keskuse.
Milliseid algatusi kavatseb komisjon selles valdkonnas teha?
ELT L 261, 6.8.2004, lk 19.
EÜT L 203, 1.8.2002, lk 1.
