Vastus
(12. september 2011)
EL osales aktiivselt militaarala ja julgeoleku erafirmasid ( Private Military and Security Companies – PMSC) käsitleva ÜRO Inimõiguste Nõukogu avatud töörühma esimesel istungjärgul, mis toimus 23.–27. mail 2011 Genfis; töörühm on pädev kaaluma läbirääkimiste pidamist rahvusvahelise õigusraamistiku üle, milles käsitletaks militaarala ja julgeoleku erafirmade tegevuse reguleerimist, seiret ja järelevalvet.
EL pidas vajalikuks, et sellel esimesel istungjärgul tehtaks ülevaade nendest erinevatest algatustest, toodaks välja olemasolev õigusraamistik ning jagataks teadmisi ja parimaid tavasid.
Militaarala ja julgeoleku erafirmade tegevus puudutab rahvusvahelise õiguse mitut haru, muu hulgas jõu kasutamist käsitlevat õigust, rahvusvahelist inimõigusi käsitlevat õigust ja humanitaarõigust, rahvusvahelist kriminaalõigust ning riikide vastutust käsitlevat õigust.
ELi suunised rahvusvahelise humanitaarõiguse (IHL) järgimise edendamiseks kohustavad ELi toetama rahvusvahelise humanitaarõiguse järgimist kolmandate riikide poolt.
EL tegutseb aktiivselt samuti ettevõtete ühiskondliku vastutuse valdkonnas ja on rahastanud sõltumatut uurimisprojekti teemal „Sõjanduse erastamise reguleerimine: ELi roll rahvusvahelise humanitaarõiguse ja inimõiguste järgimise tagamisel”, mille analüütilised uuringud olemasoleva õigusraamistiku kohta ja soovitused on nüüdseks kättesaadavad.
Ühise julgeoleku- ja kaitsepoliitika valdkonnas koostatud julgeolekusektori reformi toetamise kontseptsioonis osutatakse selgesõnaliselt, et õigusaktides määratlemata julgeolekujõud on „julgeolekusüsteemi” osa, millele kohaldatakse seetõttu samu hea valitsemistava põhimõtteid, muu hulgas läbipaistvuse, vastutuse, õigusriigi ja demokraatliku juhtimise põhimõtteid.
