SUULINE KÜSIMUS ARUTELUGA O-0004/08
vastavalt kodukorra artiklile 108
esitaja:
Roberta Angelilli
UEN fraktsiooni nimel
Euroopa Komisjonile
Teema: Romisid käsitlev ELi strateegia
Nõukogu direktiivis 2000/43/EÜ , millega rakendatakse võrdse kohtlemise põhimõte sõltumata isikute rassilisest või etnilisest päritolust, sätestatakse miinimumnõuded kõigi isikute kaitsmiseks diskrimineerimise eest kõigis liikmesriikides.
Liikmesriigid kehtestavad eeskirjad sanktsioonide kohta, mida kohaldatakse käesoleva direktiivi kohaselt vastuvõetud siseriiklike normide rikkumise korral, ning teatavad nendest komisjonile.
Kas komisjon on valmis kontrollima riiklike meetmete võtmist nimetatud direktiivi rakendamiseks tööhõive, kutseõppe, sotsiaalse kaitse ja eelkõige hariduse valdkonnas?
Kas komisjon on valmis tegutsema, kui tuvastatakse vastuolusid direktiivi sätetega?
Kas komisjon on teadlik, et romi lastele ei võimaldata paljudel juhtudel vajalikke vaktsineerimisi ja arstiabi ning suur osa (vähemalt 50%) nendest lastest ei käi koolis?
Ja kas komisjon on teadlik, et paljusid romi lapsi kasutatakse ära kerjamiseks ning igal aastal sureb hulgaliselt selliseid lapsi laagrite puudulike turvanõuete tõttu koduste õnnetuste, eriti tulekahjude tagajärjel?
Kas komisjon on arvamusel, et haridus on põhiline vahend sotsiaalse tõrjutuse, ärakasutamise ja kriminaalsuse vastu võitlemiseks?
Kas komisjon on valmis käivitama 2008. aastal romisid käsitleva kõikehõlmava tegevuskava, sealhulgas konkreetsed romi lastega seotud meetmed vaesuse kaotamise, sotsiaalse kaasatuse ja hariduse valdkonnas?
EÜT L 180, 19.7.2000, lk 22.
