Suuliselt vastatav küsimus O-000233/2011
komisjonile
Kodukorra artikkel 115
Hélène Flautre
,
Judith Sargentini
,
Rui Tavares
,
Franziska Keller
,
Raül Romeva i Rueda
fraktsiooni Verts/ALE nimel Teema: LKA erakorraliste üleviimiste ja Poola salavanglate ohvrite surmanuhtluse oht USAs
9 aastat USAs vangistuses ja hetkel Guantánamos hoitava Abd al-Rahim al-Nashiri elu on ohus, kuna USA sõjaväeline komisjon võib talle määrata surmanuhtluse.
Ta on väitnud, et teda hoiti ja piinati 2002.–2003. aastal Poolas Luure Keskagentuuri (LKA) salavanglas, mille olemasolu kohta on esitatud väiteid ka Marty ja Fava raportis.
27. oktoobril 2010 kuulutas Poola prokuratuur ametlikult Poola LKA salavanglate juurdluses al-Nashiri ja 20. jaanuaril 2011 Abu Zubaydahi ohvriteks.
10. mail 2011 pöördus al-Nashiri Euroopa Inimõiguste Kohtu poole palvega anda Poola valitsusele korraldus püüda mõjutada USA ametivõime, et üritada takistada sõjaväelist komisjoni surmanuhtluse taotlemisel.
24. mail kõrvaldasid Poola ametivõimud „administratiivsele ümberkorraldusele” viidates prokurör Jerzy Mierzewski al-Nashiri ja Abu Zubaydahi väidetavat piinamist käsitleva kohtuasja juurest, samal ajal kui tema vahetu ülemus Robert Majewski vallandati.
Meedia teatas, et nimetatud isikud olid kavatsenud esitada süüdistuse sel ajal võimul olevatele valitsuse liikmetele, sealhulgas endisele peaministrile Leszek Millerile ja endisele presidendile Aleksander Kwasniewskile Poola põhiseaduse rikkumises, mitme inimese ebaseaduslikule vangistamisele kaasaaitamises ja inimsusevastastes kuritegudes osalemises.
Poola võimud algatasid 3. juunil meediakanalite suhtes uurimise seoses riigisaladuste lekitamisega.
18. juunil teatas meedia, et väidetavalt ei olnud tolleaegne president Kwasniewski LKA vanglatest teadlik ja nõudis pärast nende olemasolu avastamist nende sulgemist, prokurörid aga jätkavad juhtumite, sh Khalid Sheikh Mohammedi juhtumi uurimist.
Kas komisjon on nendest asjaoludest teadlik?
Mida on ta teinud selleks, et väljendada ELi vastuseisu al-Nashiri surmanuhtlusele?
Kas komisjon nõustub, et EL peaks avaldama Poola ametivõimudele survet, et sekkuda ühiselt, kaitsmaks kõiki üksikisikuid surmanuhtluse, piinamise, omavolilise kinnipidamise ja sundkadumise eest, tagades muu hulgas selle, et väidetavate inimõiguste rikkumiste põhjalikku uurimist ei takistataks ja vastutavad isikud antaks kohtu alla?
Kuidas kavatseb komisjon tagada selle, et LKA erakorraliste üleviimiste ning Poola ja muude ELi liikmesriikide, sealhulgas Rumeenia ja Leedu salajaste kinnipidamisprogrammide ohvreid koheldakse Euroopas õiglaselt?
