24.10.2005
RESOLUTSIOONI ETTEPANEK
esitatud koos taotlusega võtta küsimus inimõiguste, demokraatia ja õigusriigi põhimõtete rikkumise juhtude arutelu päevakorda
vastavalt kodukorra artiklile 115
Esitaja(d): Cecilia Malmström ja Anneli Jäätteenmäki
fraktsiooni ALDE nimel
Lääne-Sahara
Euroopa Parlamendi resolutsioon Lääne-Sahara kohta
Euroopa Parlament ,
-
võttes arvesse pagulasseisundit käsitlevaid 1951. aasta ÜRO konventsiooni ja 1967. aasta ÜRO protokolli;
-
võttes arvesse ÜRO julgeolekunõukogu resolutsiooni Lääne-Sahara kohta;
-
võttes arvesse oma eelmist 15. märtsi 2000. aasta resolutsiooni Lääne-Sahara kohta;
-
võttes arvesse 7.–11. oktoobril Marokos viibinud vaatlejate rühma aruannet ebaseadusliku rände kohta;
–
võttes arvesse nõukogu ja komisjoni 12. oktoobri 2005 aasta avaldusi sisserännet puudutavate aktuaalsete probleemide kohta;
–
võttes arvesse kodukorra artiklit 115;
A.
olles sügavalt mures teadete pärast, et Maroko väed on Lääne-Aafrika riikidest pärit suured ümberasujate hulgad, sealhulgas võimalikud pagulased, kokku kogunud ja kas viivitamatult Alžeeriasse välja saatnud või kõrbealadele Mauritaania piiri ääres jätnud;
B.
arvestades, et osana jõupingutustest tühjendada Hispaania enklaave Ceutat ja Melillat piiravad alad ümberasujatest, kellest mitmed on ELi territooriumile siseneda püüdes saanud surma ja vigastada, on Maroko võimud kogunud kokku sajad alam-Sahara päritolu isikud;
C.
arvestades, et teadete kohaselt on paljud sõitnud pikki vahemaid bussidega ja on toidu ja veeta või vähese toidu ja veega jäetud Maroko piiri äärde Alžeeria ja Mauritaaniaga; arvestades, et teadete kohaselt on selle tulemusena hukkunud mitmed ümberasujad;
D.
olles veendunud, et inimeste kõrbepiirkondadesse saatmine ilma juurdepääsuta toidule ja veele on väga tõsine inimõiguste rikkumine;
E.
arvestades, et ÜRO inimõiguste komisjoni (UNCHR) erirühmale, kes saadeti välja 11. oktoobril, pole ikka veel antud luba reisida väljapoole Maroko pealinnast Rabatist;
F.
olles mures selle pärast, et kõikidele Lääne-Saharat puudutava vaidluse pooltele vastuvõetava õiglase ja püsiva poliitilise lahenduse leidmisel ei ole toimunud olulist edasiminekut;
G.
arvestades, et konflikt põhjustab süütutele inimestele vastuvõetamatuid raskusi ja kannatusi ning on viinud väljakannatamatu humanitaarolukorrani, mille jätkumist ei tohiks enam lubada;
H.
arvestades, et inimõigusi ja pagulaste kaitset ei tohi tuua ohvriks võitluses ebaseadusliku sisserändega;
I.
arvestades, et ainus tõhus ja põhimõtteline viis Euroopale survet avaldava rändega toime tulemiseks on läbi laiaulatusliku poliitika, mis hoiab tasakaalus rändekontrolli ja rahvusvaheliste kohustuste austamist;
1.
usub, et sellised väljasaatmised rikuvad põgenikke ja inimõigusi käsitleva rahvusvahelise õiguse põhilisi kaitsekohustusi ning kardab piirialadele jäetute elude ja turvalisuse pärast;
2.
usub, et liikmesriikidel lasub kohustus tagada, et kedagi ei saadeta liidu territooriumilt välja ilma rahvusvahelise kaitse taotluse põhjaliku läbivaatamiseta;
3.
tervitab põhimõtteliselt komisjoni ettepanekut põgenike päritolu- ja transiidipiirkondadesse jäävate riikide kaitsevõime parandamise kohta, eesmärgiga luua tingimused püsiva lahenduse leidmiseks ümberasumise, integreerumise ja vabatahtliku kodumaale naasmisega seotud küsimustele;
4.
on veendunud, et ligipääs toidule, veele ja arstiabile on põhiõigused, mis peaksid olema kättesaadavad igal ajal kõigile, olenemata inimeste rahvusest või riigis viibimise seaduslikkusest;
5.
tunnistab riikide õigust kontrollida oma piire ja reguleerida mittekodanike sissepääsu oma territooriumile, kuid rõhutab siiski, et Marokol on rahvusvahelise õiguse kohaselt kohustus kaitsta kõikide tema territooriumil asuvate isikute (sh ebaseaduslike sisserändajate) põhilisi inimõigusi;
6.
kutsub Maroko valitsust üles andma viivitamata UNCHRi rühmale luba juurdepääsuks asjaomastele isikutele;
7.
tervitab Euroopa Parlamendi delegatsiooni saatmist 7.–10. detsembril Ceutasse ja Melillasse ning loodab Hispaania ja Maroko valitsuste igakülgsele koostööle;
8.
kutsub ELi üles tugevdama partnerlust Marokoga rände küsimustes, mis on tohutu probleem kõikidel asjaomastele riikidele ning toetama Maroko pingutusi täita 1951. aasta Genfi konventsiooni kohustusi;
9.
nõuab, et Barcelona protsessi raames 27. ja 28. novembril 2005. a toimuval 10. juubelitippkohtumisel oleks olulise punktina päevakorras ka rände küsimus, et võtta vastu algatusi, eesmärgiga tõhustada Euroopa ja Vahemere piirkonna koostööd rände alal ja leppida kokku konkreetsete sammude osas, mis tagavad rändele sellise lähenemise, mis peegeldab õigesti väljakutse üle-aafrikalist iseloomu;
10.
usub, et rände küsimused peaksid olema tulevase ELi ja Aafrika Liidu (AL) kohtumise päevakorras; 1. ja 2. detsembril 2005. aastal toimuva AL-ELi troika kohtumise jaoks tuleks koostada ühine EL-AL programm;
11.
kutsub AL-ELi troikat kindlaks tegema konkreetseid algatusi, mille eesmärgiks on rände haldamise parandamine ja ebaseadusliku rände, inimkaubanduse ja inimeste ebaseadusliku üle piiri toimetamise probleemidega tegelemine;
12.
nõuab, et kõik asjaosalised pooled võtaksid osa kogu piirkonna tulevikku käsitlevast poliitilisest arutelust, mille eesmärgiks on võimalikud kokkulepped rahvusvaheliste resolutsioonide jõustamise kohta;
13.
toetab jõuliselt ÜRO peasekretäri ja tema eriesindajat nende jõupingutustes saavutada Lääne-Sahara konfliktile kõikidele vastuvõetav poliitiline lahendus;
14.
kutsub kõiki asjaomaseid pooli, naaberriike ja ELi tegema konfliktile õiglase ja püsiva lahenduse leidmisel ÜROga tihedamat koostööd;
15.
kutsub nõukogu ja komisjoni üles asjaomaseid pooli sobivalt julgustama, et nad teeksid ÜROga koostööd, mis viiks rahuplaani vastuvõtmise ja rakendamiseni;
16.
palub komisjonil suurendada humanitaarabi Lääne-Sahara põgenikele ja eriti kutsub komisjoni üles suurendama humanitaarabi Lääne-Sahara elanikkonnale, eelkõige toidu, vee, tervishoiu ja hariduse osas;
17.
kordab oma otsust saata Lääne-Saharasse Euroopa Parlamendi delegatsioon, et hinnata olukorra arengut kohapeal;
18.
palub oma Euroopa-Vahemere parlamentaarse assamblee (EVPA) delegatsioonil käsitleda 20. ja 21. novembril 2005. aastal Rabatis toimuval EVPA täiskogu istungil rände ja Lääne-Sahara küsimusi;
19.
teeb presidendile ülesandeks edastada käesolev resolutsioon nõukogule, komisjonile, ÜRO peasekretärile, Aafrika Liidu peasekretärile, Maroko parlamendile ja valitsusel ning Frente Polisariole.
