Suuliselt vastatav küsimus O-000192/2011
komisjonile
Kodukorra artikkel 115
Alexander Alvaro
,
Renate Weber
, Baroness
Sarah Ludford
,
Sonia Alfano
,
Louis Michel
,
Sophia in 't Veld
,
Nathalie Griesbeck
,
Ramon Tremosa i Balcells
,
Nadja Hirsch
,
Jens Rohde
fraktsiooni ALDE nimel Teema: Andmete säilitamist käsitlev direktiiv
Komisjon esitas 18. aprillil 2011. aastal hindamisaruande andmete säilitamist käsitleva direktiivi (direktiiv 2006/24/EÜ) kohta.
Aruandes märgitakse järgmist:
- eesmärgi piiramise, andmetele juurdepääsu, andmete säilitamise tähtaegade, andmekaitse ja andmeturvalisuse ning statistika valdkonnas ülevõtmist käsitlevate õigusaktide vahel on olulised erinevused;
- kolm liikmesriiki on seda direktiivi rikkunud sellest ajast, kui vastava riigi põhiseaduskohus tühistas siseriiklikud ülevõtmist käsitlevad õigusaktid;
- kuigi kolme riigi vastu, kes praegu direktiivi rikuvad, on algatatud kohtumenetlus või on neid sellega ähvardatud, ei kavandata samasuguseid meetmeid riikide suhtes, kes komisjoni määratluse kohaselt on õigusaktid üle võtnud puudulikult ja viisil, mis ei kaitse piisavalt kodanike põhiõigusi;
- direktiiviga ei ole täielikult ühtlustatud lähenemisviisi andmete säilitamise tähtaegadele ning ei ole loodud käitajatele võrdseid tingimusi.
Euroopa andmekaitseinspektori sõnul on andmete säilitamist käsitlev direktiiv vastuolus põhiõigustega eraelu ja isikuandmete kaitsele, ning reguleerimine oleks võinud olla vähem eraellu sekkuv.
1.
Miks komisjon arvab, et tal ei ole praegu õiguslikku kohustust seda direktiivi kehtetuks muuta, kuna hindamisaruandega ei suudetud tõestada selle vajalikkust?
2.
Miks lükkas komisjon tagasi andmete alleshoidmise (inglise keeles „quick freeze”) põhimõtte hindamisaruandes?
3.
Miks kavatseb komisjon ikka veel algatada teatud liikmesriikide suhtes õigusrikkumise asjus menetluse, kui komisjon ise saab aru, et kõnealune direktiiv ning sellest tulenevalt ka siseriiklikud ülevõtmist käsitlevad õigusaktid on vaja läbi vaadata?
4.
Arvestades, et Iiri Vabariigi ülemkohus andis loa andmete säilitamist käsitleva õigusakti vaidlustamiseks Euroopa Kohtus, siis millal langetab Euroopa Kohus komisjoni arvates otsuse selle kohta, kas andmete säilitamist käsitlev direktiiv on seaduslik või ei ole?
