Jalgpall: vaja on täpsustada õiguslikku seisundit ja suurendada turvalisust
Sport
2007-03-29 - 14:33
Profijalgpallis tuleb paika panna selged reeglid
Parlament leiab täna vastu võetud raportites, et komisjon peaks looma tegevuskava jalgpalli õigusliku seisundi selgitamiseks.
Lisaks rõhutatakse vajadust tagada läbipaistvus profijalgpalli finantsasjades ja nõuetekohane haldamine.
Saadikud toovad välja ka jalgpalli sotsiaalse rolli ning noortesse investeerimise vajaduse.
Rahvusvaheliste võistluste turvalisust puudutavas raportis rõhutavad saadikud, et turvalisuse tagamisel ei tohi eirata andmekaitse ja eraelu puutumatuse õigusakte.
Parlamendi president Hans-Gert Pöttering märkis raportite vastu võtmisega seoses: " Nende raportite vastu võtmisega annab Euroopa Parlament panuse jalgpallivägivalla ja -huligaansuse vastasesse võitlusesse ning rassismi- ja ksenofoobiavastase võitluse tõhustamisse selle populaarse spordiala raames.
Me soovime karmimaid sanktsioone igasuguste diskrimineerivate tegude vastu ning tugevdada ennetusmeetmete ning huligaane puudutavate sanktsioonide koordineerimist.
Me peame juurima vägivalla jalgpallist välja ja tagama, et see jääb kõigi jaoks turvaliseks ning nauditavaks tegevuseks ."
Jalgpalli on vaja paremini juhtida
Parlamendiliikmed leiavad Ivo BELET i (EPP-ED, BE) omaalgatuslikus raportis, et kõige olulisem on jalgpallis selgete reeglite paika panemine.
Selleks tuleb saadikute arvates toetada jalgpalliorganisatsioone, eelkõige UEFAt iseregulatsiooni saavutamisel.
Jalgpallis valitsevad reeglid peaksid vastama läbipaistvuse, vastutuse ning esindatuse põhimõtetele ning võetavad meetmed peaksid olema proportsionaalsed soovitud eesmärkidega.
Raport käsitleb jalgpalli juhtimist, värbamise reegleid, ülekandeõiguseid, kodumaiste mängijate teemat ning jalgpalli ja jalgpalliklubide sotsiaalset, kultuurilist ning hariduslikku rolli.
Samuti rõhutatakse vajadust võidelda kuritegevuse, korruptsiooni, vägivalla, rassismi ning dopingukasutamise vastu.
Komisjon peaks looma jalgpalli tegevuskava
Parlamendiliikmed leiavad, et Euroopa Komisjon peaks looma Euroopa spordi ja eelkõige jalgpalli tegevuskava.
Komisjon peaks saadikute arvates täpsustama, millistel tingimustel toetatakse legitiimset ja piisavat iseregulatsiooni.
Saadikud toetavad UEFA klubide litsentsimise süsteemi, mille eesmärk on tagada klubidele võrdsed võimalused ning aidata kaasa nende finantsstabiilsusele.
Raportis kutsutakse UEFAt üles seda litsentsimise süsteemi edasi arendama, et tagada läbipaistvus finantsasjades ja nõuetekohane haldamine.
Kindlustamine ja ülekandeõigused
Saadikud soovitavad UEFAl ja FIFAl koos Euroopa klubide ja liigadega jõuda kokkuleppele mängijate kollektiivse kindlustamise süsteemi loomises, et klubisid ei karistataks kui mängija saab vigastada mängides rahvusliku meeskonna heaks.
Parlamendiliikmed toetavad ka ülekandeõiguste kollektiivset müüki ning märgivad, et profijalgpalli seisukohalt on väga oluline televisiooni ülekandeõiguste müügist saadud tulu õiglane jaotamine, mis tagab elukutselise ja amatöörmängude ning võistlevate klubide vahelise solidaarsuse kõigil mängudel.
Noored
Saadikud toetavad ka UEFA meetmeid, mille eesmärk on soodustada noorte mängijate koolitust, kehtestades miinimumnõude profiklubi meeskonnas mängivate kodumaiste mängijate arvu osas.
Samas on nende arvates vaja täiendavat korda tagamaks, et kodumaiste mängijate algatus ei vii lastega kaubitsemiseni, mille puhul klubid sõlmivad lepingud väga noorte mängijatega (alla 16-aastastega).
Parlamendiliikmed rõhutavad, et sisserändega seotud õigusakte tuleb alati järgida seoses andekate noorte värbamisega välismaalt.
Saadikud leiavad ka, et noortele mängijatele tuleb anda võimalus saada paralleelselt treeningute ja jalgpalliklubi tegevusega üldharidus ja kutseharidus, et nad ei sõltuks täielikult klubidest.
Lisaks tuleb rakendada meetmeid, et hoida ära nende noorte sotsiaalne tõrjutus, keda lõpptulemusena välja ei valita.
Rassismivastane võitlus
Saadikud paluvad komisjonil, liikmesriikidel ja kõigil profijalgpalliga seotutel võtta endale vastutus rassismi ja ksenofoobia vastase võitluse jätkamise ning tõhustamise eest nii staadionil kui väljaspool seda.
UEFAl ja riikide jalgpalliliitudel ning liigadel palutakse kohaldada distsiplinaareeskirju ühtselt, rangelt ning koordineeritult, jätmata tähelepanuta klubide rahalist olukorda.
Turvalisus rahvusvahelistel jalgpallivõistlustel
Kuna viimastel aastatel on jalgpallivõistlustel korduvalt esinenud vägivallaakte, tuli Austria, mis korraldab koos Šveitsiga jalgpalli 2008. aasta Euroopa meistrivõistlused, välja algatusega rahvusvahelise mõõtmega jalgpallivõistluste turvalisuse suurendamiseks.
Muudatused peaksid võimaldama riiklikel jalgpalli teabepunktidel töötada struktureeritumalt ja professionaalsemalt ning tagama kvaliteetse teabe edastamise.
Parlamendiliikmed soovivad Giusto CATANIA (GUE/NGL, IT) raportis samas tagada eraelu puutumatuse ning nad täpsustavad tehtud muudatusettepanekutega (mis pole nõukogule siiski siduvad), et teabepunktidel oleks " vastavalt kohaldatavatele siseriiklikele ja rahvusvahelistele õigusnormidele ligipääs teabele, mis sisaldab kõrge riskiteguriga toetajate isikuandmeid ".
Neid andmeid, rõhutavad saadikud, tohiks kasutada " ainult jalgpallivõistluste otstarbeks ning ei tohi kasutada muu tegevuse käigus ".
Andmevahetus võib seejuures hõlmata andmeid ainult nende isikute kohta, kes " ohustavad või võivad ohustada avalikku korda ja julgeolekut ".
Profijalgpalli tulevik Euroopas
Ivo BELET (EPP-ED, BE)
Dokument: A6-0036/2007
Menetlus: Omaalgatuslik raport
Arutelu: 28.03.2007
Hääletus: 29.03.2007
Jalgpallivõistluste turvalisus
Giusto CATANIA (GUE/NGL, IT)
Dokument: A6-0052/2007
Menetlus: Nõuandemenetlus (*)
Arutelu: 28.03.2007
Hääletus: 29.03.2007
20070326IPR04621 Euroopa Parlamendi resolutsioonid leiate alates 02. aprillist siit
ET
1
PHOTO
20070329PHT04876.jpg
ET
2
LINK
/activities/expert/ta.do?language=ET
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
